Loabivaa Meehun Gina Kamun Innaane Meehun Hoadhan Lucky Draw Eh - Vaguthu\nއިންޑިއާގެ އުއްތަރް ޕްރަދޭޝްގެ އަމްބެޑްކަރްނަގަރް ގައި މި ވަނީ ތަފާތު ލަކީ ޑްރޯއެއް ކުރިއަށް ގެންގޮސްފައެވެ. މިއީ މީގެ ކުރިން ބާއްވާ ވައްތަރުތަކުގެ ލަކީ ޑްރޯއެއް ނޫނެވެ. މި ލަކީޑްރޯއަކީ ޒުވާން އަންހެނަކު ހަތަރު މީހުންނާއި ލޯބީގެ ގޮތުން ގުޅިގެން އުޅެ އެތަނުން އޭނާ އިންނާނެ މީހަކު ހޯދަން ކުރިއަށްގެންދިޔަ ލަކީ ޑްރޯއެކެވެ.\nޕަންޗަޔަޓް މެންބަރުން ވަނީ މިފަދަ ގޮތަކަށް އެ އިވެންޓް ކުރިއަށްގެންދަން ނިންމާފައެވެ.\nމި އަންހެން މީހާ ވަނީ އޭނާގެ ލޯބިވެރިންނާއެކު ފުރަތަމަ ފިލާފައެވެ. މިކަން ފުލުހުންގެ ސަމާލުކަމަށް ގެނެސްފައި ވަނީ އަންހެން މީހާގެ އާއިލާގެ ފަރާތުންނެވެ. އަންހެން މީހާގެ އާއިލާއަށް އޭނާ ހުރީ ކޮންތަނެއްގައިކަން އެނގުމުން އެ ހަތަރު ފިރިހެނުންނާއި ދެކޮޅަށް މައްސަލަ ހުށަހަޅަން ނިންމިއެވެ. އެހެން ނަމަވެސް އެ އާއިލާއިން އެކަން އެެގޮތަށް ކުރިއަށްގެންދަން އަވަށުގެ ވެރިން ބޭނުން ނުވިއެވެ.\nއެންމެ ފަހުން އަވަށުގެ ޕަންޗަޔަތް އިން އެކަމާއި ގުޅޭގޮތުން ބައްދަލު ވުމެއް ބޭއްވިއެވެ. އަދި އާއިލާއަށް ޕްރޮޕޯސަލެއް ހުށަހެޅި އެ ހަތަރު މީހުންގެ ތެރެއިން އެކަކާއި ކައިވެނި ކުރުމަށެވެ.\nރިޕޯޓްތައް ބުނާގޮތުގައި، އެ އަންހެން މީހާ ކައިރީގައި އޭނާ އިންނަން ބޭނުންވީ ކާކާ ކަން ސުވާލު ކުރިއެވެ. އެހެން ނަމަވެސް އޭގެ ތެރެއިން އޭނާ އެންމެ ލޯބިވަނީ ކާކުދެކެކަން އޭނާއަށް ވެސް ބުނެދޭކަށް ނޭންގުނެވެ. އެންމެ ފަހުން ޕަންޗަޔަތުން ދިން ހިޔާލަކީ ލަކީ ޑްރޯއެއް ކުރިއަށްގެންގޮސް އެ ލަކީޑްރޯއިން ހޮވޭ މީހަކާއި އޭނާ ކައިވެނި ކުރުމަށެވެ. އެކަމަށް އެންމެން އެއްބަސްވިއެވެ.\nއެ މަސައްކަތުގެ ތެރެއިން ރުނބެއެއްގެ ތެރެއަށް އެ ހަތަރު ފިރިހެނުންގެ ނަން ލިޔެފައި އެޅިއެވެ. އަދި އެ އަންހެން މީހާ އެ ގަޑުކޮޅު ތެރެއިން ގަޑުކޮޅެއް ނެގުމުން އޭނާ އިންނަންވީ މީހާ އެ އޮތީ ނެގިފައެވެ.\nމިހާރު އަންހެން މީހާ އާއި ގުރުއަތުން ހޮވުނު މީހާ ދަނީ ކައިވެންޏަށް ތައްޔާރުވަމުންނެވެ.


ވެއްޔާނުލާ ގަސްހެއްދުން3— Ihavandhoo.com\n28 ޖުލައި 2013 1 ފަތުޙުﷲ އަޙުމަދު ރަޝީދު\nފެނުގައި ގަސް އިންދާ ހައްދާނެގޮތުގެ މައުލޫމާތުގެ ސިލްސިލާގެ މިފަހަރު މި ހުށަހަޅާލަނީ ފަސޭހައިން ލިބެން ހުންނަ ބާވަތްތަކުގެ އެހީގައިގޭގައި އަމިއްލަ އަށް ތައްޔާރުކުރެވިދާނެ އޮނިގަނޑެކެވެ.\nމިއީ ފެނުގައި ގަސްހެއްދުމަށްޓަކައި އަގުހެޔޮކޮށް ގޭގައި ތައްޔާރު ކުރެވިދާނެ ނިޒާމެކެވެ. ފެނުގައި ގަސް އިންދުމަށް ޝައުޤު ހުންނަ ފަރާތްތަކުން އަޖުމަބަލާލުމަށް މި ފަދަ ސިސްޓަމަކުން އެހީތެރިވެވިދާނެކަމަށް ޤަބޫލުކުރެވެއެވެ. މި ނިޒާމުގައި ބޭނުންކުރާނީ ކޮކާކޯލާގެ2ލީޓަރު ފުޅި އާއި އެސްލޯނު ހޮޅި އާއި ހޮޅި ގުޅުވުމަށް ބޭނުންކުރާ ޓީ އަދި އެލްބޯ ނުވަތަ ކަނެކްޓަރ އެވެ. މިއީ ބޭނުން ސައިޒަކަށް ބޭނުން ގޮތަކަށް ބޭނުން މިންވަރަކަށް ބޮޑުކޮށް އަދި ކުޑަކޮށް ތައްޔާރުކުރެވިދާނެ ސިސްޓަމެކެވެ. މި ފަހަރު މިހުށަހަޅާލަނީ އާދައިގެ ސިސްޓަމެއް ތައްޔާރު ކުރެވިދާނެ ގޮތެވެ. މިކަމަށްބޭނުން ވާނެ ތަކެއްޗާއި ކަންކުރަންވީ ގޮތްތައް ތިރީގައި އެވަނީއެވެ.\n1 އިންޗީގެ 14 ޓީ / އެސްލޯނު ހޮޅި ގުޅުވުމަށް ބޭނުންކުރާ\n1 އިންޗީގެ6ކޯރނަރ / އެސްލޯނު ހޮޅި ގުޅުވުމަށް ބޭނުންކުރާ\n1 އިންޗީގެ 1 ޓީ، ½ އިންޗީގެ ބޭރަށް ތްރެޑްލާފައިވާ\n½ އިންޗީގެ 1 ކަނެކްޓަރ\n1 އިންޗީގެ 10 ފޫޓްގެ އެސްލޯނު ހޮޅި:\n7 އިންޗި ދިގު 1 ހޮޅި ބުރި\n6 އިންޗި ދިގު4ހޮޅި ބުރި\n4.5 އިންޗި ދިގު 1 ހޮޅި ބުރި\n4 އިންޗި ދިގު 12 ހޮޅި ބުރި\n1 އިންޗި ދިގު 11 ހޮޅި ބުރި\n2 ލީޓަރު ފުޅީގެ (ކޮކާކޯލާ) 11 މަތި ގަނޑު (އެތެރޭގައި ½ އިންޗި ލޯވަޅެއް އަޅާފައި)\n2 ލީޓަރުގެ 11 ފުޅި (ކޮކާކޯލާ) މެދުން ބުރިކޮށްލާފައި\nއެސްލޯނު ހޮޅި ތަތްކުރުމަށް ބޭނުންކުރާ ތެރަސް\nފެން އަޅާނެ ޓައްޕު/ ހަން ނުވަތަ ބާލިދީއެއް\nމަސްޓޭންކްގައި ގެންގުޅޭފަދަ އޮޓޯ ޕަންޕެއް\nކުރެހުމުގައިވާ ގޮތަށް ޓީ އަދި އެލްބޯތައް ތެރަސްލާ ތަތްކުރާށެވެ. ކޮންމެ ހޮޅި ކޮޅެއްގެ ދިގުމިނަކީ4އިންޗިއެވެ. ތެރަސްލުމުގެ ކުރިން ރަނގަޅަށް އަތުރާލުމަށް ސަމާލުކަންދޭންވާނެއެވެ. ކުރެހުމުގައި ވާ ގޮތަށް ތިން ޓީ އަރިއަށް، ދެ ޓީ މައްޗަށް އަދި ދެ އެލްބޯ މައްޗަށްވާ ގޮތަށް އެތުރުމަށް ސަމާލުވާށެވެ. މި ވައްތަރުގެ ދެ ސެޓްތައްޔާރުކުރާށެވެ.\nދެވަނަ ކަމެއްގެ ގޮތުގައި6އިންޗި ދިގުމިނުގައި ހުރި4ހޮޅިކޮޅުގައި ތެރަސް ލުމަށްފަހު ކުރެހުމުގައި ވާގޮތަށް ތަތްކުރާށެވެ. ތިންވަނަ ބަރީގައިވާ ހޮޅިތައް ތަތްކުރާނީ ޓީގެ ދެމެދަށް ½ އިންޗީގެ ހޮޅިކޮޅެއް ލުމަށް ފަހުގައެވެ. ތިން ބައި ކުރެހުމުގައި ވާ ގޮތަށް ތަތްކޮށް ނިމޭއިރު ދިގުމިން ސީދާކުރަން ސަމާލުވާށެވެ. އަދި ތްރެޑް ހިމެނޭ ޓީ އަރިއަށް ބޭއްވުމަށް ސަމާލުވާށެވެ. މިއީ ގަސް އިންދުމަށް ތައްޔާރުކުރާ ނިޒާމުގެ މެދުބައެވެ. މިބައި ތައްޔާރުކޮށް ނިމުމުން ކުރިން ތައްޔާރު ކުރެވިފައިވާ ދެ ފަރާތާއެކު ކުރެހުމުގައިވާގޮތަށް މުޅި ނިޒާމުގެ އޮނިގަނޑު އެއްކޮށް ރާވާ ތެރަސްލާ ތަތްކުރާށެވެ.\nއޮނިގަނޑު ތައްޔާރުކުރުމަށްފަހު ދެން ތައްޔާރުކުރަން ޖެހޭނީ ގަސް އިންދުމަށް ބޭނުންވާ ބައިގައި ފެންހަރުލާނެ ގޮތަށް ތައްޔާރުކުރާ އުނބުގަނޑެވެ. ނުވަތަ ފުޅި ބުރި ހަރުކުރާ ބައެވެ. މިގޮތުން، އެންމެ ފުރަތަމަ ޓީގެ ތެރެއަށް ލުމަށްޓަކައި 1 އިންޗީގެ ހޮޅިކޮޅުގައި ތެރަސްލުމަށްފަހު ލޯވަޅު އަޅާފައިވާ ފުޅީގެ މަތިގަނޑާއި ހޮޅިކޮޅު ތަތްކުރާށެވެ. އެއަށްފަހު، ޓީގައި ހޮޅިކޮޅު ތަތްކުރާށެވެ. ފުޅީގެ ތުނބުގައި ތެރަސްލާ މަތިގަނޑުގައި ހަރުކުރާށެވެ. މަތިގަނޑު ފެން ލީކު ނުވާނޭހެން ފަރުވާތެރިވެ ތެރަސްލާންވާނެއެވެ.\nސިސްޓަމުގެ މަތީބައި ތައްޔާރުކުރުމަށްފަހު ދެން ސަމާލުވާންވީ ބަޔަކީ އޯވަރ ފްލޯ ހޮޅި ތައްޔާރުކުރުމަށެވެ. ކުރެހުމުގައިވާ ގޮތަށް މިކަން ކުރުމަށްޓަކައި5އިންޗީގެ ދިގު ހޮޅި އެލްބޯ އަކަށް ގުޅުވާ އަނެއްކޮޅަށް7އިންޗީގެ ހޮޅި ޖެހުމަށްފަހު ދެ ބައިގެ ދެމެދަށް2¼ ގެ ހޮޅިކޮޅެއް ލުމަށްފަހު ތެރަސްލާށެވެ. އަދި މި ހޮޅީގެ މަތީ ފަރާތުގައި ހިމަ ލޯވަޅެއް ތޮރުފާށެވެ. އެއަށްފަހު ކުރެހުމުގައިވާ ގޮތަށް ސިސްޓަމް އެއްކޮށް ރާވާށެވެ. އަދި ފެންނެގުމަށް ތައްޔާރުކުރެވުނު ހޮޅީގެ އެއްކޮޅު އޮޓޯ ޕަންޕާއި ގުޅާށެވެ. އަދި ފެން އެޅުމަށް ޚާއްޞަކުރެވިފައިވާ ބާލިދީ ޓައްޕު ފަދަ އެއްޗެއްމަތީގައި ރަނގަޅަށް ހަމަޖެހޭނެގޮތަށް ސިސްޓަމް ބަހައްޓަން ސަމާލުވާށެވެ. އަދި ސިސްޓަމުގެ ފެންދައުރުވުމުގައި މައްސަލައެއް ހުރިނެތް ގޮތް ބެލުމަށް ސިސްޓަމް ޓެސްޓުކޮށްލަންވާނެއެވެ. މިފަދަ ކޮންމެ ސިސްޓަމެއް ތައްޔާރު ކުރުމަށްފަހުގައިވެސް ސިސްޓަމް އެއްކޮށް ސާފުވާނޭހެން ދޮވެލަން ވާނެއެވެ. ސިސްޓަމު ދޮންނައިރު، ސިސްޓަމް ތައްޔާރުކުރުމަށް ބޭނުންކުރި ކެމިކަލް ތަކުގެ އަސަރުތައް ކަނޑުވާލުމަށް ކުޑަ ބްލީޗް ފޮދެއް ބޭނުންކުރެވިދާނެއެވެ. އެއަށްފަހު ސިސްޓަމް ރަނގަޅަށް ހިއްކާލުމަށް އަވީގައި ބޭއްވުމަށްފަހު، ގަސް ހެއްދުމަށްބޭނުންވާ ތަނުގައި ސިސްޓަމް ބަހައްޓާށެވެ. ދެން ސިސްޓަމަށް ފެން އެޅުމަށްފަހު ފެން އެޅުމަށް ބަހައްޓާ ބާލިދީ ނުވަތަ ޓައްޕަށް ކާނާ ގިރުވާފައިވާ ފެން އަޅާ ސިސްޓަމުގެ ފެންގަނޑުގައި ކާނާ ދައުރުވާނޭހެން ފެންތައް ދައުރުވާގޮތް ހަދާށެވެ. އަދި ސިސްޓަމްގައި އިންދުމަށް ތައްޔާރުކޮށްފައިވާ ގަސްތައް (އެދެވިގެންވަނީ ޑިސްޕޯސަލް ތަށީގެ ތެރެއިން ފެން ބުއިމަށް ބޭނުންކުރާ ބާވަތުގެ ތަށީގައި ބޮނބިކުނޑި ކަފަ ނުވަތަ ސްޕަންޖުގައި ގަސްފަޅުވާ ކުރިން ތައްޔާރުކުރުމަށްފަހު) ސިސްޓަމުގެ ކޮންމެ ފުޅިއެއްގައި ގަހެއް އިންދާށެވެ. އަބަދުވެސް ހަނދާންކުރަންވީކަމަކީ ހުދުކުލައިގެ އެއްޗެއްސަށް އަލި އޮބްސަރވްކުރާ މިންވަރު ކުޑަވާނެކަމެވެ. އަދި އެތެރެފެންނަ މިފަދަ ފުޅި ތަކެއްގައި ފެހި ޖަހާ، އެކަމުން ގަސްތަކުގެ މޫތަކަށް އިތުރު ގޯސްތަކެއް ކުރިމަތި ވެދާނެކަމަށް ވިސްނަންވާނެއެވެ. އެހެންކަމުން، ސިސްޓަމްގައި ހުދު ދަވާދުލުމަކީ އެދެވިގެންވާކަމެކެވެ. މި ސިސްޓަމުގައި މިރުސް، ކިއުކަމްބަރ، ސްވީޓް މެލަން، ފަދަ ފެނުގައި ފަސޭހައިން ހެދޭ ބާވަތްތައް ހެއްދިދާނެއެވެ. ކޮންމެ ސިސްޓަމެއްގައިވެސް ހައްދާނީ ވަކި ބާވަތެކެވެ. އެހެނީ، ކޮންމެ ބާވަތެއްގެ ގަހަށްވެސް ކާނާ ގިރުވަން ޖެހެނީ ވަކި މިންވަރަކަށެވެ. ވަކި ގޮތަކަށެވެ. އަޖުމަ ބަލާލަން ކުޑަ ސިސްޓަމަކުން ފަށައިގެން ކުރިއަށް ގެންދެވިދާނެއެވެ. ތަޖުރިބާ ލިބެމުންދާ މިންވަރަކުން ސިސްޓަމް ބޮޑުކޮށް ވިޔަފާރީގެ ގޮތުގައި ކުރާ މަސައްކަތެއްގެގޮތުގައި ދަނޑުވެރިކަމުގެ މަސައްކަތް ކުރިއަށް ގެންދެވިދާނެއެވެ. “ތަޖުރިބާއަކީ އެންމެ ފުރިހަމަ އެދުރެވެ.”\nލިޔުމުގައި އިޝާރާތް ކުރައްވާފައިވާ ކުރެހުން ހިމަނާލަދެއްވުން އެދެމެވެ.\n–5އޮގަސްޓު 201300


Ep. 17 — Karunaige Therein | Safuhaa\n"ތިގޮތަށް ސްވިއަރ ނުކުރޭ ސްވީޓްހާޓް، އަހަރެން ތަޅުވާލަން ދޯ އެގޮތަށް ނުބުނެ ފިލައިގެން ދިޔައީ، އެނގޭނެއްނު އަހަރެންގެ ހިތް ހަލާކުވާނެވަރު، ހާދަ މިސްވިއޭ ބޭބީގާލް.........." ޖައިދަން ކުއްލިއަކަށް ކަމީލާ ގެ މޫނުގައި ދެއަތުން ހިފަހައްޓާލާފައި ކުރިކަމަކުން ސިހުނީ އެކަނި ކަމީލާއެއް ނޫނެވެ. ލޫކަސްއަށް ލިބުނު ޝޮކާއިއެކު ހުންގާނުގައި ބާރަށް ހިފަހައްޓައިލެވުނެވެ. ޖައިދަންގެ މޫނުމަތީގައި އެތިފަހަރެއްނުޖަހާ މައިތިރިވީ އަމިއްލަ ނަފުސަށް ވަރަށް ވިސްނައިދީގެންނެވެ. އެތައް ބަޔަކު ހައިރާންކަމާއިއެކު ނިއުޅެމުންދިޔަ މަންޒަރުތައް ދެކެން މަޑުޖެހިލިއެވެ. ޖައިދަން ކަމީލާގެ މޫނުން ދޫކޮށްލިއިރު ކަމީލާ ހުރީ ގަނޑުވެފައެވެ. ސިކުންތުކޮޅަކުން ވާނުވާ ރޭކާލިއެވެ. ކަމީލާގެ މޫނަށް ރަތްކުލަ ވެރިވެގެން ދިޔައީ ގަތްލަދާއި ރުޅީގެ ސަބަބުންނެވެ. ވިސްނާލުމެއްނެތި އަތަށް ލެވުނުހާ ބާރެއް ލާފައި ޖައިދަންގެ މޫނަށް އެތިފަހަރެއް ވީއްލާލުމާއިއެކު އޭނަ ދުރަށް ދާން އުޅުމުން ޖައިދަން ފަހަތުން ބައްދާލިއެވެ. ގަޔާއި ޖައްސާ ބާރުކޮށްލަމުން ކަންފަތްދޮށުގައި ބުނެލި ޖުމްލަ އެހެން އެކަކަށްވެސް ނީވޭނެއެވެ.\n"ޔޫ އާރ ގޮއިން ޓު ރިގްރެޓް ދިސް...." ޖައިދަންގެ އެ ޖުމްލައިން ކަމީލާގެ ކަނދުރާގެ ލޯލިތައް ކޮޅަށް ޖެހިގެން ދިޔައެވެ. ގޮތްހުސްވެފައިވާ ބެލުމަކުން ކަމީލާ އެތާ ތިބި މީހުންނަށް ބަލާލިއިރު އެންމެންގެ ސަމާލުކަން އެދިމާލަށް ހުއްޓިފައިވިއެވެ.\n"ޖައިދަން، ކޮންމެހެން ގޮތް ދައްކަން އުޅޭނެކަމެއް ނެތް..." ލޫކަސް ރުޅިއަޔަސް ވާހަކަދެއްކީ މަޑުންނެވެ.\n"އަހަރެން ބޭނުން ތަނެއްގައި ބޭނުންގޮތަކަށް އަހަރެންގެ ވައިފްއަށް ލޯބިކުރެވިދާނެ، ކުށަކީ އެ މަންޒަރު ބެލިކަން........" ޖައިދަން އެނބުރިލާފައި ލޫކަސްއާއި ދިމާލަށް ނުރުހުމުގެ ނަޒަރަކުން ބަލައިލިއެވެ. އޭރު ކަމީލާގެ ލޯ ފުރެމުންދިޔައީ ހޫނު ކަރުނުންނެވެ.\n"އެންމެންގެ ކުރިމަތީގައި ކޮންމެހެން ތިމާ ލޯބިވާވަރު ހާމަކުރާކަށް ނުޖެހޭ ދޯ....." ލޫކަސް އެހެން ބުނެލާފައި ކާރު ދުއްވާލުމުން ޖައިދަން ހޭންފެށިއެވެ. ލޫކަސް ހަމަ ރަގަޅަށްވެސް ހަސަދަވެރިވީއެވެ. އޭނަގެ ބޭނުން ފުދިއްޖެއެވެ. އޭނަ ބޭނުންވީ ލޫކަސްގެ ހިތަށް އަނިޔާ ދިނުމެވެ. ދެރަކޮށްލުމެވެ. ޖައިދަން ކަމީލާގެ ގައިގާ ހިފަހައްޓައިގެން ހުރެ ހޮސްޕިޓަލަށް ވަންނާން ދިޔައެވެ. ކަމީލާ ޗާބީ ދީފައިވާ ބުދެއްހެން ކުރިޔަށް ދިޔައީ އަމިއްލަ ބާރުގައެއް ނޫނެވެ. ވެއިޓިން އޭރިއާއިން އެތައް ލޮލެއް އެމީހުންނަށް ހުއްޓުނެވެ. އަންހެންކުދިން ވަރަކަށް ޖައިދަންގެ މޫނަށް ބެލިއެވެ.\nއާތިކާގެ ލޮލަށް ކަމީލާ ފެނުމާއިއެކު އޭނަގެ ބަލި އެއްކޮށް ރަގަޅުވިއެވެ. އެމީހުން ދޫކޮށްލާފައި ދެން ނުދިޔުމަށް އެދިފައި އާތިކާ ރުޔެވެ. އީކާ ހުރީ ކަމީލާދެކެ ރުޅިއައިސްގެން ތުން އޫކޮށްލައިގެންނެވެ. ކަމީލާ ސުވާލުކުރަން ފެށީމަ ބުނީ ރުޅިކަމުގައެވެ. މަންމަ ކުރިން ވަކިވެގެން ދިޔައީމަ އަލުން އެކަން ތަކުރާރުކުރުވަން ބޭނުންވަނީ ހެއްޔޭ އެހިއެވެ. ދޮންތީ މަންމަ ދެކެ ލޯބިނުވާކަމަށާއި އެކަމަކު އީކާގެ މަންމަ ނޫން އެކަކުވެސް މިއޮތް ބޮޑު ދުނިޔޭގައި ނެތޭ ބުނުމުން ކަމީލާއަށްވެސް ރޮވުނެވެ. އީކާގެ ގައިގާ އޮޅުލާފައި އެހެން ނުބުނާން ކަމީލާ އެދުނެވެ.\n"ދެން އިޔާޝް ބުލީކުރިޔަސް ދޮންތީ ކާރިއަކު ނުބުނާނަން...." އީކާ ތުންފިތާލިއެވެ. ކަމީލާ ހިތް ހަލާކުވިއެވެ. އީކާ ކުޑަކަމުން އީކާ ގާތުގައި ހަގީގަތް ކިޔައިދެވޭނީ ކިހިނެއްހެއްޔެވެ؟ އީކާއަކަށް އަމުދަކުން ނުވިސްނޭނެއެވެ. ފުރާނަފަދަ ލޯބިވާ ލޯބިވެރިޔަކު ހުއްޓާ ލޯބިނުވާ މީހަކާއި އެކު ދިރިއުޅުމަކީ ކިހާ ބޮޑު ވޭނެއްކަން އެޅަހިތަށް ރޭކާނުލާނެއެވެ. އޭނަ ހީކުރީ އޭނައަށް ހިމާޔަތްދީ ރައްކާތެރިކުރާނީ މަންމަ ކަމުގައެވެ. އަނިޔާވެރި ފިރިޔެއްގެ ހިތި ތަޖުރިބާ ކުރެވި ޑިޕްރެޝަންއަށްގޮސް ދުނިޔޭގައި ހުއްޓާ މަރުވެއްޖެކަމަށް ނިންމުންފަދަ ކިތައް އަނިޔާ މަންމައަށް ލިބުނުހެއްޔެވެ؟ އޭނަ ހީކުރީ މަންމައަށް ވިސްނޭނެކަމުގައެވެ. ދަރިފުޅަށް ތިމާފަދަ ކަރުނައިގެ ހަޔާތެއް ލިބުން ނޭދޭނެކަމުގައެވެ. އެހެނެއްނުވިއެވެ. މަންމައާއިމެދުގައި ހިތުގައި ޝަކުވާ އުފެދުނީ އެހެންވެއެވެ. އޭނަދެކެ އެކަކުވެސް ލޯބިނުވަނީއެވެ. ދޮންބެއަށް ކޮންމެވެސް ވަރަކަށް އޭނަގެ ހާލު އެނގެނީކަން ނޭގެއެވެ. ޔަގީނުންވެސް ޖައިދަންދެކެ ލޯބިނުވާކަން ވިސްނޭނެއެވެ. ދޮންބެއާއި މާހާގެ ކައިވެނިވެސް ހަމަނުޖެހުމެއްގެ ތެރޭގައިވާއިރު އެވަރު ވިސްނޭނެ ނޫންހެއްޔެވެ؟ ދޮންބެ ބުނީ ފަހުން ހުރިހާ ކަމެއް ރަގަޅުވާނެކަމުގައެވެ. ކެތްކުރުމަށެވެ. މަންމައަށްޓަކައި ކެތްތެރިވާން ދޮންބެ އެދުނެވެ.\n"އައި ޕްރޮމިސް، ކޮންމެގޮތެއް ވިޔަސް މަންމަ ދޫކޮށްފައެއް ނުދާނަން......" ކަމީލާ ގަދަކަމުން ހިނިތުންވެލިއެވެ. ދޮންބެ ހީކުރާނީ ހުރިހާ ފިރިހެނުންވެސް ދޮންބެ ހާ އޯގާތެރިވެފައި މާތްވާނެކަމުގައެވެ. މާހާފަދަ ކުއްޖަކަށްވެވޭނީ އެހެންނަމަތާއެވެ. އޭނަގެ ފިރިމީހާއަކީ ސައިކޯޕާތެކެވެ. މީހުންގެ ކުރިމަތީގައި މައިތިރިވެގެން ހުންނާތީ ދޮންބެއަށްވެސް ޖައިދަންގެ އަޑި ނޭގެނީއެވެ.\n"ދޮންބެ އަހަންނަށް އެންމެ ކަމެއްކޮށްދީފާނަންތަ؟ ޕްލީޒް..." ކަމީލާ އާދޭހުގެ ރާގަކަށް ބުނެލިއެވެ.\n"އަވަހަށް ބުނޭ ދޫނި....." ކަމީލާ ލޫކަސްގެ ފޯނު ނަމްބަރު ދިނުމަށް އެދުމުން ލިއަމް ހައިރާންވިއެވެ.\nޔާސިރު މާލެ އައިއިރު ގޭތެރެއަށް އެޅުނު ބަނަ ވިލާގަނޑު ނެގި އުފާވެރި ދުވަހަކަށް އިރު އަރައިފިއެވެ. ކަމީލާ ފިލައިގެން ދިޔަކަމާއި އާތިކާ ބަލިވެގެން އެޑްމިޓްކުރިކަން އޮތީ ސިއްރުކުރެވިފައެވެ. ރޯޒްހިލްތެރެއިން ފެންނަނީ އުފާވެރިކަމެވެ. ޔާސިރު އެންމެ އުފާވަނީ އާތިކާފަދަ ރަގަޅު އަންހެނަކު ގޭގެ ހުރިހާ ކަމެއް ބަލަހައްޓައިދޭން ހުންނާތީއެވެ. އާތިކާ ކައްކާ އެއްޗެހީގެ ރަހަ މީރުކަމާއި ގޭގެ ސާފުތާހިރުކަމުން ޔާސިރުގެ ހިތް އާތިކާއަށް ތައުރީފުކުރެއެވެ. އޭގެއިތުރުން ޓެރެސްއާއި މެދުގޯތީގައި ހުހަށް އޮތް ހުސްތަންކޮޅުގައި ގަސް އިންދާ ބަގީޗާއަކަށް ހަދައިލަން އާތިކާ ކުރާ ބުރަ މަސައްކަތަށް ސާބަސް ދިނުން ހައްގެވެ. އެންމެން އުފަލާއި ހަމަޖެހުމާއިއެކު ދުވަސްތައް ވޭތުކުރަމުންދާއިރު އެފަދަ ނަސީބެއް ނުލައްވަނީ ކަމީލާއަށެވެ. ކަމީލާވެސް އެންމެންގެ ތެރޭގައި ގަދަކަމުން ހިނިތުންވާން މަސައްކަތްކުރެއެވެ. އެހެން ހުއްޓާ ކަމީލާ އޭލެވެލް ހަދަން އޮތް ދުވަހު ޖައިދަން އައިޑީ އެއްޗެހި ފޮރުވީމަ ކަމީލާ ހިތުގައި ޖެހިގެން ވަރަށް ރުޔެވެ. އެހާވަރަށް ކިޔަވައި މޮޅުކުއްޖަކަށްވެ އަމިއްލަ ފައިމައްޗަށް ތެދުވާން ކުރި މަސައްކަތް ޖައިދަން ބޭކާރުކޮށްލީއެވެ. ކޮޓަރިން ނިކުންނަހިތެއް ނުވެފައި އޮތްވާ މަންމަ ސުވާލުކުރުމުން ބުނީ ބަނޑުގައި ރިއްސާތީކަމުގައެވެ.\nޖައިދަން ކައިގެން އޮފީހަށް ދިޔައީ ހަނދާންނެތިގެން ފޯނު ބާއްވާފައެވެ. ލޫކަސްއާއި އެންމެ ފަހަށް ދިމާވިދުވަހު ފޯނު ވެއްޓި ބެޓެރި ހަލާކުވީގޮތަށް އަދި ފޯނެއް ނުލިބެއެބެ. ކަމީލާ ވިސްނާލާފައި ފޯނު ހިފައިގެން ބެލްކަންޏަށް ނުކުމެފައި ލޫކަސްއަށް ގުޅާލިއިރު ހިތްވަނީ ނިކަން އަވަސްވެފައެވެ. ދެތިންފަހަރު ރިންގްވާއިރަށް ލޫކަސް ފޯނުނެގިއެވެ. އެޖާދުވީ އަޑު އިވިފައި ހިތަށް ވީގޮތެއް ނޭގުނެވެ. ދުނިޔެއިން އެންމެ އަހަން ބޭނުންވާ އަޑެވެ. ވަގުތެއްނެތްކަން ހަނދާންވެފައި ކަމީލާ ވާހަކަދައްކަން ފެށިއެވެ.\n"ލޫކް މިއީ އަހަރެން، ބުނީމެއްނު ކުރީ ދުވަހު ވާހަކައެއް ބުނަން ބޭނުމޭ، އަހަރެންގެ ފޯނު ހަލާކުވެފައި އޮތީމަ މި ގުޅަނީ ޖައިދަންގެ ފޯނުން......." ކަމީލާ މަޑުމަޑުން ކިޔާލިއެވެ.\n"އެނގޭ....." ލޫކަސް ހީވީ ވާހަކަ ނުދައްކަން ބޭނުންވެފައި ހުރިހެނެވެ.\n"ލޫކް އެނގޭތަ؟ އަހަރެން ޕްރެގް، އެކަން ޔަގީންވީ ޑޮކްޓަރ ހައިޝަމް ސްކޭނެއް ހަދާފައި ބުނީމަ، އޭނަ ބުނީމަ އެނގުނީ އަހަރެންގެ....." ފަހަތުން މީހެއްގެ ހިލަން ވުމާއިއެކު ގަތް ބިރުން ފަހުން ގުޅާނަމޭ ކިޔާފައި ކަމީލާ ފޯނު ކަނޑާލިއިރަށް ބާރުގަދަ އަތަކުން ފޯނު ޖަހައިގަނެފައި ކަމީލާގެ އަތް އަނބުރާލައިފިއެވެ. ރެއިލިންއާއި ޖައިދަންގެ ހަށިގަނޑާއި ދޭތެރޭ ފިތިގެން ދިޔައިރު ކަމީލާގެ ނޭވާ އުފުރިއަރާވަރުވިއެވެ.\n"ބިޗް، ލަދެއްވެސް ނުގަނޭތަ ލޫކަސް ގާތުގައި ފާޑުފާޑަށް ވާހަކަދައްކަން، ރަގަޅަށް އަޑުއަހާ، މީގެ ފަހުން ލޫކަސްއާއި ވާހަކަދައްކައިފިއްޔާ ދޫ ދަމައިގަންނާނަން، ތިއީ މަގޭ އެކަނި ހައްގެއް، އަހަރެންދެކެ ލޯބިވާން ޖެހޭނީ، އަންޑަސްޓޭންޑް؟" ޖައިދަންގެ ހޫނު ނޭވާތައް ކަމީލާގެ މޫނަށް އެޅެމުންދިޔައިރު އެދެލޮލުން އަލިފާންކަނި ބުރާހެން ހީވިއެވެ.\n"އަހަރެންގެ ހިތް ކަލެއަކަށް ބަދަލެއް ނުކުރެވޭނެ، ތިމީހާގަނޑު ދެކެ ލޯބިވާކަށްވެސް މަޖުބޫރެއް ނުކުރުވޭނެ، އައި ހޭޓް ޔޫ...." ކަމީލާ ދޫކުރާކަށް ބޭނުމެއްނުވިއެވެ. އެހެން މީހުންގެ ކުރިމަތީގައި ތަމްސީލުކުޅެން ޖެހުނަސް އެކަނިވީމަ ކޮންމެހެން ނެތް ސިފަތަކެއް ދައްކާކަށް ނުޖެހޭނެއެވެ. ޖައިދަން ރެއިލިންގައި އަތް ވިއްދާލައިގެން ހުރިއިރު އެ ފުންދެލޮލުން ކަޅިވެސް ޖަހާނުލައި ބަލަމުން ދިޔައީ ކަމީލާ ރަކިކުރާށެވެ. އެގޮތަށް އޭނަ ބެލުމުން އެހެން އަންހެންކުދިން ހާދަ ތުއިވެއެވެ. ހާދަ ރަކިވެއެވެ. ކަމީލާ ހުރީ ދެލޯ އަޅާލައިގެންނެވެ. ޖައިދަންގެ ކުރިމަތީގައި ބަލިނުވާ އަންހެންކުއްޖެއް މިނޫނީ ނެތެވެ.\n"އަހަރެންގެ ހިތް ހަކާލުވެއްޖެ، ތިވަރަށް ހޭޓްކުރީމަ، ހޫމް ދެން ބުނެބަލަ، ކަލޭ ފިލައިގެން ދިޔައީ ތިބުނާ ލޯބިވެރިއަކާއި އެކީގައިތަ؟ އެއީ ކާކުތަ؟ " ޖައިދަން ސުވާލުކުރިއެވެ.\n"ބުނޭ، އެހެންނޫނީ...." ޖައިދަން ކަމީލާ އުފުލާލިގޮތަށް އެނދުމައްޗަށް އެއްލާލާފައި ގައިމައްޗަށް ވެއްޓިގަތެވެ. ބަނޑު ސަލާމަތްކުރަންވެގެން އަތް ދަމައިލެވުނުއިރު އަތަށް ތަދުވެ އިނގިލިތައް ބިނދުނުހެން ހީވިއެވެ. އެވަރުންވެސް ރަހުމްކުރީއެއް ނޫނެވެ.\n"ތަދުވަނީ، ތަދުވަނީ، ހެޔޮނުވާނެ އަނިޔާނުކޮށްބަލަ، އޯކޭ އަހަރެން ބުނެފާނަން، އަހަރެން ދިޔައީ....ހައި..ހައިޝަމް..." ކަމީލާ އެސްފިޔަތައް މަރާލީ ޖައިދަންގެ މޫނަށް ނުބަލަންވެގެންނެވެ.\n"ކޮން ހައިޝަމެއްތަ؟ "ޖައިދަން އިތުރަށް އޮޅުން ފިލުވަން ބޭނުންވިއެވެ.\n"ދޮންބެގެ ފްރެންޑެއް، އޭނަގެ ކުށެއްނެތް، އަހަރެން އޭނައަށް ގުޅީމަ އެގޭގައި ބަހައްޓާދިނީ......" ކަމީލާ އެންމެފަހުން ހައިޝަމްގެ އެޑްރެސްވެސް ބުނެދިނެވެ. ޖައިދަން އެވަގުތު ތެދުވުނީ ކޮންމެވެސް މީހަކު ގުޅަން ފެށީމައެވެ. އިރުކޮޅަކުން އެނބުރިއައިއިރު އަތުގައި އޮތީ ވާހަކަ ފޮތެކެވެ. އޭނަ އެއް ލޯމަރާލާފައި ބުނީ މީފާ ދިން ރޮމެންޓިކް ފޮތެއްކަމަށެވެ. މިއީ ވާހަކަ ކިޔާއުޅޭ މީހެއްވެސް ނޫނެވެ. އެވަރުން މީފާ ދިނީ ކޮން ވާހަކައެއްހެއްޔެވެ؟ ޖައިދަން ވަރަށް ގިނައިރުވާންދެން ވާހަކަފޮތް ހުޅުވާލައިގެން އޮތެވެ. ކަމީލާ ބަނޑުގައި ރިއްސަންފެށުމުން ލޫކަސް މަތިން އެހާ ހަނދާންވިއެވެ. ދަރިފުޅުގެ ބައްޕަގާތުގައި އަދިވެސް ނުބުނެވޭތީ އެކަމާއި ފިކުރުކުރަން އޮތްވާ ކަމީލާގެ އެސްފިޔަތައް ބަރުވެ ނިދިއްޖެއެވެ. ހޭލެވުނީ ޖައިދަންގެ ގޯނާއިންނެވެ.\n"ދުވަހަކު ހިތް ނުފުރޭނެ، އަހަރެން ބޭނުން ނުވާއިރުވެސް........" ކަމީލާ ވަރަށްބޮޑަށް ފޫހިވިއެވެ.\n"އަހަރެން ބޭނުންވަރަކަށް އުފާކުރަން ދޯ މަގޭ އަންބެއްގެ ގޮތުގައި ތިހިރީ، ވީއިރު ހިތްފުރޭވަރު ކޮށްލަދޭންވީނު ލަވް........" ޖައިދަން މަޖުބޫރުކުރުމުން އަމިއްލަ ބާރެއްނެތްކަމާއިމެދު ކަމީލާ ދެރަވިއެވެ. އޭނަ ބަލިވާހަކަ ބުނުމުންވެސް ޖައިދަން ގަބޫލުކުރީއެއްނޫނެވެ. ދަރިފުޅު މަރުވިޔަސް ހެޔޮކަމަށް ޖައިދަން ބުނެލިއެވެ. ކަމީލާ ރުޅިގަދަވެފައި ބުނީ ހިތުން ރުހުމުން ދުވަހަކުވެސް ޖައިދަންއާއި އަނގައިން ނުބުނާނެކަމުގައެވެ. މަޖުބޫރުކޮށްގެން ކޮންމެ ކަމެއްކުރިވިޔަސް އޭނަގެ ހިތުގައި ޖައިދަންއާއިމެދު ނަފްރަތު ނޫން އެއްޗެއް ނުވާކަމުގައެވެ. ދުނިޔޭގައި އޭނަ ރުޅިއަންނަ މީހަކު ޖައިދަން ނޫނީ ނެތްކަމުގައެވެ. ނިމުމެއްނެތް ނަފްރަތާއި ބަދު ދުޢާވާކަމުގައެވެ. އެރޭ ޖައިދަން ގެއަށްއައީ ކުޑަ ކޮށްޓަކަށްލާފައި އޮތް ހަރުފައެއް ހިފައިގެންނެވެ. އެ ހަރުފަ ޖައިދަންގެ އަތަށް އޮޅިގެން އޮތްތަން ފެނިފައި ކަމީލާ ބިރުން ހޭނެތޭވަރުވިއެވެ. ކަމީލާ އަޑުކޮޅަށް ހަޅޭއްލަވައިގެންފާ ދުވިގޮތަށް ބެލްކަނިން ފުންމާނުލީވެސް ކިރިޔާއެވެ. ޖައިދަން ހަރުފަ ކޮށްޓަށް ލާފައި އައީ ކަމީލާއާއި ދިމާލަށެވެ.\n"ޕްލީޒް ޕްލީޒް އޭތި ގެންދޭ، އަހަރެން ޖައިދަން ބުނިކޮންމެ ކަމެއް ކޮށްދޭނަން........" ކަމީލާ ޖައިދަންގެ ފައިމައްޗަށް ތިރިވިގޮތަށް ރޯން ފެށުމުން ޖައިދަން ހޭންފެށިއެވެ. ޖައިދަން ކަމީލާ ބިންމަތިން ނަގާފައި ދަތްދޮޅީގައި ހިފާފައި އުފުލާލިއިރުވެސް ކަމީލާ ބިރުން ރޫރޫއަޅައެވެ. ދެފައި ބިންމަތީގައި ހަރުނުލައެވެ.\n"އެނީތިން؟ " އޭނައާއި ހަތަރުކަޅި ހަމަކުރުވިއެވެ. ކަމީލާ ބޯޖަހައިލީ ހަދާނެގޮތް މުޅިން ހުސްވެފައި ހުރެއެވެ. ކަމީލާ ކޮންޓްރޯލް ކުރަން އާގޮތެއް ދަސްވުމުން ޖައިދަން ހުރީ މަޖާވެފައެވެ.\nދެތިން ދުވަސްފަހުން ޕާޓޭންތަކެއް ހައިޝަމްއަށް ތޫނު އެއްޗަކުން ހަމަލާދީގެން އައިސީޔޫގައި އޮތް ޚަބަރު ލިބިފައި ކަމީލާއަށް ޝޮކެއް ލިބުނެވެ. ކަމީލާ ވަގުތުން ލިއަމްއަށް ގުޅިއެވެ. އެއީ ކޮންބަޔަކު ދިން ހަމަލާއެއްކަން އަދި ފުލުހުންނަށްވެސް ހޯދިފައެއްނެތެވެ. ކަމީލާ ހުރީ ވަރަށް ދެރަވެފައެވެ. ކޮޓަރިއަށްވަދެފައިވެސް ބަލަން އިނީ އެ ޚަބަރެވެ. ޖައިދަން ކޮޓަރިއަށްވަދެލާފައި ޓީވީއަށް ބަލާލާފައި ފާޑަކަށް ހީލިއެވެ.\n"ރަގަޅަށް އެވީ، ދެރައީ މަގޭ ދެއަތުން މަރާނުލެވުނީމަ....." ޖައިދަންގެ ޖުމްލައިން ކަމީލާ ސިހުނެވެ. ވަގުތުން ޝައްކުކުރެވުނީ ޖައިދަންއާއި މެދުގައެވެ.\n"ކަލޭ އެކަން ކުރުވީ..." ކަމީލާ ޖައިދަންއާއިމެދު ތުހުމަތުކުރިއެވެ.\n"ސޯ...." ޖައިދަން ޓީޝާޓު ބޭލުމުން އެކަސްރަތީ ހަށިގަނޑު ހާމަވެގެން ދިޔައެވެ. ޖައިދަން ޓީޝާޓު ކަމީލާގެ މޫނުގައި އަޅުވައިލުމުން ކަމީލާ ޓީޝާޓް ހޫރުވާލީ ދޫލަމައްޗަށެވެ.\n"ފުލުހުންނަށް ރިޕޯޓްކުރާނަން، ޔޫ ކިލްޑް ހިމް....." ކަމީލާ ގެ ޖުމްލައިވިފައި ޖައިދަން ހިނިގަނޑެއްޖަހައިލިއެވެ.\n"އަވަހަށް ގުޅާ...... "ޖައިދަން ފޯނު ދިއްކޮށްލުމުން ކަމީލާ އަތުލަން އުޅޭއިރަށް ޖައިދަން އަތް އުފުލާލައެވެ. ކަމީލާ ރުޅިއަރުވައިލެވުމުން އެ އަނިޔާވެރި ހިތަށް އަރާމެއް ލިބެނީކަން ނޭގެއެވެ. ކަމީލާ ދެކަންފަތުގައި އަތްއަޅާފައި ހަޅޭއްލަވައިގަންނަން ބޭނުންވިއެވެ. ސިކުނޑިފަޅައިގެންދާހާ ވަރުވެއެވެ. އޭނަ އިނދެގެން މިހިރީ އިންސާނަކާއިކަމެއް ގަބޫލެއް ނުކުރެވެއެވެ. ރަހުމްގެ ކަންފުޅެއްވެސް ނެތް ފިރިހެނެކެވެ. އަމިއްލަ ބޭބެއާއި މަންމަދެކެ އެހާ ރުޅިއަންނަ މީހަކު ދެން ނުކުރާނީ ކޮންކަމެއް ހެއްޔެވެ؟ ކަމީލާ ދެރަވީ ޖައިދަން ގާތުގައި ހައިޝަމްގެ ނަން ބުނެވުނީތީއެވެ. އެކަމުގެ ސަބަބުން ހައިޝަމް އެއޮތީ މަރާއި ހަނގުރާމަކުރާށެވެ. ކުށްވެރިޔަކީ އޭނައެވެ.\n"ބުނަން ކަމީލާ، ދެން އައިސީޔޫގައި ބާއްވާނީ ލޫކަސް......." ޖައިދަން ކަމީލާ އިށީދެއިން ގޮޑީގެ ފަހަތުން ހުއްޓި ގޮނޑިއާއިއެކު ކަމީލާގެ މޭމަތީގައި އަތް އަޅުވާލިއެވެ.\n"މޮންސްޓަރ........" ކަމީލާގެ ލޮލަށް ކަރުނަ އައެވެ. ލޫކަސްގެ ވާހަކަ ދައްކާލާއިރަށް ކަމީލާއަށް ރޮވުނީއެވެ.\n"ބޭބީ ކޮބާތަ މެނަރސް، ދެން ތިހާ ރަގަޅުކުދިން ހަޒްބެންޑާއި ދިމާލަށް ހަޑިނަންނަމުން ކިޔާކަށްނުވާނެއްނު، ޓީޗަރގެ ބަސްއަހާ، ނޫނީ އަދަބުލިބޭނެ، ލޫކަސްއަށް ދެރަގޮތެއް ވާން ބޭނުންތަ؟" ޖައިދަން ކަމީލާގެ މޫނުގައި ބޮޑުވާ އިނގިލިން ފިރުމަންފެށިއެވެ. ހިތްހަމަޖެހިފައި ހުރިލެއް ބޮޑީކަން ނޭގެއެވެ. އެހުންނަ ހަރުކަށިކަމާއި އަނިޔާވެރިކަން ދިޔަތަނެއް ނޭގުނެވެ. ޖައިދަންގެ ފަރާތުން ލޯތްބާއި ހަމްދަރުދީ އޭނަ ބޭނުމެއްނޫނެވެ. އަތް ފޮޅުވައިލަން އުޅެފައިވެސް ހިމޭނުންކަން ޚިޔާރުކުރީ ޖައިދަންގެ ނުލަފާކަން ދައްކަފާނެތީ ބިރުންނެވެ. ނަމަވެސް މިނިޓެއްފަހުން ކަމީލާގެ އިސްތަށިގަނޑު އަތަށް އޮޅައިގަނެގެން އެ "ވައިލްޑް" ބައި ދައްކާލިއެވެ.\nޖިބްރީން އަލަށް ހުޅުވި ރިޒޯޓަށް އަންނަން ރޯޒްހިލްގެ މެމްބަރުންނަށް ދައުވަތުދިނީ މެހްވިޝްގެ އެދުމުގެ މަތިންނެވެ. މެހްވިޝްގެ އުފަލުގައި ކުދިން ބައިވެރިވުމަކީ ޖިބްރީން ޚާއްސަކަމެއް ދޭކަމެކެވެ. މެހްވިޝްގެ ހައްގުގައި އޭނަ އެކުދިންދެކެ ލޯބިވެއެވެ. އެޕާޓީއަށް އައްމާރު އާއި އިޔާޝް އައިކަމުގައި ވިޔަސް ޖައިދަން ނާންނާނެކަމުގައި ޖިބްރީން ގާތްގަނޑަކަށް ޔަގީންކުރިއެވެ. އެމީހުންގެ ހަފްލާތަކުގައި މިވީހާތަނަށް ޖައިދަން ބައިވެރިވެފައެއްނެތެވެ. އެއީ ދޮންދަރިންގެ ތެރެއިން އެމީހުންނާއި އެންމެ ދުރުން އުޅޭކުއްޖާއެވެ. ކުޑައިރުވެސް އެކުއްޖާ އެގެއަށް ގެނަޔަސް އިންނާނީ ބުމަކާރިކޮށްލައިގެން ރުޅި މޫނު ދައްކާލައިގެންނެވެ. މެހްވިޝްއާއި ޖައިދަންގެ ސިފަ ނިކަން ވައްތަރެވެ. އެހާ ރީއްޗެވެ. ޖައިދަންގެ ބޯއެސްފިޔަތަކާއި ދެލިކޮޅެއްފަދަ ކަޅު ރީތި ދެލޮލަށްޓަކައި އަންހެންކުދިން މަރުދަން ޖެހޭނެއެވެ. އޭރު ލޫކަސް ޖައިދަންއަށް ކުޅޭއެއްޗެހި ދޭން އުޅުނަސް ޖައިދަން އިންނާނީ ކަޅިއަޅާލައިގެންނެވެ. ލޫކަސް އެއްފަރާތްވެލީމަ ގޮސް އެއެއްޗެހި ހަލާކުކޮށްލާފައި ނުކުމެގެން ދާނެއެވެ. ލޫކަސް މަންމަ ގާތުގައި ޝަކުވާކޮށްލާއިރަށް މެހްވިޝް ޖައިދަންއާއި ދިމާލަށް އަޑުލާނެއެވެ. ބޭބެއާއި ނުތޮޅެން އަންގާނެއެވެ. ޖައިދަން އަނގައިން ނުބުނެ މަޑުމަޑުން އިންނާނީއެވެ. މެހްވިޝް ކުދިން އެހާ ތަފާތުކުރާކަމެއް ޖިބްރީންއަށް އެނގިފައެއްނެތެވެ. ނަމަވެސް ލޫކަސްދެކެ މާވަރަކަށް ލޯބިވާކަން އެއީ އެންމެން ދަންނަ ހަގީގަތެކެވެ.\nރޯޒްހިލްއަށް ދައުވަތު ލިބުމުން އާތިކާއާއި އީކާ ދިޔަސް ރަގަޅުވާނެކަމުގައި ޔާސިރުވަނީ ބުނެފައެވެ. ނަމަވެސް ޕާޓީއެއްކަން އެނގުމުން އެދެމައިން ދާކަށް ބޭނުމެއްނުވިއެވެ. ޖައިދަން މަޖުބޫރުކުރުމުން ކަމީލާ ރުޅިގަދަވެފައި ހުރެވެސް ތައްޔާރުވިއެވެ. ޖައިދަން ހުރީ ރަސްމީކޮށެއް ނޫނެވެ. ޓީޝާޓަކާއި ޖިންސެއްލައިގެންނެވެ. ކަމީލާގެ އަތުގައި ހިފައިގެން ޖައިދަން ފެންޑާއަށް ނުކުތްއިރު އައްމާރުއާއި އަންހެނުން އަދި އިޔާޝްވެސް ކުލަކުލައިގެ ހެދުންތަކުގައި ތިބިއިރު ހެދުން އިޝްތިހާރަކަށް ތައްޔާރުވެލައިގެން ތިބި މޮޑެލްއިންތައް ފަދައެވެ. މީފާހުރީ ކަކުލާއި ހަމަޔަށް އޮތް ރަތްކުލައިގެ ހެދުމަކާއިއެކު ގަދަޔަށް މޭކަޕް ކޮށްލައިގެންނެވެ. ހައިހީލަކަށް އަރާފައި ހުރުމުން އިސްކޮޅުން ދިގުކަމަށް ދައްކައެވެ. މީފާއަށް ދައުވަތު ނުލިބުނަސް ޖައިދަން އޭނަ ގެންދަން ނިންމުމުން މީފާ ހުރީ ވަރަށް އުފަލުންނެވެ. ލޯންޗު ކާރިއަށްގޮސް ރާޅުތަކުގެ ތެރޭގައި ކިރިލާގޮތުން އަރަން ނުކެރި ފަސްޖެހިފައި ކަމީލާ އެއްފިޔަވަޅު ފަހަތަށް ޖެހުނެވެ.\n"ބޭބީ ބިރުންތަ؟ ޓްރަސްޓް މީ، އަހަރެން ހުއްޓާ އެއްވެސް ކަމެއް ނުވާނެ......" ޖައިދަން އަތްދިއްކޮށްލުމުން ކަމީލާ އެއަތުގައި ހިފާލީ އެހެން ލޯތައް އެދިމާލަށް އަމާޒުވެފައިވާކަން އެނގިގެން ގޮތްހުސްވެގެންނެވެ. މީފާގެ އެތެރެހަށީގައި ހަސަދައިގެ ހުޅު ހިފާލިއެވެ. މީފާ ހީކުރީ އޭނައާއިވެސް ޖައިދަން އެހީވާނެކަމުގައެވެ. އޭނަ ތުއިވޭވޭ ހުއްޓާ އެރުވީ ލޯންޗްގެ ފަޅުވެރިއެކެވެ. އޭނަ ހުރީ ޖައިދަންގެ ގާތު ޝަކުވާކުރަން ނިންމައިގެންނެވެ. ޖައިދަން އައްމާރު އަދި އިޔާޝް ވަރަށް އެކުވެރިކަމާއިއެކު ވާހަކަދައްކަން ތިބިއިރު ކަމީލާ ބިރުން ގުޑިލާން ނުކެރި ތުންފަތުގައި ދަތްއަޅާލައިގެން އިނެވެ. ލޯންޗްގައި ރޯވެދާނެއެވެ. އެހެން އުޅަނދެއްގައި ޖެހި އެކްސިޑެންޓް ވެދާނެއެވެ. ކިނބުލެއް އަރާފާނެއެވެ. ބޮޑު ރާޅެއްއަރާ ބަންޑުންވެދާނެއެވެ. ތަފާތު ޚިޔާލުތަކުން ހިތްބިރުގެންފައި އިނދެ ކަމީލާ ހިތާހިތުން ޝަހާދަތް ކިޔަންފެށިއެވެ. މިފަހަކަށް އައިސް ނަފްސާނީ ބައްޔެއްގެ ޝިކާރައަކަށް ވަމުންދާކަން ކަމީލާ އަމިއްލައަށްވެސް އިހުސާސްކުރެވެއެވެ. ޚާއްސަކޮށް ޖައިދަން ފެނުނީމަ އޭނައަށް ވާގޮތްތައް ބުނެދޭކަށް ނޭގެއެވެ. ބިރުންގޮސް ފިނިވެއެވެ. ޕެނިކް އެޓޭކްޖެހޭފަދަ ގޮތެއްވެއެވެ.\nރިޒޯޓަށް ފޭބުމާއިއެކު ކަމީލާގެ ދެލޯ ބޮޑުވެ އާޝޯޚުވާވަރުވިއެވެ. ތަން ޒީނަތްތެރިކޮށްލާފައިވަނީ އެހާވެސް ފުރިހަމަކޮށެވެ. ހުވަފެނީ އަލިތަކެވެ. ހިތްގައިމު މިއުޒިކެވެ. އެހެން މީހުން ކުރީގައި ތިބެ ހިނގަމުން ދިޔައިރު ޖައިދަން އައީ ކަމީލާއާއި އެއްވަރަކަށް ހިނގާލާފައެވެ.\n"އެނގޭތަ؟ މިއީ ލޫކަސްގެ ޕާޓީއެއް، އޭނަގެ ބައްޕައަކީ ވަރަށް ރިޗްމީހެއް، ލޫކަސްއަކީ ހުރި އެންމެ ދަރިފުޅު، ފަންސަވީސްވަނަ އުފަންދުވަހަށްވެސް ލިބުނީ ސަފާރީއެއް، ވަރަށް ބޭނުންތަ؟ ހުރިހާ އަންހެންކުދިން ލޫކަސްގެ ފަހަތުން އުޅެނީ ލާރިގަނޑާއި ހެދިހެން މަށަށް ހީވޭ، އެނީވޭސް މިރޭ އަހަރެން މިގެނައީވެސް އޭނައާއި މީޓްކުރުވަން، އެނގޭތަ ކީއްވެކަން؟ " ޖައިދަންގެ އެސުވާލުން ކަމީލާ ސިހިފައި ބަލައިލިއެވެ. މިއީ ކޮންކަމެއްހެއްޔެވެ؟ ދެބެން މިކުޅެނީ ގޭމެއްހެއްޔެވެ؟


UEFA Nations League: Spain adhi Germany molhuvejje | Jazeera\tނޭޝަންސް ލީގު: ސްޕެއިން އަދި ޖަރުމަނު މޮޅުވެއްޖެ - Jazeera\nނޭޝަންސް ލީގު: ސްޕެއިން އަދި ޖަރުމަނު މޮޅުވެއްޖެ\nސާއިފް ޝިޔާދު October 11, 2020 78 views0\nޔުއެފާ ނޭޝަންސް ލީގުގައި ކުޅުނު މެޗުތައް ސްޕެއިން އަދި ޖަރުމަނީ ކާމިޔާބުކޮށްފިއެވެ. މި ދެ ޓީމު ވެސް ހިމެނެނީ ގްރޫޕް ޑީގައެވެ.\nޖަރުމަނު ވަނީ 2-1 އިން ޔޫކްރެއިން ބަލިކޮށްފައެވެ. މި މެޗު ބެލުމަށް ކިއޭވްގެ އޮލިމްޕިިކް ސްޓޭޑިއަމްއަށް 20،000 ސަޕޯޓަރުން ވަނީ ވައްދާފައެވެ. މި މެޗުގެ ފުރަތަމަ ލަނޑު މެޗުގެ 20 ވަނަ މިނެޓުގައި ޖަރުމަނަށް ޖަހައިދިނީ ޑިފެންޑަރު މެތިއަސް ގިންޓަރއެވެ. އެޓީމުގެ ދެވަނަ ލަނޑު 49 ވަނަ މިނެޓުގައި ޖެހީ ލިއޯން ގޮރެޓްޒްކާއެވެ. މި މެޗުގައި ޔޫކްރެއިންއިން ޖެހި ހަމައެކަނި ލަނޑު 76 ވަނަ މިނެޓުގައި ލިބުނު ޕެނަލްޓީއަކުން އެޓީމަށް ޖަހައިދިނީ ރުސްލަން މެލިނޮވްސްކީއެވެ.\nމިއީ ނޭޝަންސް ލީގުގައި ޖަރުމަނުން ކާމިޔާބުކުރި ފުރަތަމަ މެޗެވެ. އެންމެ ފުރަތަމަ ކުޅުނު ނޭޝަންސް ލީގު އެޓީމުން ނިންމާލީ އެއްވެސް މެޗަކުން މޮޅު ނުވެއެވެ. އެހެން ނަމަވެސް މިފަހަރު އެޓީމުން ވަނީ މިހާތަނަށް ފަސް ޕޮއިންޓް ހޯދާފައެވެ.\nސްވިޓްޒަލޭންޑާ ދެކޮޅަށް ސްޕެއިން ކުޅުނު މެޗު އެޓީމުން ކާމިޔާބުކުރީ 1-0 ގެ ނަތީޖާއަކުންނެވެ. މި މެޗުގައި އެޓީމުން ޖެހި ހަމައެކަނި ލަނޑު 14 ވަނަ މިނެޓުގައި އެޓީމަށް ޖަހައިދިނީ މިކެލް އޮޔަރްްޒަބަލްއެވެ.\nމި ގްރޫޕްގެ އެއްވަނައިގައި ހަތް ޕޮއިންޓާއެކު ސްޕެއިން އޮތްއިރު ދެވަނައިގައި ފަސް ޕޮއިންޓާއެކު އޮތީ ޖަރުމަނެވެ. ތިންވަނައިގައި ތިން ޕޮއިންޓާއެކު ޔޫކްރެއިން އޮތްއިރު އެއް ޕޮއިންޓާއެކު ތާވަލު ފުލުގައި އޮތީ ސްވިޓްޒަލޭންޑެވެ.


Habeys ge roadha hadhiyaa "Misk" nerefi | Mihaaru\nހަބޭސްގެ މި އަހަރުގެ ރޯދަ ހަދިޔާ "މިސްކް" މަހަދަ އަލްބަމްގެ ކަވަރު.\nހަބޭސްގެ މި އަހަރުގެ ރޯދަ ހަދިޔާ މަހަދަ އަލްބަމް "މިސްކް" ނެރެފި\n01 ޖޫން 2018 - 00:196comments\nމަޝްހޫރު ބޮޑުބެރު ބޭންޑް ހަބޭސް އިން މި އަހަރުގެ ރޯދަ ހަދިޔާއެއްގެ ގޮތުގައި "މިސްކް" ގެ ނަމުގައި މަދަހަ އަލްބަމެއް ނެރެފި އެވެ.\nމީގައި ހިމެނެނީ ހަބޭސްއާ އެކު، ރާއްޖޭގެ އެހެން ބައެއް ބޮޑުބެރު ބޭންޑްތަކުން ކިޔާފައިވާ 8 މަދަހަ އެވެ.\nމިއުޒިކާ ނުލައި ކިޔާފައިވާ މަދަހަތަކުގެ ތެރޭގައި ހަރުބީ، ގުރަހަލި، މަންދީރަ، އެކަތި، ހޭރިޔާ އަދި ދަންމާނު ބޮޑުބެރު ގްރޫޕުން ކިޔާފައިވާ މަދަހަތައް ހިމެނެ އެވެ. "މިސްކް" ނެރުނީ މިދިޔަ އަހަރު ހަބޭސް އިން ނެރުނު "ޒަމާން" މަދަހަ އަލްބަމާ އެއްގޮތަށް މަދަތަކުގެ ވީޑިއޯތަކާ އެކުގަ އެވެ.\nއަލްބަމް ރިކޯޑްކޮށް، ވީޑިއޯ ހަދާފައި ވަނީ ހަބޭސް ސްޓޫޑިއޯގަ އެވެ.\n"މިސްކު" އަލްބަމްގެ ލިންކް.\nއެ ބޭންޑުން ބުނި ގޮތުގައި "މިސްކް" ގެ މަދަހަތައް މިހާރު ހަބޭސްގެ ޔޫޓިއުބް ޗެނެލުން ބަލައި ލެވޭނެ އެވެ. އަދި ލަވަފޮށިން ވެސް މަދަހަތައް އަޑު އަހައިލެވޭ އިރު، ޕީއެސްއެމްގެ މާލްދީބް ފިހާރައިން ޕެން ޑްރައިވަރަށް އަލްބަމް ހިލޭ އަޅައި ދޭނެ އެވެ.\nމީގެ އިތުރުން ހަބޭސް ސްޓޫޑިއޯ އިން ވެސް "މިސްކް" ލިބޭނެ އިންތިޒާމު ވަނީ ހަމަޖައްސައިފަ އެވެ.\nމިދިޔަ އަހަރުން ފެށިގެން ރޯދަ ހަދިޔާއެއްގެ ގޮތުގައި ކޮންމެ އަހަރަކު މަދަހަ އަލްބަމެއް ގެނެސް ދޭން، ހަބޭސް އިން ނިންމާފައިވާ އިރު، އަންނަ އަހަރު ނެރޭ މަދަހަ އަލްބަމްގެ މަދަހަތައް ކިޔާނީ ސްކޫލް ކުދިން ކަމަށް ހަބޭސް ބޮޑުބެރު ބޭންޑުން ބުންޏެވެ.\nއިތުރު ލިޔުންތައް މަދަހަ ހަބޭސް ބޮޑުބެރު ގުރޫޕް


Riyaasee Inthikhaabugai "MDP"ge Raees Mohamed Nasheed Vaadha kurahvaane - Eva\n2023ގެ ރިޔާސީ އިންތިޚާބުގައި އެމްޑީޕީގެ ރައީސް މުޙައްމަދު ނަޝީދު ވާދަކުރައްވާނެކަން އިއުލާން ކުރައްވައިފިއެވެ.\nމިކަން އިއުލާން ކުރެއްވީ ރައްޔިތުންގެ މަޖިލީހުގެ ނައިބު ރައީސް އީވާ ޢަބްދުﷲއެވެ. މިކަން އިއުލާންކޮށްފައި ވަނީ އެމްޑީޕީގެ ޗެއާޕާސަންގެ މަގާމަށް ކުރިމަތިލައްވާފައިވާ މާފަންނު އުތުރު ދާއިރާގެ މެމްބަރު އިމްތިޔާޒު ފަހުމީގެ ކެމްޕެއިން ޖަލްސާއެއްގައި ވާހަކަފުޅުދައްކަވަމުންނެވެ.\nމި ޖަލްސާގައި މަޖިލީހުގެ ނައިބު ރަޢީސް އީވާ ޢަބްދުﷲ އިތުރަށް ވާހަކަފުޅުދައްކަވަމުން ވިދާޅުވެފައި ވަނީ “\n“2023 އަށް އަޅުގަނޑުމެން އެންމެން ވެސް ބޭނުމީ އެމްޑީޕީގެ ވެރިކަމެއް. 2023ގެ އިންތިޚާބަށް އިރާދަކުރެއްވިއްޔާ ރައީސް ނަޝީދު ކުރިމަތިލައްވާނެ. 2023ގެ އިންތިޚާބުގެ އެމްޑީޕީ ޕްރައިމަރީއަށް ރައީސް ނަޝީދު ކުރިމަތި ލައްވާނެ،” އީވާ ވިދާޅުވިއެވެ.\nއެމްޑީޕީގެ ރިޔާސީ ޕްރައިމަރީގައި ވާދަކުރައްވާނެ ކަމަށް މީގެކުރިން އެމަނިކުފާނު އަމިއްލަފުޅަށް ވިދާޅުވެފައި ވިޔަސް އޭގެފަހުން އެމަނިކުފާނުގެ ބަސްމަގު ހުންނަގޮތުން ގިނަ ބަޔަކު އެކަމާ ސުވާލު އުފެއްދިއެވެ.\nއެމްޑީޕީގެ ވަޓްސް އެޕް ގްރޫޕެއްގައި ރައީސް ނަޝީދު ވިދާޅުވެފައި ވަނީ މި ސަރުކާރުން ވަރަށް ގިނަ ގޯސްތައް ހަދައިފި ކަމަށާއި އެހެންކަމުން އެމްޑީޕީއަށް ރިޔާސީ އިންތިޚާބު ކާމިޔާބުކުރަން އުނދަގޫވާނެ ކަމަށެވެ.


SunOnline: Muizzu ge Action plan in verirah badhalu kohleveynetha?\nޝަފްނާ ހުސައިން 17 May 2021, 17:17\nމާލޭ ސިޓީގެ މޭޔަރު ޑރ. މުހައްމަދު މުއިއްޒު -- ސަން ފޮޓޯ/ ފަޔާޒު މޫސާ\nމާލޭ ސިޓީގެ މޭޔަރުކަަމަށް ވާދަކުރައްވާނެކަން އިއުލާނުކުރެއްވުމަށްފަހު، "ސަން" އަށް ދެއްވި އިންޓަވިއުއެއްގައި ޑރ. މުހައްމަދު މުއިއްޒު ވިދާޅުވީ، އިންތިހާބުވެވަޑައިގެންފިނަމަ، މާލެއަށް ދިމާވެފައިވާ މައްސަލަތަކަށް ހައްލު ހޯއްދަވައިދެއްވާނެ ކަމަށެވެ. ގިނަ ބަޔަކު އުންމީދުކުރި ގޮތާ ހިލާފަށް، އެމްޑީޕީގެ ކެންޑިޑޭޓާ ވާދަކޮށް ބޮޑު ތަފާތަކުން މުއިއްޒު ވަނީ މޭޔަރުކަމަށް އިންތިހާބުވެފަ އެވެ. އަދި މިއަދު ވަނީ ހުވާކުރައްވައި، ރަސްމީކޮށް މަސައްކަތާ ހަވާލުވެވަޑައިގެންފަ އެވެ.\nހުވާކުރުމުގެ ރަސްމިއްޔާތަށް ފަހު މިއަދު ބޭއްވި، މާލޭ ސިޓީ ކައުންސިލްގެ ހަތަރު ވަނަ ދަައުރުގެ ފުރަތަމަ ބައްދަލުވުމަށް ވެސް މޭޔަރު ވަޑައިގެންނެވީ ވަރުގަދަ އެކްޝަން ޕްލޭންއަކާ އެކު އެވެ. އެ އެކްޝަން ޕްލޭންގައި ވަނީ "ރައްޔިތުން އެދޭ އަމާޒަށް" މާލެ ގެންދިއުމަށް، ކުރިއަށް އޮތް ފަސް އަހަރު ކުރާނެ ކަންތައްތަކެވެ.\nމައިގަނޑު ހަތް އަމާޒެއް ހިފައި، އެކުލަވާލާފައިވާ އެކްޝަން ޕްލޭންގައި، މާލެ ސިޓީގެ ރައްޔިތުންނަށް ދިމާވެފައިވާ އެންމެ ބޮޑު މައްސަލަ ކަމުގައިވާ ބޯހިޔާވަހިކަމުގެ މައްސަލަ ހައްލު ކުރުމަށް ގިނަ ކަންތައްތަކެއް ވަނީ ހިމަނައިފަ އެވެ. އަދި މާލެ އަކީ "ޗާލު" އަދި ހިތްފަސޭހަ ތަނަކަށް ހެދުމަށް ވެސް ގިނަ ޕްލޭންތަކެއް އެބަހުއްޓެވެ. ހަމައެއާއެކު މާލެ ސިޓީ އަކީ ޑިޖިޓަލް ތަނަކަށް ހަދައި، ރައްޔިތުންގެ ފުދުންތެރިކަން އިތުރުކުރުމަށް ވެސް ކަންކަން ރާވާފައި އެބަހުއްޓެވެ.\nއެންމެ ނިކަމެތި މީހުންގެ ހިޔާވަހިކަމަށް އިސްކަން!\nސިޓީ ކައުންސިލްގެ އެކްޝަން ޕްލޭންގައި އެންމެ ބޮޑު އިސްކަމެއް ދީފައި އޮތީ މާލެ ސިޓީގެ ރައްޔިތުންނަކީ ބިންވެރި ބަޔަކަށް ހެދުމަށެވެ. އެގޮތުން މާލެ އަދި ވިލިމާލޭގެ ބިން އެންމެ ހެޔޮގޮތުގައި ބޭނުންކުރުމަށް ލޭންޑް ޔޫޒް ޕްލޭނެއް ހަދައި، އެންމެ ނިކަމެތި ރައްޔިތުންނަށް ހައުސިން މަޝްރޫއެއް ހިންގަން ވަނީ ހިމަނައިފަ އެވެ. ހަމައެއާއެކު ވިލިމާލޭގައި ރައްޔިތުންގެ ގޯތީގައި އިމާރާތްކުރެވޭ އުސްމިން 10 ބުރިއަށް ބަދަލުކުރުމަށް މަސައްކަތްކުރަން ވެސް ހިމަނާފައިވެ އެވެ.\nމޭޔަރު މިއަދު ވިދާޅުވީ ގުޅީފަޅަކީ މާލޭ ރައްޔިތުންގެ ގެދޮރުގެ މައްސަލަ ހައްލުކުރަން ތަރައްގީކުރެވޭ ތަނަކަށް ހެދުމަށް ކުރެވެން ހުރި ހުރިހާ މަސައްކަތެއް ކުރައްވާނެ ކަމަށެވެ. އަދި މާލޭގެ ދަފްތަރުގައި ޖެހިފައިތިބި ރައްޔިތުންނަށް ގެދޮރުގެ މައްސަލަ ހައްލުކުރާނެ ގޮތުގެ މަގު ޗާޓެއް ކަނޑައަޅާ އެ މަގުޗާޓާ އެއްގޮތަށް އަމަލުކުރަންފެށެންދެން، އަދި ދަފްތަރުގައި ޖައްސާ އުސޫލު އިސްލާހު ކުރެވެންދެން ދަފްތަރުގައި ޖެއްސުން ހުއްޓާލަން އެކްޝަން ޕްލޭންގައި ހިމަނާފައިވެ އެވެ.\nއޭގެ އިތުރުން، ސިނަމާލެ، މާލެހިޔާ ފުލެޓުތައް މަރާމާތު ކުރުމާއި، ފްލެޓް ތައް ބަލަހައްޓާ އޮފީސް ގާއިމްކުރުމާއި، ހުޅުމާލެގެ ރަޖިސްޓްރީއަށް ބަދަލުވާން އެދިފައިވާ ފަރާތްތަކުގެ ރަޖިސްޓްރީ ބަދަލުކުރުން އަވަސްކުރުވުން ވެސް ޕްލޭންގައިވެ އެވެ.\nތިމާވެށްޓާ ރައްޓެހި، ފެހި އަދި ޗާލު މާލެއަކަށް އަމާޒު!\nއެކްޝަން ޕްލޭންގައި އެންމެ ގިނަ ކަންކަން ހިމަނާފައި ވަނީ، މާލެ ސިޓީއަކީ ޗާލު ތަނަކަށް ހެދުމަށެވެ. އެގޮތުން އެންމެ ފުރަތަމަ ކަމަކަށް ހިމަނާފައި ވަނީ މިސްކިތްތަކުގެ މިހާރުގެ ހާލަތު ދެނެގަނެ އާބާތުރަ ފިލުވާ، ރީތިކޮށް ބަލަހައްޓާ މިސްކިތްތަކުގެ ގަދަރު ހިފެހެއްޓުމެވެ. އޭގެ އިތުރުން ޕާކުތަކާއި މައިޒާންތަކުގެ އާބާތުރަ ފިލުވައި، ބެލެހެއްޓުމާއި އިތުރު ޕާކުތަކާ މައިޒާންތައް ބިނާކޮށް، މާލޭގައި ހިންގާ ގަރާޖު، ވޯކްޝޮޕް އަދި ގުދަންތައް އިންޑަސްޓްރިއަލް ވިލެޖަށް ބަދަލުކުރުން ހިމެނެ އެވެ.\nފެހިކަން ގެއްލިފައިވާ މާލެ ސިޓީ އަލުން ފެހި ކުރުމަށް، ރައްޔިތުންގެ ބައިވެރިވުމާއި އެކު މާލެ ސިޓީގައި "1 ލައްކަ ގަސް" އިންދުމުގެ ޕްރޮގްރާމެއް ހިންގަން ވެސް ވަނީ ރާވައިފަ އެވެ. އޭގެ އިތުރުން، ސިއްހަތާއި ރައްޓެހި އީ-ބައިކް ނިޒާމް ތައާރަފުކޮށް ދެމެހެއްޓުން ފާހަގަކޮށްލެވެ އެވެ. މާލެ އަކީ ޗާލު ތަނަކަށް ހެދުމަށް ހިނގާފައި އުޅޭ ގޯޅިތައް އިތުރުކޮށް، ހިތްފަސޭހަ މަންޒިލުތަކަކަށް ބަދަލު ކުރަން އެކްޝަން ޕްލޭންގައިވެ އެވެ.\nބައިނަލް އަގްވާމީ ފެންވަރުގެ އިވެންޓް ވެނިއު ސަރަހައްދެއް މާލެ ސިޓީގައި ގާއިމްކުރަން ނިންމާފައި ވާއިރު، މާލެއާއި ވިލިމާލޭގެ އެކި ސަރަހައްދު ތަކުގައި ފުޓްސަލް ދަނޑާއި ވޮލީ، ބާސްކެޓުބޯޅަ އަދި ނެޓްބޯޅަ ކޯޓުތައް ހެދުމަށް ޖާގަ ކަނޑައަޅައި، އައުޓް ޑޯ ޖިމްތައް ގާއިމުކުރަން ވަނީ ރާވައިފަ އެވެ.\nމާލޭގެ ބަނދަރު ސަރަހައްދުތަކުގެ ޓްރެފިކަށް ލުޔެއް ގެނެސްދިނުމަށް ދަތުރުވެރިންނަށް ހާއްސަ ކަންކަން ފަހިކޮށްދޭން މަސައްކަތް ކުރާނެ ކަމަށް ޕްލޭންގައިވެ އެވެ. އެ ޕްލޭންގައި ބުނެފައި ވަނީކަމާބެހޭ މާހިރުންގެ ލަފާއާއި ހެދިފައި ހުރި ގާނޫނުތަކާއި ގަވައިދުތަކާއި އެއްގޮތަށް މާލޭ ތެރޭގެ މަގުތަކާއި އާންމު ތަންތަނުގައި އުޅޭ ބުޅަލާއ މެދު ކަންކުރާނެ ގޮތެއް ނިންމާނެ ކަމަށެވެ.\nމާލޭ މަސްވެރިންގެ މާރުކޭޓާއި ދަތުރުވެރިންގެ މާރުކޭޓާއި ލޯކަލް މާރުކޭޓުގައި ހުރި މައްސަލަތައް ހައްލުކުރުމަށާއި، އެތަންތަން ޒަމާނީކޮށް ވިލިމާލޭގައި މާރުކޭޓުތައް ގާއިމުކުރަން އޮތީ ރާވައިފަ އެވެ.އަދި ނީލަން ފިހާރަ އާމެދު ވެސް ދާއިމީ ގޮތެއް ނިންމާނެ ކަމަށް ބުނެފައިވެ އެވެ.\n"ސާފުމަގު" މަޝްރޫއު ތައާރަފްކޮށް، ރަށްވެހިންގެ އެއްބާރުލުމާއެކު ކުރިއަށް ގެންދަން ނިންމާފައިވާއިރު، "ހިތްގައިމު ފަރު"ގެ ނަމުގައި މޭލެ ވަށައިގެންވާ ފަރާއި، ފަޅުތެރެ ދެމެހެއްޓެނެވި ގޮތެއްގައި ސާފުކުރަން ޕްރޮގްރާމެއް ކުރިއަށް ގެންދަން ވެސް ވަނީ ނިންމައިފަ އެވެ. .\nހަމައެއާއެކު، "ޕްލާސްޓިކާއި ދުރުވަމާ" ގެ ނަމުގައި މާލެއަކީ ޕްލާސްޓިކް މަދު ސިޓީއަކަށް ހެދުމަށް ޕްރޮގްރާމެއް ހިންގަން ވެސް ވަނީ ރާވައިފަ އެވެ.\nލެޑް ބޯޑުތަކުން ޓްރެފިކްގެ ލައިވް އަޕްޑޭޓް! ޑީވޯޓާ ނިޒާމާއި ސްކޫލް ބަސް!\nމާލެ ޗާލުކުރުމުގެ އިތުރުން، މާލެ ސިޓީގެ މަގުތައް ހިތްފަސޭހަ ކުރުމަށް ވެސް ގިނަ ކަންތައްތަކެއް އެކްޝަން ޕްލޭންގައި އެބަހުއްޓެވެ. އެގޮތުން މަގު ބަންދުކުރުމަކީ ރައްޔިތުންގެ ރުހުމާއި ބައިވެރިވުމާއިއެކު ކުރެވޭ ކަމަކަށް ހަދައި، ވެހިކަލްތަކަށް ލިބެމުންދާ ގެއްލުން ކުޑަކުރުމަށް ހުރިހާ މަގެއް ރަނގަޅު ފެންވަރަކަށް ހަދަން، އެންމެ އިސްކަމެއްދޭ ކަމެއްގެ ގޮތުގައި ވަނީ ހިމަނައިފަ އެވެ. އޭގެ ތެރޭގައި، ބޮޑެތި ހުރިހާ މަގެއްގައި ޒަމާނީ ފެންވަރަށް ތާރު އެޅުމާއި، ގޭގެއަށް ވަދެ ނުކުމެވޭ ގޮތަށް ޕޭވްމަންޓު ޑިޒައިންކޮށް ޕާކު ކުރާގޮތް އިސްލާކުރުން ހިމެނެ އެވެ.\nހަމައެއާއެކު، "ފަސޭހަމަގު" އެޕް އިތުރަށް ތަރައްގީކޮށް، ފުޅާ ދާއިރާއެއްގައި ބޭނުންކުރަން ފެށުމާއި، ޕާކިން މައްސަލައަށް، "ޖީބަށް ލުއި" ދެމެހެއްޓެނިވި ހައްލެއް ގެނެސްދިނުމަކީ އެކްޝަން ޕްލޭންގެ މުހިންމު އަމާޒެކެވެ. މަގުމަތި ހިތްފަސޭހަ ކުރުމަށް، މަގުމަތީގައި ހުންނަ ބާ ވެހިކަލްތައް ނައްތާލާނެ އެވެ.\nއޭގެ އިތުރަށް، މާލޭގެ އެކި ސަރަހައްދުތަކުގައި ލެޑް ސައިން ބޯޑުބަހައްޓާ، ޓްރެފިކް ލައިވް އަޕްޑޭޓް ފެންނާނެ ގޮތް ހަދަން ކައުންސިލްގެ އެކްޝަން ޕްލޭންގައިވެ އެވެ. އަދި މަގު ބަންދާއި ބެހޭ ލައިވް އަޕްޑޭޓް ފަދަ ހާއްސަ މެސެޖުތައް ދޭނެ ނިޒާމެއް ގާއިމުކުރަން ވަނީ އަމާޒު ހިފައިފަ އެވެ.\nބިމު އަޑީގައި ޑީވޯޓަރ ކުރުމަށް ހާއްސަ ނެޓްވޯކެއް ގާއިމްކުރުމުގެ އިތުރުން، މާލޭގެ މަގުތަކުގައި ހުރިހާ ކޭބަލެއް ވަޅުލުމަށް އެއް އިންފްރާސްޓްރަކްޗާ ނެޓްވޯކެއް ގާއިމުކުރުމަކީ ވެސް ކުރަން އޮތް މުހިންމު މަސައްކަތެކެވެ. މާލޭގެ މަގުތަކާއި ގޯޅިތަކާއި ޕާކުތަކާއި އެހެނިހެން ސަރަހައްދުތަކަކީ ރޭގަނޑު ދިއްލިފައި ހުންނާނެ ތަންތަން ކަން ކަށަވަރުކޮށް، މާލޭގެ މަގުތަކުގެ ހުރިހާ ކާނެއް ސާފުކޮށް ރަނގަޅު ކުރުމާއި، މަގުތަކަށް ކިޔާ ނަންތައް ސާފުކޮށް އެނގޭނެ ހެން، މަގުތަކުގައި ނަން ބޯޑު ހަރުކުރަން ވެސް އެކްޝަން ޕްލޭންގައި އެބަ އޮތެވެ.\nމެއި 28، 2020: މާލޭގައި ކޮންސްޓްރަކްޝަން މަސައްކަތް ކުރިއަށް ދަނީ -- ސަން ފޮޓޯ/ ފަޔާޒު މޫސާ\nއޭގެ އިތުރުން، ކޮންސްޓްރަކްޝަން ސައިޓް ތަކުން އާންމުންނަށް ލިބިދޭންޖެހޭ ރައްކާތެރިކަން ކަށަވަރު ކުރުމަށްޓަކައި ކުރ ާމަސައްކަތް ހަރުދަނާކޮށް، މަގު ހިނގާ މީހުންގެ ގަޔަށް ފެން ތިކި ތެޅޭގޮތަށް ހުންނަ އޭސީ އައުޓްޑޯ ޔުނިޓު ފަދަ ތަކެތިން ލިބޭ އުނދަގޫ ހައްލުކުރަން ގޮތްތަކެއް ކަނޑައަޅާނެ ކަމަށް ބުނެފައިވެ އެވެ.\nޕަބްލިކް ބަސް ހިދުމަތާއި، ސްކޫލް ބަސް ހިދުމަތް މާލޭގައި ދޭން ފަށާނެ ކަމަށް މި އެކްޝަން ޕްލޭންގައި ވެސް އެބަ އޮތެވެ. އަދި ޓްރެފިކާއި ހިނގާ މީހުންނަށް ލުއިވާނޭ ގޮތަށް، މަގުތަކުގައި ޕާކް ކޮށްފައި ހުންނަގޮތަށް ބަދަލު ގެނައުން ވެސް ފާހަގަކޮށްލެވެ އެވެ.\nއަންހެންވެރިންނަށް ހާއްސަ މާރުކޭޓުތަކެއް!\nރައްޔިތުންގެ ފުދުންތެރިކަން އިތުރުކުރުމުގެ ގޮތުން، ޒުވާނުންނަށް ވޮކޭޝަނަލް ޓްނެއިނިންގ ފުރުސަތުތައް ތައާރަފުކޮށް ހިންގުމަށް އެކްޝަން ޕްލޭންގައި ވަނީ އިސްކަމެއް ދީފަ އެވެ. ހަމައެއާއެކު، މާލެ، ވިލިމާލެ އަދި ހުޅުމާލޭގައި އަންހެންވެރިންނަށް ހާއްސަކޮށް، "ކަނބަލުންގެ އުފެއްދުންތެރިކަމާއި ތަރުކާރީ މާރުކޭޓު" ގާއިމުކުރަން ވަނީ ނިންމައިފަ އެވެ.އެކްޝަން ޕްލޭންގައި ބުނެފައި ވަނީ، ޖާގައިގެ ގޮތުން ދެ ޖިންސަށް ވެސް ހަމަހަކަމާއެކު، ވިޔަފާރި ފެށުމަށް ފުރުސަތުތައް ފަހިކޮށްދޭނެ ކަމަށެވެ.\nހުޅުމާލެ ބީޗާ ގުޅޭގޮތުން އެކްޝަން ޕްލޭންގައި ހިމަނާފައިވާ ކަމަކީ ރައްޔިތުން މާ ހިތްހަމަޖެހޭ ބަދަލަކަށް ނުވެދާނެ އެވެ. އެކްޝަން ޕްލޭންގައި ބުނެފައި ވަނީ އިރުއޮއްސި ހަޔަކުން ފެށިގެން ވިޔަފާރި ވަގުތު ބަންދުވުމާ ހަމައަށް ހުޅުމާލެ ބީޗް ގެސްޓް ހައުސް، ކެފޭ، ރެސްޓޯރެންޓް ވިޔަފާރީތަކަށް ބޭނުންކުރެވޭ ގޮތަށް ހަމަޖައްސާނެ ކަމަށެވެ. އާންމުންނަށް ބީޗު ބޭނުންކުރެވޭނީ ފަތިހު ފަހަކުން އިރުއޮއްސި ހަޔަކަށެވެ.\nވިލިމާލޭގެ ރައްޔިތުންނަށް ފައިދާވާ ގޮތަށް ވިލިމާލޭގެ ބަނދަރު ބޭނުން ކުރެވޭގޮތަށް ބަދަލުކުރާއިރު، ވިލިމާލޭގެ ސިނާއީ ސަރަހައްދު ބޭނުންކުރަމުންދާގޮތް އިސްލާހުކުރާނެ ކަމަށް ބުނެފައިވެ އެވެ. އަދި ހުޅުމާލެ މަގުތަކާއި ބީޗް ކުނިކަހާ މީހުންގެ އުޖޫރަ މަތިކޮށްދިނުމަށް މަސައްކަތްކުރުމާއި، ހުޅުމާލޭގައި ފަރުމަހަށް ދާ މަސްވެރިންނަށް ފަރު މަހަށް ހާއްސަ މާރުކޭޓެއް ގާއިމުކޮށްދިނުން ހިމެނެ އެވެ.\nމުޅި މާލެ ސިޓީ ވައިފައިކޮށްލަނީ!\nމާލެ ސިޓީ ކައުންސިލްގެ ހުރިހާ މައުލޫމާތެއް އެއް ޕްލެޓްފޯމަކުން ފަސޭހައިން ހޯދާލެވޭގޮތަށް މުޅި މާލޭ ސިޓީ ކައުންސިލްގެ ހިދުމަތްތައް ޑިޖިޓަލައިޒްކޮށް ގޭގައި ތިބެގެން ހިދުމަތްތައް ހޯދަން ފަސޭހަވާނެ މަގު ފަހިކޮށްދިނުމަށްޓަކައި "ޑިޖިޓަލް މާލެ" މަޝްރޫއެއް ފަށަން އެކްޝަން ޕްލޭންގައިވެ އެވެ. އެގޮތުން މާލެ ސިޓީ ކައުންސިލްގެ ހިދުމަތްތަކާ ގުޅޭ ރައްޔިތުންގެ ޝަކުވާތައް އަޑުއެހުމަށްޓަކައި 24 ގަޑިއިރު ރައްޔިތުންނަށް ހިދުމަތް ދޭ ކޯލް ސެންޓަރެއް ގާއިމްކުރާނެ އެވެ.\n"ޑިޖިޓަލް މާލެ" މަޝްރޫއުގެ ދަށުން ހުރިހާ ފަރާތްތަކުގެ ސީސީޓީވީ ވަސީލަތްތައްތަކުގެ ލިންކުތައް އެއްކޮށް މުޅި މާލެ ސިޓީ\nއެއް ނެޓްވޯކަކުން ގުޅާލައި ސީސީޓީވީ ހިދުމަތުން މުޅި މާލެ ސިޓީ މޮނިޓާކުރެވޭނެ ނިޒާމު ގާއިމުކުރަން ޕްލޭން ކޮށްފައި އެބަ އޮތެވެ. އަދި މުޅި މާލެ ސިޓީ ވައިފައި ކުރާނެ ކަމަށް ޕްލޭންގައި އެބަ އޮތެވެ.\nއިދާރީ ހިންގުން ހަރުދަނާކުރަން ފިޔަވަޅުތަކެއް!\nރައްޔިތުންނަށް ގާތުން ހިދުމަތްދީ، ރައްޔިތުންނަށް އަމިއްލަ ސިޓީގެ ކަންކަމާ ޒިންމާދާރުވުމުގެ އިހުސާސްވާން ފެށުމަށްޓަކައި މާލެ ސިޓީގެ ކޮންމެ ބްލޮކެއް ވަކިން ބަލަހައްޓަން ފަސޭހަވާނޭގޮތަށް ކޮންމެ ބްލޮކަކަށް ވެރިއެއް، އެ ބްލޮކަކުން އެ ބްލޮކެއްގެ ރައްޔިތުންގެ ހިޔާލާއިއެކު ކަނޑައަޅަން އެކްޝަން ޕްލޭންގައި ހިމަނާފައިވެ އެވެ.\nހުޅުމާލެ އަކީ ސިޓީކައުންސިލުގެ ސީދާ ބެލުމުގެދަށުން މުނިސިޕަލް ހިދުމަށްދޭ ތަނަކަށް ހެދުމާއެކު، ސިޓީ ކައުންސިލްގެ މާލޭ އޮފީސްތަކުން ލިބޭ ހުރިހާ ހިދުމަތެއް ސިޓީކައުންސިލްގެ ވިލިމާލޭ އޮފީހުންވެސް ލިބޭގޮތަށް އިންތިޒާމުތައް ރާވާނެ އެވެ.\nސިޓީ ކައުންސިލުގައި ހުރި ގޯތި ގެދޮރާއި ބެހޭ ފޯމުތައް ފަދަ ލިޔެކިޔުންތަކާއި ކުރެހުންތައް ޑިޖިޓަލައިޒްކޮށް ޚިދުމަތް ދިނުމުގައި ފަސޭހަކަމާއި އެކު އޭގެ ބެނުންހިފޭފަދަ ޑޭޓާބޭސްއެއް ގާއިމުކޮށް، ހުރިހާ ލިޔެކިޔުމެއް ފުރިހަމަކޮށް ހިދުމަތަށް އެދި ހުށަހަޅާ ހުށަހެޅުމެއް ގިނަވެގެން ތިން ދުވަސް ތެރޭގައި ނިންމައިދިނުމަށް ވެސް އަމާޒު ހިފާފައިވެ އެވެ.\nސަރުކާރުގެ އެހެން އިދާރާތަކާއި ގުޅިގެން ވިލިމާލޭގައި ވަން ސްޓޮޕް ސާވިސް ސެންޓަރެއް ގާއިމުކޮށް، ޑީއެންއާރު، އިމިގްރޭޝަން، ޓްރާންސްޕޯޓް އޮތޯރިޓީ ފަދަ އޮފީސްތަކުން ދޭ ހިދުމަތްތައް އެ ސެންޓަރުން ލިބޭނެ ގޮތް ހަދަން ޕްލޭންގައި ވެ އެވެ. އަދި ،\nސިޓީ ކައުންސިލްގައި ތިބޭ ބޭރު މުވައްޒަފުންގެ އަދަދު މަދުކޮށް އެވަޒީފާތަކަށް ދިވެހިން ނަގައި، ނުކުޅެދުންތެރިކަން ހުންނަ ފަރާތްތައް ހިމެނޭ ގޮތަށް އަވަށު ބޯޑުތައް އެކުލަވާލާ ހިންގަން ފަށާނެ ކަމަށް ބުނެފައިވެ އެވެ.\nރައްޔިތުންނާ ބައްދަލުކުރުން ރަސްމީ މަސައްކަތެއް!\nއެކްޝަން ޕްލޭންގައި ބުނެފައި ވަނީ، ގޭގެއަށް ޒިޔާރަތްކުރާނެ ގޮތުގެ ޝެޑިއުލެއް ހަދައި، ކޮންމެ ހަފްތާއަކު ވެސް އެއް ދުވަހު ރަސްމީ މަސައްކަތުގެ ގޮތުގައި ގޭގެއަށް ޒިޔާރަތް ކުރާނެ ކަމަށެވެ. އަދި ގޭގެއަށް ނުދެވޭ ހާލަތުގައި އޮންލައިންކޮށް ވެސް ބައްދަލުކުރާނެ ކަމަށެވެ.\nކޮންމެ އަވަށެއްގައި ރައްޔިތުންނާއި ބައްދަލުކުރެވޭނެ ތަނެއް ގާއިމްކޮށް، ކަނޑައެޅޭ ވަކި ގަޑިތަކެއްގައި އެ ތަންތަނުގައި ކައުންސިލަރުންނާއި ބައްދަލުކުރެވޭނެ ތާވަލެއް ކަނޑައަޅަން ވަނީ ހިމަނައިފަ އެވެ. އަދި މަހަކު އެއްފަހަރު ލައިވް ކުރެވިގެން ރައްޔިތުންނާ ބައްދަލުވުމެއް ބާއްވާނެ ކަމަށް އެކްޝަން ޕްލޭންގައިވެ އެވެ.


Eydhafushin Dheenee3suvaalu (29)\nއޭދަފުށިން ދީނީ ތިން ސުވާލު (29)\n1. އީދަށް މިއުޅެނީ ފުޓްބޯޅަ ކަޕެއް ބާއްވަން. ކޮންމެ މީހަކުވެސް 20ރުފިޔާ ލައިގެން ބައިވެރިވާނީ. މޮޅުވާ ޓީމަށް ހުރިހާ ރުފިޔާއެއް ލިބޭގޮތަށް. މިވާނެތޯ ޖުވާއަށް؟\nޖ. ލައްބަ. ތިޔަގޮތް ރަނގަޅެއް ނޫން.\n1. ނިޔަފަތި ނުކަނޑައި 40 ދުވަހަށްވުރެ ގިނައިން ބެހެއްޓުން ހުއްދަވާނެތޯ؟\nނަބަވީ އިރުޝާދުތަކުން އެނގޭގޮތުގައި ނިޔަފަތި ކެނޑުމަކީ ފިތުރަތުގެ ތެރެއިންވާ ކަމެކެވެ. މާތްﷲ ރުއްސުންލެއްވި އަބޫ ހުރައިރާގެ ކިބައިން ރިވާވެގެންވެ އެވެ. ސަލާމާއި ސަލަވާތްލެއްވި ކީރިތި ރަސޫލާ ހަދީޘްކުރެއްވި އެވެ.\n” الْفِطْرَةُ خَمْسٌ الِاخْتِتَانُ وَالِاسْتِحْدَادُ وَقَصُّ الشَّارِبِ وَتَقْلِيمُ الْأَظْفَارِ وَنَتْفُ الْإِبِطِ”\nމާނައަކީ؛ ފިތުރަތުގެ ތެރެއިންވާ ފަސް ކަމެއްވެ އެވެ. ހިތާނުކުރުމާއި، އައުރައިގެ ވަށައިގެންވާ އިސްތަށި ބޭލުމާއި، މަތިމަސް ކޮށުމާއި، ނިޔަފަތި ކެނޑުމާއި، ކިހިލިފަތުގެ އިސްތަށީ ވަކިކުރުމެވެ.” (މުސްލިމް)\nބައެއް ދަންނަ ބޭކަލުން ހުކުރުދުވަހު މެންދުރުކުރިން ނިޔަފަތި ކެނޑުން މުސްތަހައްބުކަމުގައި ވިދާޅުވެ އެވެ. އެއީ ސަލާމާއި ޞަލަވާތްލެއްވި ކީރިތި ރަސޫލާ ހުކުރު ދުވަހު ނިޔަފަތި ކެނޑުއްވުމާއި، މަތިމަސް ކޮށްޓެވުމަށް ލޯބި ކުރައްވާ ކަމުގައި އައިސްފައިވާ ރިވާޔަތެއްކަން ބުރަވެލައްވަ އެވެ. މި ހަދީޘަކީ ޒައީފު ހަދީޘެއްނަމަވެސް މި ހަދީޘް ބާރުއަޅާ އެހެން ރިވާޔަތްވެސް އައިސްފައިވާތީ އެވެ. އަދި ނިޔަފަތި ނުކަނޑައި ސާޅީސް ދުވަހަށްވުރެ އިތުރު ކުރުމަކީ ހުއްދަކަމެއް ނޫނެވެ. އެހެނީ މާތް ރުއްސުންލެއްވި އަނަސްގެފާނު ވިދާޅުވި އެވެ.\n. ” وُقِّتَ لَنَا فِي قَصِّ الشَّارِبِ وَتَقْلِيمِ الْأَظْفَارِ وَنَتْفِ الْإِبِطِ وَحَلْقِ الْعَانَةِ أَنْ لَا نَتْرُكَ أَكْثَرَ مِنْ أَرْبَعِينَ لَيْلَةً” ( مسلم )\nމަތިމަސް ކުރުކުރުމާއި ނިޔަފަތި ކެނޑުމާއި ކިހިލިފަތިން އިސްތަށީ ވަކިކުރުމާއި އާނަތު (ލަނޑުވެތި ގުނަވަން) ބޭލުމާއި، (މިކަން ނުކޮށް) ސާޅީސް ރެއަށްވުރެ އިތުރު ނުކުރުމަށް އަހަރެމެންނަށް އެންގެވިގެންވެ އެވެ.” (އެބަހީ ސަލާމާއި ޞަލަވާތްލެއްވި ކީރިތި ރަސޫލާ އަންގަވާފައިވެ އެވެ.) (މުސްލިމް)\nނިޔަފަތި ކެނޑުމުގެ ތަރުތީބާއި ބެހޭޣޮތުން އެއްވެސް ރިވާޔަތެއް ސައްހަވެގެން ނުވާ ކަމުގައި ދަންނަބޭކަލުން ވިދާޅުވެ އެވެ. ނަމަވެސް ކަނާތް އިސްކުރެއްވުން މުސްތަހައްބު ކަމުގައި އިލްމުވެރިން ވިދާޅުވެ އެވެ. އެއީ ސަލާމާއި ސަލަވާތްލެއްވި ކީރިތި ރަސޫލާއި ޝަރަވެރި ކޮންމެ ކަމެއްގައި ކަނާތްކިބަ އިސްކުރައްވަ އެވެ. -والله أعلم –\n3. ސަޖިދައަށްދާއިރު ފުރަތަމަ ޖެއްސުން އެންމެ ރަނގަޅީ ކަކޫތޯ ނޫނީ ދެއަތް ތޯ؟\nޖަވާބު: ސަޖިދައަށް ތިރިވާއިރު ފުރަތަމަ ޖައްސާނީ ކަކޫތޯ ނުވަތަ ދެއަތްތޯ މިއީ އިލްމުވެރިން ހިޔާލު ތަފާޓުވެފައިވާ މައްސަލައެކެވެ. އިލްމުވެރިންގެ އެއް ބަހަކީ ދެކަކޫ ޖެއްސުމެވެ. މިއީ އިމާމު އަބޫ ހަނީފާ رحمه الله އާއި އިމާޟު ޝާފިއީ رحمه الله ގެ މަޒުހަބެވެ. އަދި އެއް ރިވާޔަތެއްގައި އިމާޟު އަހްމަދު رحمه الله ގެ ބަސްފުޅެވެ. އަދި ކިއެއްތަ އިމާމު ތިރުމިޒީ رحمه الله މިއީ ގިނަ އިލުމުވެރިންގެ ބަސްފުޅޫ ކަމުގައި ވިދާޅުވި އެވެ.\nސުނާއު ތިރިމިޒީ މިއީ ގިނަ އިލުމުވެރިންގެ އަމަލު ހުރިގޮތް ކަމުގައި ވިދާޅުވި އެވެ. 57/2 މިފަދައިން ވިދާޅުވާ ބޭފުޅުންގެ ދަލީލަކި؛\nވާއިލްބުނު ހުޖުރުގެ އަންނަނިވި ރިވާޔަތެވެ.\nقال : رأيت رسول الله صلى الله عليه وسلم إذا سجد يضع ركبتيه قبل يديه , وإذا نهض رفع يديه قبل ركبتيه. رواه أبوداود والترمذي والنسائي وابن ماجة والدارقطني (1/345) ވިދާޅުވި އެވެ: ސަލާމާއި ޞަލަވާތްލެއްވި ކީރިތި ރަސޫލާ ސަޖިދަ ޖައްސަވާނަމަ ދެއަތްފުޅުގެ ކުރިން ދެ ކަކޫފުޅު ޖައްސަވާތީ އާއި ސަޖިދައިން ތެދުވެ، ވަޑައިގަންނަވާއިރު ދެކަކޫފުޅުގެ ކުރިން ދެއަތްތިލަފުޅު ނަންގަވާތީ އަހަރުން ދެކުނީމެވެ. މި ހަދީޘް އަބޫ ދާއޫދާއި، ތިރުމިޒީ އާއި އިބްނުމާޖާ އަދި ދާރުގުތުނީ ރިވާ ކުރައްވާފައިވެ އެވެ. މި ހަދީޘާއި ބެހޭގޮތުން އަލިމާމު ބައިހާގީ ވިދާޅުވި އެވެ. މި ހަދީޘް އިސްނާދު ޒައީފެވެ. އަލްބާނީ މިޝްކާތުގައްޔާއި (898) އިރުވާއުލް ޤަލީލު (75/2) ގައި މި ހަދީޘް ޒައީފުކަމަށް ވިދާޅުވެފައިވެ އެވެ.\nނަމަވެސް އިބްނު ގައްޔިމު رحمه الله ޒާދުލް މާދުގައި މި ހަދީޘް ސައްހަކަމަށް ވިދާޅުވެފައިވެ އެވެ. ފުރަތަމަ ދެ ކަކޫ ޖެއްސުމަށް ވިދަޅުވި އިލްމުވެރިންގެ ތެރޭގައި ޝައިޚުލް އިސްލާމް އިބްނު ތައިމިއްޔާ رحمه الله އާއި ފަޒީލަތުއް ޝައިޚް މުހައްމަދު ސާލިހު އަލް އުސައިމީން رحمه الله ފަދަ ބޭފުޅުން ހިމެނި ވަޑައިގަންނަވަ އެވެ.\nއިލްމުވެރިންގެ އަނެއް ބަހަކީ ފުރަތަމަ ދެއަތް ޖެއްސުމަށް އައިސްފައި އޮތް ބަސްފުޅެވެ. މިއީ އަލިމާމު މާލިކު رحمه الله ގެ މަޒުހަބެވެ. އަދި އަލިމާއުލް އައުޒާއީ رحمه الله އާއި ހަދީޘް އިލުމުވެރިންގެ ބަސްފުޅެވެ. މި ބޭފުޅުންގެ ދަލީލަކީ މާތްﷲ ރުއްސުންލެއްވި އަބޫ ހުރައިރާގެ ކިބައިގެން ރިވާވެގެންވާ އަންނަނިވި ހަދީޘެވެ.\n. قال : قال رسول الله صلى الله عليه وسلم : إذا سجد أحدكم فلا يبرك كما يبرك البعير وليضع يديه قبل ركبتيه.\nވިދާޅުވި އެވެ. ސަލާޟާއި ސަލަވާތްލެއްވި ﷲ ގެ ރަސޫލާ ހަދީޘްކުރެއްވި އެވެ. ތިޔަބައިމީހުންކުރެ މީހަކު ސަޖިދަކުރާނަމަ ޖަމަލު ބަނޑުޖައްސާހެން ބަނޑު ނުޖައްސާށެވެ. ކަކުލުގެ ކުރިން ދެއަތް ޖައްސާށެވެ!\n“މި ހަދީޘް އިމާމު އަޙްމަދާއި 2/381 އަބޫދާއޫދާއި، ތިރުމިޒީއާއި ނަސާއީ ރިވާކުރައްވާފައިވެ އެވެ. އިމާމު ނަވަވީ މަޖުމޫނު 3/421 ގައި ވިދާޅުވި އެވެ. “މި ހަދީޘަކީ އަބޫދާއޫދާއި ނަސާއީ ރަނގަޅު ސަނަދަކުން ރިވާ ކުރައްވާފައިވާ ހަދީޘެކެވެ. އަލްބާނީ އިރުވާއުލް ގަލީލުގައި 78/2 މި ހަދީޘް ސައްހަ ކުރައްވާފައިވެ އެވެ. މި ދެ ރިވާޔަތަށް ބަލާއިރުސަނަދުގެ ގޮތުން އެންމެ ސައްހަ ރިވާޔަތަކީ ދެކަކުލުގެ ކުރިން ދެއަތް ޖެއްސުމަށް އޮތް ރިވާޔަތެވެ. ވީމާ ފުރަތަމަ ދެއަތް ޖެއްސުމަށް އޮތް ބަހަށް ބުރަވެ އެވެ. ކޮންމެ ގޮތަކަށް އަމަލުކުރިނަމަވެސް އެމީހާގެ ނަމާދު ސައްހަވާނެ އެވެ. ޝައިޙުލް އިސްލާމް އިބްނު ތައިމިއްޔާ މި މައްސަލައިގައި ވިދާޅުވެފައިވެ އެވެ. “މި ދެގޮތުންވެސް ނަމާދު ޖާއިޒުވެގެންވެ އެވެ. … ނަމަވެސް އިލްމުވެރިން ޚިލާފުވެފައިވަނީ އައުލާކަން ބޮޑޫވެގެންވާނީ ކޮންގޮތަކާތޯ އެވެ.” އަލްފަތާވާ 449/22 -والله أعلم-


Hatharu Rashehge Airport Tharahgee Kuraane Faraatheh Hoadhan Iulan Koffi - Vaguthu\nހަތަރު ރަށެއްގެ އެއާޕޯޓު ތަރައްގީ ކުރާނެ ފަރާތެއް ހޯދަން ފިނޭންސް މިނިސްޓްރީން ހުޅުވާލައިފިއެވެ.\nފިނޭންސް މިނިސްޓްރީން ކުރި އިއުލާނެެއްގައި ވަނީ، ހައުސިން މިނިސްޓްރީގެ އެދުމުގެ މަތިން ބ. ތުޅާދޫ، ތ. ވިލިފުށި، ށ. ބިލަތްފަހި އަދި ހދ. މަކުނުދޫގައި އެއާޕޯޓު ތަރައްގީކޮށްދޭނެ ފަރާތެއް ބޭނުންވާ ކަމަށެވެ. އަދި މި މަސައްކަތަށް ޝައުގުވެރިވާ ފަރާތްތަކުން އެކްސްޕްރެޝަން އޮފް އިންޓްރެސްޓު (އީއޯއައި) ހުށަހެޅުމުގެ ފުރުސަތު މިހާރު ހުޅުވާލާފައިވާ ކަމަށް އެ މިނިސްޓްރީ އިން ވަނީ ވިދާޅުވެފައެވެ.\nމި މަސައްކަތް ކުރުމަށް ޝައުގުވެެރިކަން ފާޅުކޮށް ހުށަހަޅާ އިރު، އެއް ލޮޓަށްވުރެ ގިނަ ލޮޓަށް ޝައުގުވެެރިކަން ފާޅުކުރުމުގެ ފުރުސަތު ހުޅުވާލާފައިވާކަމަށް އެ މިނިސްޓްރީ އިން ވަނީ ވިދާޅުވެެފައެެވެެ.\nމިމަސައްކަތްތަކާ ގުޅޭ މައުލޫމާތު ހިމެނޭ ގޮތަށް ތައްޔާރުކުރެވިފައިވާ ޓާމްސް އޮފް ރިފަރެންސް (ޓީއޯއާރް) މިނިސްޓްރީގެ ވެބްސައިޓް www.finance.gov.mv އިން މިމަހުގެެ 31 ވަނަ ދުވަހުން ފެށިގެން ޑައުންލޯޑް ކުރެވެން ހުންނާނެއެވެ. އަދި މި ޝައުގުވެރިކަން ފާޅުކުރުމުގެ ދަޢުވަތާއި ގުޅިގެން ދޫކުރެވޭ އެންމެ ފަހުގެ މައުލޫމާތުތައް ވެބްސައިޓް މެދުވެރިކޮށް ހޯދުމަކީ ޝައުގުވެރިކަން ފާޅުކުރާ ފަރާތުގެ ޒިންމާއެއް ކަަަމަށް އެ އިއުލާނުގައި ވަނީ ވިދާޅުވެފައެވެެ.\nމި މަސައްކަތައް ޝައުގުވެރިކަން ފާޅުކުރާ ފަރާތްތަކުގެ ތެރެއިން ޝޯޓް ލިސްޓް ކުރެވޭ ފަރާތްތަކަށް ޕްރޮޕޯސަލް ހުށަހެޅުމުގެ ދައުވަތު ދެވޭނެކަމަށް ފިނޭންސް މިނިސްޓްރީން ވަނީ ވިދާޅުވެފައެވެ.\nމިކަމަށް ޝައުގުވެރިވާ، ޝަތުރު ހަމަވާ ފަރާތްތަކުން ފެބުރުވަރީ 15ވާ ހޯމަ ދުވަހުގެ 14:00ގެ ނިޔަލަށް "އެކްސްޕްރެޝަން އޮފް އިންޓްރެސްޓް" ހުށަހެޅުމަށް މިނިސްޓްރީޏް އެދެއެވެ.\nޖެނުއަރީ 29, 2021 13:23\nސުބްޙާނަ ﷲ! ކީއްކުރަން ބ އަދި ތ ގައި އިތުރު އެއާޕޯޓު އަޅަނީ! ބޭކާރު ޚަރަދު! ބޯހަލާކު! އެކެމަކު އެކުދިންނަށް ފަސޭހަ ވާނެތީއުފާކުރަން.\nޖެނުއަރީ 29, 2021 14:40\nބ. ތުޅާދޫގަވެސް އެއާޕޯޓް. ސުބުހާނައްﷲ. ކީއްކުރާ ކަމެއް. ގޮއިފުޅަ ފެހެންދޫގަ މާރަނގަޅުވީސް ތިކަންކުރަން ވިސްނިނަމަ.\nޖެނުއަރީ 29, 2021 18:22\nއެ އަތޮޅުތަކުގެ އެއަރޕޯޓްތައް ފެރެގެން ބަނޑުންވީކަން ނޭގެ!\nޖެނުއަރީ 29, 2021 13:45\n،، ރާއްޖޭގެ ބިންކޮޅު ހުސްނުކޮށް ސީޕްލޭން ދަތުރުތައް ކުރުން ރަނގަޅީ\nޖެނުއަރީ 29, 2021 14:56\nރަށްފުށުގައި އެއަރ ޕޯޓު އަޅައިގެން މ،ަތިންދާ ބޯޓު ގެ ދަތުުރުތައް ބޭއްވުމަކީ އެމް ޑީ ޕީ ގެ ފިކުރާ މުޅިން އިދިކޮޅު ކަމެއް. ނަމަވެސް ރާއްޖޭގެ ތަރައްޤީގެ ބާނީ ރައީސް ޔާމީންގެ ދުރުވިސްނުމުން އެކަނށް ފެއްޓެވީތީ ހިތާ ދެކޮޅަސް ނަމަވެސް އެކަން ކުރަން މަޖުބޫރުވެފައިވާތީ އެޔާރޕޯޓް އެޅުމުގެ މަސައްކަތް އެ ފެށީ\nޖެނުއަރީ 29, 2021 19:23\nދަރަވަންދޫގެ އެއަރޕޯޓް އަދި ފުވައްމުލަކު އެއަރޕޯޓް އަޅަން ފެށީ ކޮން ދުވަސްވަރެއްގަ ތޯ ބަލާލުން ރަނގަޅު. ރަށް ރަށުގައި އެއަރޕޯޓް އަޅަން ފެށީ އެ ދުވަސްވަރު\nޖެނުއަރީ 29, 2021 16:21\nޖެނުއަރީ 29, 2021 16:50\nތިޔަށްވުރެންމާރަނގަޅުވާނެ ސީޕްލޭންޖައްސާގޮތަށް ހެދިއްޔާމް މިދިޔަ ޑިސެންބަރުމަހު މާލޭންހަނިމާދޫ އަށް އައި ފުލައިޓުން ފުލްކޮންމީހުންއައި އަހަރެންމާލެ އައީ ހަނިމާދޫމަގުން ފުރަތަމަ ހަނިމާދޫން ބޯޓް ދިޔައީ ހޯރަފުއްޓަށް އެންމެ ބޮލެއް ގޮވައިގެން ހޯރަފުށިން މާލެ އައީ ތިންބޯ ގޮވައިގެން ދެންޖިހޭނީ ގެއްލުމުގައި މި އެއަޕޯޓްހިންގަން އެންމެ ރަނގަޅުގޮތަކީ ހުރިހާ ރަށަކަށްވެސް ސީޕްލޭނުންދަރުކުރެވޭގޮތަށް ހަމަޖެއްސެވުން\nއޭޕްރީލް 1, 2021 16:23\nމީ ކިހިނެއްވެގެންއުޅޭ ބައިގަޑެއްތަ؟ކޮންމެ ދެރަށަކުން އެއްރަށަކު އެއަރޕޯޓް އަޅަން.މިހާރު އަޅާފައިއޮތް އެއަރޕޯޓް ތަކުގެ ޚިދުމަތްނުދެވިގެން އުޅޭއިރު އަނެއްކާވެސް އެއަރޕޯޓް.މިނޫން އެހެންކަމެއް ކުރަން ނޭގެނީތަ؟ވޯޓް ހޯދަން ސިޔާސީ ގޮތުން ކުރާ ކަމެއްތަ؟


Ban'du hiki bodukamudhaan undhgaoo vaanama geygai kurevidhane baeh faruvatha! - AO News\nބަނޑުހިކި ބޮޑުކަމުދާން އުނދަގޫ ވުމަކީ ކޮންމެ މީހަކަށްވެސް ދިމާވެދާނެކަމެކެވެ. މިއީ އާންމުކޮށް ހުރިހާ އުމުރުފުރައެއް ގައިވެސް ދިމާވާ ވަރަށް އުނދަގޫ އަދި ބައެއްފަހަރު ވަރަށް ނުރައްކާ ކަމެކެވެ. އާންމުކޮށް ބަނޑުހިކުމުގެ މައްސަލަ ދިމާވަނީ ބޮޑުގޮހޮރުގެ ހަރަކާތް ދަށްވެ ބޮޑުކަމުދާތަކެތި ބޮޑުގޮހޮރުގައި ތާށިވުމުންނެވެ.\nބަނޑުހިކުމަށް އާންމުކޮށްދިމާވާ ސަބަބުތަކަކީ ފައިބަރ ހުންނަ ކާނާ ބޭނުން ނުކުރުމާއި، ކަސްރަތު ނުކުރުން، ފެންމަދުން ބުއިން، މާބަނޑު ދުވަސްވަރު އަދި ބައެއްކަހަލަ ބޭސްބޭނުން ކުރުމުންނެވެ. ދިރިއުޅުމުގެ އާދަކާދަ ގެންގުޅޭ ގޮތުންނާއި ސިއްޙީ ބައެއް މައްސަލަތައް ހުންނަމީހުންގެ ވެސް ބަނޑުހިކުމުގެ މައްސަލަތައް ދިމާވެއެވެ. ބަނޑު ހިކޭނަމަ ދިރިއުޅުމުގެ ވައްޓަފާޅި ބަދަލުކޮށްގެންނާއި ގޭގައި ދެވިދަނެ ފަރުވާ ބޭނުންކޮށްގެންވެސް ބަނޑުހިކުމުގެ މައްސަލައަށް ފަސޭހައިން ހައްލުހޯދޭނެއެވެ.\nތިރީގައި މިވަނީ ބަނޑުހިކުމުން ގޭގައި ކުރެވިދަނެ ބައެއްފަރުވާތައް:\nބަނޑުހިކުމަށް ދިމާވާ އާންމު މައްސަލައަކީ މަދުން ފެނއބުއިމެވެ. އެހެން ކަމުން ބަނޑު ހިކޭނަމަ ކޮންމެ ދުވަހަކު ހެނދުނު ހޭލައިގެން ހުސްގޮހޮރާ ހުރެ ތާފާނާ ފެންތައްޓެއް (ލޫކްވާމްވޯޓަރ) ބޯން އާދަ ކުރާށެވެ. މީގެ އިތުރަށް ކޮންމެ ދުވަހަކު މަދުވެގެން 2-3 ލީޓަރު ފެންބޯން އާދަ ކުރާށެވެ.\nކާށިތެލަކީ އޭގައި ފެޓީއެސިޑް ހިމެނޭ އެއްޗެކެވެ. ކާށި ތެލުގައި ހުންނަ ފެޓީ އެސިޑްގެ ސަބަބުން ބޮޑުގޮހޮރުގެ ހަރަކާތްތައް އަވަސްވެ ބޮޑުކަމުދަތަކެތި މަޑުކޮށްދެއެވެ. މީގެ އިތުރުން ކާށިތެލުން ހަށިގަނޑުގައި އިތުރުވާ ބައެއް ބޭކާރު މާއްދާތައް ނައްތާލަދެއެވެ. ބަނޑުހިކޭ ނަމަ ކޮންމެ ދުވަހަކު ދެސަމުސާ ކާށިތެޔޮ (ވާޖިން ކޮކޮނަޓް އޮއިލް) ދެސަމުސާ ބުއިމުން ބަނޑު ރަނގަޅުކޮށްދެއެވެ. ކާށިތެލަކީ އޭގައި ސައިޑްއެފެކްޓެއް ނެތް ތެލަކަށް ވުމުން މިތެޔޮބޭނުން ކުރުމުން ހަށިގަނޑަށް ގެއްލުމެއް ނުވާނެކަމަށް ސިއްޙީ މާހިރުން ބުނެއެވެ.\nކާތަކެއްޗަށް މީރު ރަހަ ގެނެސްދިނުމަށް އާންމުގޮތެއްގައި ބޭނުން ކުރަމުން އަންނަ އިނގުރަކީ އޭގައި ހަށިގަނޑަށް ފައިދާ ހުރި ގިނަ މާއްދާތައް އެކުލެވިގެންވާ އެއްޗެކެވެ. އިނގުރުގައި ހިމެނޭ ނެޗުރަލް ލަޒަކްޓިވް މާއްދާއަކީ ބޮޑުގޮހޮރުގެ ހަރަކާތް ފަސޭހަކޮށްދީ އަދި ބަނޑުހިކުމަށް ފަސޭހަކޮށްދޭ މާއްދާއެކެވެ. އެގޮތުން އިނގުރު ބޭނުން ކޮށްލަންވީ ދެގޮތަކީ އިނގުރު ސައި ބުއިމާއި އަދި އިނގުރު ތެޔޮބަނޑުގައި އުނގުޅުމަށްފަހު ބަނޑު މަސާޖު ކުރުމެވެ.\nކެފެއިން ހިމެނޭ އެއްޗިހި ބޭނުން ކުރުމުން ބަނޑުގެ އެތެރޭގެ ފަށަލަ ދޫވެ ގޮހޮރުގެ ހަރަކާތް އަވަސްވެ ބޮޑުކަމުދާތަކެތި ބޭރުވާން ފަސޭހަވެއެވެ. ބަނޑުހިކޭނަމަ ކޮންމެދުވަހަކު ދެތަށި ކޮފީ ބުއިމުން ދާދި އަވަހަށް ފަސޭހަކަމާއެކު ބޮޑުކަމު ދެވޭނެއެވެ. ކޮފީ ބުއިމުން ބަނޑުފަސޭހަވީ ނަމަވެސް ހަށިގަނޑުން ފެންމަދުކޮށް މީހާ (ޑީހައިޑްރޭޓް) ކުރެއެވެ. އެހެން ކަމުން ކޮފީ ނުވަތަ ކެފެއިން ހުންނަ ކޮންމެ އެއްޗެއް ބޭނުން ކުރިކަމުގައިވީ ނަމަވެސް ގިނައިން ފެންބޯން އާދަކުރާށެވެ.\nބަނޑުހިކި ބޮޑުކަމުދާތަކެތި ބޭރު ނުވާނަމަ ތާފެނާ ފެންނަށް ލުނބޯ ހުތް އަޅައިގެން ބުއިމުން ހައްލުބިދެއެވެ. ލުނބޯޖޫހަކީ އޭގައި ވިޓަމިން “ސީ” ގެ އިތުރުން އެންޓި އޮކްސިޑެޓް ހިމެނޭ އެއްޗެކެވެ. މީގައި ހިމެނޭ އެންޓި އޮކްސިޑެންޓްގެ ސަބަބުން ކާނާ ހަޖަމްކުރާ ގޮހޮރުގައި ހުންނަ ވިހަ މާއްދާތައް ބޭރުކޮށްދެއެވެ.\nމަތީގައި އެވާ5ރެމެޑީގެ އިތުރުން ބަނޑު ހިކުމުން ދުރުކޮށްދޭ އިތުރު ގޮތްތަކަކީ، ވީހާވެސް ގިނައިން ފައިބާ ހިމެނޭ ކާނާ ބެނުން ކުރުން، ކަސްރަތު ކުރުން، ޕްރޫން ޖޫސް ބޭނުން ކުރުން ،ކޮންމެ ދުވަހަކު3ސަމްސާ މާމުއި ބޭނުން ކުރުން ،އަދި ސެސަމީ ސީޑްސް ބޭނުން ކުރުމެވެ.\nގޭގައި ދޭފަރުވާއަށް ފަހުވެސް ބަނޑު ހިކުމުގެ މައްސަލަ ގޯސްވާނަމަ ލަސްނުކޮށް ޑޮކްޓަރަށް ދެއްކުމަކީ ވަރަށް މުހިންމު ކަމެވެ.\nމާބަނޑު ދުވަސްވަރު ބަނޑުހިކޭނަމަ ގޭގައި ކުރެވިދާނެ ބައެއް ފަރުވާ!


BREAKING : Iran Medical Services Ge Ehme Iss Veriya Ah Covid-19 Jehijje - Vaguthu\nއިރާން މެޑިކަލް ސާވިސަސްގެ އެންމެ އިސް ވެރިޔާ އަށް ކޮވިޑް-19 ޖެހިއްޖެ\n11 މަސް ކުރިން ( މާޗް 3, 2020 )\nއިރާންގެ މެޑިކަލް ސާވިސަސްގެ އެންމެ އިސް ވެރިޔާ ކޮވިޑް-19 އަށް ޕޮސިޓިވް ވެއްޖެއެވެ.\nވައިރަސް އަށް ފިރުސެއިން ކޮވިލަންޑް ޕޮސިޓިވް ވެފައިވާކަން އޭނާގެ އޮފީހުން ވަނީ މީޑިއާތަކަށް ކަށަވަރުކޮށްދީފައެވެ. މިކަން ކަށަވަރު ކޮށްދެމުން ފިރުސެއިންގެ އޮފީހުން ވިދާޅުވެފައި ވަނީ އޭނާ އަށް ކޮވިޑް-19 ޖެހުނު ނަމަވެސް އޭނާގެ ހާލު ފުރާނަ އަށް ނުރައްކާ ވާވަރަށް ސީރިއަސް ނޫން ކަމަށެވެ.\nއިރާނުން މިހައިތަނަށް 2337 މީހަކު ވައިރަސް އަށް ޕޮސިޓިވް ވެފައިވާއިރު އޭގެ ތެރޭގައި އެ ގައުމުގެ ނައިބު ރައީސް އާއި ގާނޫނު ހަދާ މަޖިލީހުގެ 23 މެމްބަރުންގެ އިތުރުން ސިޔާސީ އެނޫންވެސް ފަރާތްތައް ހިމެނެއެވެ. އަދި ވައިރަސް ޖެހިގެން މަރުވި 77 މީހުންގެ ތެރޭގައި އެ ގައުމުގެ ރޫޙާނީ ލީޑަރު އާޔަތުއްލާ ޙާމެނީ އާއި ވަރަށް އަރިސް ބޭފުޅަކުވެސް ހިމެނޭކަމަށް ރިޕޯޓުތައް ބުނެއެވެ.\nވައިރަސް އެންމެ ފުރަތަމަ ފެނުނު ގައުމުކަމުގައިވާ ޗައިނާ އަށް ފަހުގައި ދެން އެންމެ ގިނަ ބަޔަކަށް ވައިރަސްގެ އަސަރު ކުރަމުން ދަނީ އީރާނުގައެވެ.\nވައިރަސް ކޮންޓްރޯލް ކުރުމަށް އެ ގައުމުގެ ސިއްހީ ދާއިރާގައި މަސައްކަތް ކުރާ މީހުންނަށް ސިފައިންގެ އެހީ ފޯރުކޮށްދިނުމަށް އެގައުމުގެ ރޫޙާނީ ލީޑަރު އާޔަތުއްލާ ޙާމެނީ ވަނީ މިހާރު ނިންމަވާފައެވެ. މިގޮތުން 300،000ށް ވުރެން ގިނަ ސިފައިންނާއި ވޮލަންޓިއަރުން އެހީވާން ފޮނުވާނެކަނަށް ޙާމެނީ ވަނީ ވިދާޅުވެފައެވެ.\nއެގައުމުގެ ސަރުކާރުން ކޮވިޑް-19 އާއި ބެހޭ ފުރިހަމަ މައުލޫމާތު އާއްމުންނަށް ހާމަނުކުރާ ކަމަށް އެގައުމުގެ ބައެއް ރައްޔިތުން ބުނަމުންދާއިރު، ރިޕޯޓުތައް ބުނާގޮތުން އީރާނުގައި މިދުވަސްކޮޅު އިންޓަނެޓުގެ ޙިދުމަތް ކަނޑާލުން އެކަށީގެންވެއެވެ. އެއީ މީގެ ކުރިންވެސް މިފަދަ ހާލަތްތަކުގައި އެގައުމުގެ ސަރުކާރުން އެގޮތަށް ކަންތައް ކޮށްފައި ވާތީއެވެ.


އައްޑުއަތޮޅު ހުޅުމީދޫ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ މުޙަންމަދު ނަޝީދު ދެއްކެވި ވާހަކަފުޅު - The President's Office\nއައްޑުއަތޮޅު ހުޅުމީދޫ ރައްޔިތުންނާ ބައްދަލުކުރައްވައި ރައީސުލްޖުމްހޫރިއްޔާ މުޙަންމަދު ނަޝީދު ދެއްކެވި ވާހަކަފުޅު\n22 އޭޕްރިލް 2009، ރިފަރެންސް: PRO/RMN/2009/103\nމާގިނަދުވަސްތަކެއްނުވާނެ، މީގެ މަސްތަކެއް ކުރީގައި، ތިޔަބޭފުޅުން ހަނދުމަފުޅު ހުންނާނެ، ހަމަ އަޅުގަނޑު ހަމަ މިތަނުގައި ތިޔަބޭފުޅުންނާ ވާހަކަތަކެއް ދެއްކީމު. އަޅުގަނޑު ވަރަށް ބާރަށް އެދުވަހު ފަށަމުން ދެންނެވީމު، އިރާދަކުރެއްވިއްޔާ 11 ނޮވެމްބަރ 2008 ވާ އަންގާރަ ދުވަހު ދެން މިރާއްޖޭގެ ރައީސުލްޖުމްހޫރިއްޔާ ކަމުގެހުވާ ކުރާނީ އަޅުގަނޑޭ. އަޅުގަނޑުމެން ރައްޔިތުންނަށްވީ ފުރަތަމަ ވަޢުދަކީ އެއީ. އަޅުގަނޑުމެންނަށް ފެނުނީ، ރާއްޖޭގެ ރައްޔިތުންގެ ތެރެއިން ވަރަށްގިނަބަޔަކު އެދިއެދި ތިބީ، ރާއްޖޭގައި ޒަމާނުއްސުރެ ފަށައިގެން ވެރިކަން ހިނގަމުންއަންނަ ގޮތާއި އަދި އެވެރިކަމުގައި މިދިޔަދިގު 30 އަހަރު ތިއްބެވި ބޭފުޅުން ބަދަލުކުރާންކަން. އެބަދަލު ބޭނުންވެގެން ފުރަތަމަ ފިޔަވަޅުގައި ރައްޔިތުން އުޅުނީ. އެބަދަލު ގެނެސްދިނުމަށްޓަކައި، އަޅުގަނޑުމެން ފިކުރުތަކެއްކުރީމު، ވިސްނުންތަކެއްވިސްނީމު.\nއަޅުގަނޑު އެދުވަހު އައިސް، ތިޔަބޭފުޅުން އަރިހުގައި އެވާހަކަ ދެންނެވީ، އެއިންތިޚާބުގައި އަޅުގަނޑުމެން ބައިވެރިވެފައި އެވާހަކަ ދެންނެވީ، އަޅުގަނޑުމެންނަށް އެއީ، ކުރެވިދާނެ ކަމެއްކަމަށް ލަފާކުރެވުނީމާ. އެއީ، އަޅުގަނޑުމެން ކުރާނެކަމެއްކަމަށް އަޅުގަނޑުމެން ނިންމީމާ. ހަމައެފަދައިން، އެ އިންތިޚާބުގައި އަޅުގަނޑުމެން ތިޔަބޭފުޅުންނަށް އިތުރު މަޢުލޫމާތުތަކެއް، ނުގުތާތަކެއް ހުށަހަޅަމުން ގެންދިޔައިމު. އަޅުގަނޑުމެން ވަޢުދުތަކެއް ތިޔަބޭފުޅުންނަށްވީމު.\nއެނގިވަޑައިގަންނަވާނެ، އެމް.ޑީ.ޕީ.އަކީ ދިވެހިރައްޔިތުންގެ ޑިމޮކްރެޓިކް ޕާޓީއަކީ، އަޅުގަނޑު އެޕާޓީއަށް ނިސްބަތްވާ ޕާޓީ. އަޅުގަނޑު ރައީސުލްޖުމްހޫރިއްޔާ ކަމުގައި މިހުންނަނީ އެޕާޓީގެ ރިޔާސީ ކެންޑިޑޭޓުގެގޮތުގައި ވާދަކޮށްގެން، ތިޔަބޭފުޅުން އަޅުގަނޑަށް ވޯޓު ދެއްވީތީވެ، އެޕާޓީގެ މެންބަރެއްގެ ގޮތުގައި. އަޅުގަނޑުމެން އެ ޕާޓީގެ ފަރާތުން ރައްޔިތުންނަށް ހުށަހެޅީ، ތަޞައްވުރެއް، ވިސްނުމެއް، ފިކުރެއް، މަންޒަރެއް. އަޅުގަނޑުމެން ބުނީ، މިއޮތީ އަޅުގަނޑުމެންގެ މެނިފެސްޓޯއޭ، މިއޭ ގިނަޕާޓީ އެކުލެވޭ ސިޔާސީ ނިޒާމެއްގައި ކަންކުރާ ގޮތަކީ. ވެރިކަމަށް އައުމުގެ ކުރީގައި ސަރުކާރު ހިންގުމާ ހަވާލުވުމުގެ ކުރީގައި ޕާޓީތަކުން ރައްޔިތުންނަށް ހުށަހަޅަނިއްޔޭ، އެޕާޓީއެއް ވެރިކަމަށް އައީމާ، އަތުވެއްޖެނަމަ، ކަންކުރާނެގޮތުގެ ތަޞައްވުރެއް. ރައްޔިތުން ވޯޓުދެނީ ރައްޔިތުންނަށް ހުށަހެޅޭ މިދަންނަވާ ތަޞައްވުރުތަކުގެ ތެރެއިން، މަންޒަރުތަކުގެ ތެރެއިން، އުންމީދުތަކުގެ ތެރެއިން، ރައްޔިތުންނަށް އެންމެ ގަބޫލުކުރެވޭ އުންމީދަކަށޭ.\nއަޅުގަނޑުމެންގެ މެނިފެސްޓޯ، ސިޔާސަތު ގަބޫލުކޮށްގެން، އަޅުގަނޑުމެންނާއެކުވި ހުރިހާ އެހެން ސިޔާސީ ޕާޓީއެއްވެސް އަޅުގަނޑުމެންނާ އެކުވި. ބައެއްބޭފުޅުން އަޅުގަނޑުމެންނާ ބައިވެރިވެ ވަޑައިގެންނެވީ އެއްވެސް ޝަރުޠަކާނުލައި. އަނެއްބައި ބޭފުޅުން އެބޭފުޅުންގެ ވަޒީރުންކޮޅެއް އަޅުގަނޑުމެންގެތެރޭގައި ހިމެނުމަށްއެދި ވާހަކަދައްކަވަމުން. ހުރިހާ ބޭފުޅުންމެ އެއްބަސްވެވަޑައިގެންނެވި އެއްކަމަކީ، އަޅުގަނޑުމެންގެ ސިޔާސަތަށް ހުރިހާ ޕާޓީއަކުންވެސް ތާއީދުކުރާކަމަށް. އެހެންވީމާ، ޑޮކްޓަރ ޑީ.ޑީ އެވިދާޅުވިފަދައިން، މި ސަރުކާރު ދެމިއޮންނަނީ އެންމެ ބޭނުމަކަށް. އެއީ، އަޅުގަނޑުމެން ތިޔަބޭފުޅުންނަށް ވެފައިވާ ވަޢުދުތައް ފުއްދުމަށް. އަޅުގަނޑުމެން ތިޔަބޭފުޅުންނަށް ޚިދްމަތްކުރުމަށް.\nއަޅުގަނޑުމެން ސަރުކާރު ހިންގަމުންދާއިރުގައި އެންމެ ހިނދުކޮޅެއްގައިވެސް އަޅުގަނޑުމެންގެ ހަނދާނުން ނެއްޓިގެނެއްނުދޭ، މި ސަރުކާރަށް ލިބޭ ކޮންމެ ފައިސާފޮއްޗަކީވެސް، ޙަޤީޤަތުގައި ތިޔަބޭފުޅުންގެ ފައިސާކަން. ތިޔަބޭފުޅުންގެ މުއްސަނދިކަން. ތިޔަބޭފުޅުންގެލާރި. ތިޔަބޭފުޅުން އަޅުގަނޑުމެންނާ ހަވާލުކުރެއްވީ، އެފައިސާ ހަމަހަމަކަންމަތީގައި އިޚްލާޞްތެރިކަމާއެކު ޚިޔާނާތްތެރިނުވެ، އަމާނާތެއްގެގޮތުގައި ދެކިގެން ހެޔޮގޮތުގައި ރައްޔިތުންގެ ރަނގަޅުގައި ބޭނުންކުރުމަށް. އަޅުގަނޑުމެން ކުރަމުން މިއަންނަކަމަކީ މިދެންނެވީ. ތިޔަބޭފުޅުންގެ ޚާދިމުންގެގޮތުގައި ތިޔަބޭފުޅުންގެ ނޯކިރީންގެގޮތުގައި މަސައްކަތްކޮށް، އަޅުގަނޑުމެންގެ އުންމީދު، އެއީ، މިރާއްޖޭގެ ޙަޤީޤަތަކަށްހެދުމަށް، އަނެއް ދިވެހިރާއްޖެ ދުށުމަށް. އަޅުގަނޑުމެން ދައްކަމުން ދިޔައިމު، ބޯހިޔާވަހިކަން އަޅުގަނޑުމެން ފޯރުކޮށްދޭނަމޭ، ޑްރަގުގެ ވަބާއިން ޒުވާނުން ސަލާމަތްކޮށްދޭނަމޭ، ދަތުރުފަތުރުގެ ނިޒާމުން ގުޅިފައި ލާމެހިފައިވާ ރާއްޖެއަކަށް ދިވެހިރާއްޖެ ހަދާދޭނަމޭ. އަޅުގަނޑުމެން ބުނަމުން އައިމު، ބޭސް ސިޓީއަށް ސަލާންޖެހުން، ފޮތްލިސްޓަށް އާދޭސްކުރުން، ދިރިއުޅުން ހާސްކަންމަތީގައި އާރާސްތުކުރަމުން ގެންދިޔުން އެއީ، އަޅުގަނޑުމެން އެދޭ ދިވެހިން، އަޅުގަނޑުމެން މި އުންމީދުކުރާ އަނެއް ދިވެހިރާއްޖޭގެ ދިވެހިން ދިރިއުޅޭނެ ގޮތެއްނޫނޭ، އުޅެންވީގޮތެއްނޫނޭ.\nއަޅުގަނޑުމެން މިވާހަކަތައް ދެއްކިފަހުން މިހާރު ހަމަސްދުވަސް ވެއްޖެ. ސަރުކާރު ބަދަލުވެއްޖެ. އެކަމަކު އަޅުގަނޑު ހަމަ ތިޔަބޭފުޅުންނާ އެއްވަރަށް ގަބޫލުކުރަން އެއްވެސްކަމެއް ތިޔަބޭފުޅުންނަށް އެނގިވަޑައިގަންނަވާވަރަކަށް ބަދަލެއްނުވި. މަގެއްވެސް ނުހެދުނު. ނަރުދަމައެއްވެސް ނޭޅުނު. ޓީޗަރުންނެއްވެސް، ސްކޫލެއްވެސް ވަކި ރަނގަޅުވީކީއެއްނޫން. ހެލްތްސެންޓަރުވެސް ރަނގަޅުވީކީއެއްނޫން. މަދިރީގެ އުނދަގުލުން ސަލާމަތްވީކީއެއްވެސްނޫން. ރަށުގެބިން ހެޔޮގޮތުގައި ބޭނުންކުރެވުނީކީވެސްނޫން. މިތަނުން ފުރައިގެން އެއޮތް ގދ. ހިތަދޫއަށްގޮސްލާފައި އެނބުރި ރަށަށްއައިސް އަންހެނުންނާއެކީގައި ނިދާލެވޭގޮތެއް ވީކީއެއްވެސް ނޫން. އަދި އަންހެނުންނަށް ފިރިމީހާއާއެކީ އުޅެވޭގޮތެއް ވީކީއެއްވެސްނޫން. ޖެހިގެން އޮތް ހެރެތެރޭގައި އެ ރިޒޯޓު ހުޅުވައި، އަދި މިއޮތް އައްޑޫ ގަން އެއަރޕޯޓު ތަރައްޤީކޮށް، އެ އެއަރޕޯޓަށް ބައިނަލްއަޤްވާމީ ބޯޓުފަހަރު ޖައްސައި، މިހޮޓާތައް ފުރޭގޮތް ވީކީއެއްވެސް ނޫން. ވިލިނގިލި ހުޅުވުނީކީ އެއްވެސްނޫން. ތިޔަބޭފުޅުންނާއެކީގައި އަޅުގަނޑު ހަމަ އެންމެބޮޑަށް ގަބޫލުކުރަނީ މިކަންތައްތައް ތިޔަބޭފުޅުންގެ މަންޒަރަށް، ތިޔަބޭފުޅުންނަށް އިޙްސާސްވާ މިންވަރަށް މިއަދު އަދި ފުރިހަމަވެފައެއްނެތް. އެއީ، އަޅުގަނޑުމެން އެކަންކުރާގޮތުން.\nއަޅުގަނޑު ރަށްޓެހި މީދޫބޭފުޅުން، ހުޅުދޫ ބޭފުޅުން ބައިވަރު. އަދި އަޅުގަނޑުގެ ގާތްތިމާގެ މީހުންނާ، ޅިޔަނުންނާ، ފަހަރިންނާ، އެއްބަފާ އެއްބަނޑު މީސްމީހުންކައިރީގައި ކަލެއަށް މިއޭ، އޭނައަށް މިއޭ، އޭނައަށް މިއޭ، ކޮންމެމީހެއްގެއަތަށް ވިއްސަކަށް ތިރީހަކަށް މިލިޔަންރުފިޔާ ދީފައި އައިސް މިރަށުގައި ރައްޔިތުންގެ ލޮލުގައި އަނދުނެއް އަޅުވާލަން މިތަން ކޮނެލަބަލާށޭ، ޖައްރާފުގެނެސް މިތާނގައި ބާއްވާލަބަލާށޭ، އެތަނުންމަގެއް ކޮށާލަބަލާށޭ. އަދި މިވެނި ސްކޫލެއްގައި ބިންގާއަޅާލާފައި، އެވެނިތަނެއްގައި އެވެނިކަމެއްކޮށްލާފައި، ރައްޔިތުންނަށް ދަޅަދައްކަބަލަހަރޭ. އެކަން އަޅުގަނޑުމެންނަށް ކުރެވިދާނެ. ހަމަ މާދަމާވެސް އަޅުގަނޑުމެންނަށް އެކަންކުރެވިދާނެ. އެކަމަކު އަޅުގަނޑެއް ނުދެކެން އެއީ، ތިޔަބޭފުޅުން އެދިވަޑައިގަންނަވާގޮތެއްނޫން. އެއީއެއްނޫން، ޙަޤީޤީ ތަރައްޤީއަކީ. އެއީއެއްނޫން، އަޅުގަނޑުމެން ކުރަންއައިސް މިއުޅޭކަމަކީ. އެއީއެއްނޫން، އަޅުގަނޑުމެން ތިޔަބޭފުޅުންނަށް ހުށަހެޅި ތަޞައްވުރަކީ، އަޅުގަނޑުމެން ތިޔަބޭފުޅުންނަށް ހުށަހެޅި މަންޒަރަކީ.\nއަޅުގަނޑުމެން ދައްކަމުން މިއަންނަނީ، ދެމެހެއްޓެނިވި ތަރައްޤީގެ ވާހަކަ. ނިޒާމެއްގެތެރެއިން ކަންކަން ރަނގަޅުކުރަމުން ދެވޭނީ ކިހިނެއްތޯ އަޅުގަނޑުމެން މިހޯދަނީ. އަޅުގަނޑުމެން އެންމެފުރަތަމަދުވަހުވެސް އެނިޒާމުތައް އެކުލަވާލީމު. އެންމެފުރަތަމަދުވަހުއްސުރެ ފެށިގެންވެސް އެކަމުގައި އަޅުގަނޑުމެން މިއަންނަނީ ހަމަ އެ އަޅުގަނޑުމެން ނިންމާފައިއޮތް އަދި ތިޔަބޭފުޅުންނަށް އަޅުގަނޑުމެން އިންތިޚާބުގެ ކުރީގައި ހުށަހަޅާފައިއޮތް ތަރުތީބުން އެމަސައްކަތް ކުރަމުން. ބައެއްބޭފުޅުން އިންތިޚާބުގެ ދުވަސްވަރުގައި އެއްސެވި ކޮބައިތޯއޭ ދިގުމުއްދަތަކީ، މެދުމުއްދަތަކީ، މިހާރުންމިހާރަށް ކުރާ ކަންތަކަކީ. އަޅުގަނޑުމެން އަދިވެސް ހަމަ އެތަރުތީބުގައި، އެ ތާވަލުގައި އަޅުގަނޑުމެން މިތިބީ. އެތާވަލުން، އެތަރުތީބުން އަޅުގަނޑުމެން މަސައްކަތްކުރާނަން. އެމަސައްކަތް އެއީ، ކާމިޔާބު މަސައްކަތަށްވާނީ. އެމަސައްކަތްއެއީ ދެމެހެއްޓެނިވި ތަރައްޤީއަށްވާނީ.\nއަޅުގަނޑަށް ހަމަ އުފަލާއެކީގައި ތިޔަބޭފުޅުންނަށް ދެންނެވެން އެބައޮތް، އިރާދަކުރެއްވިއްޔާ، މިއަހަރު ނިމުމުގެ ކުރީގައި، މިރަށުގެ ފެނާއި ނަރުދަމާގެ ނިޒާމު އަޅުގަނޑުމެން މިރަށުގައި ގާއިމުކުރަންފަށާނަމޭ. ޔަޤީން އަޅުގަނޑަށް. އަޅުގަނޑުމެން މިރަށުގައި ގެދޮރު އަޅާނަން. އަޅުގަނޑުމެން މިރަށުގައި ރިހެބިލިޓޭޝަން ސެންޓަރެއް ހަދާނަން. އަޅުގަނޑުމެން މިރަށުގައި ހަޔަރ އެޑިޔުކޭޝަން އިންސްޓިޓިއުޝަނެއް ގާއިމުކުރާނަން. އަޅުގަނޑުމެން މިރަށުގެ މަގުތައް، މަދުވެގެން މިރަށުގެ މައި ދެމަގާ، ހުރަސް ހަތަރުމަގު ތާރުއަޅާ ހަދާނަން. އަޅުގަނޑުމެން މިރަށުގެ ވަށާމަގު ހަދާނަން. އަޅުގަނޑުމެން މިރަށުގެ މަދިރީގެ މައްސަލަ އިރާދަކުރެއްވިއްޔާ ކޮންޓްރޯލް ކޮށްދޭނަން. އަޅުގަނޑުމެން ހެރެތެރެ އެއީ، ހުޅުވާފައި އޮންނަ، ރިވެތިގޮތުގައި ހިނގާ، މިރަށަށް ފައިދާހުރި ރިޒޯޓަކަށް ހަދާދޭނަން. އަޅުގަނޑުމެން މިކަންކަން ތަރުތީބުން ތިޔަބޭފުޅުންނަށް ކޮށްދޭނަން. ދެން އެކަން އަޅުގަނޑު ތިޔަބޭފުޅުންނަށް ޔަޤީންކޮށްދިނުމަށްޓަކައި، ނުވަތަ ރައްޔިތުންގެ މަޖިލީހުގެ ގޮނޑިއެއް ހޯދުމަށްޓަކައި، ދޮގުހަދައިގެނެއް އެކަންކަމުގެ ތަރުތީބު އޮޅުވާލައިގެނެއް ކަމެއްކުރާކަށެއްނޫޅޭނަން. އެއީ، އަޅުގަނޑު ކުރާނެކަންކަމެއްނޫން. އެއީ، އެމް.ޑީ.ޕީ.އިން ކުރާނެބާވަތުގެ ކަމެއްވެސްނޫން.\nއަޅުގަނޑުމެންގެ ފަލްސަފާއަކީ، ދެމެހެއްޓެނިވި ތަރައްޤީކަމަށް ވަނީވިއްޔާ އެއީ، އެތަރައްޤީއަކީ. އަޅުގަނޑުމެންގެ ތަރުތީބުން ނައްޓާލައިގެނެއް ނުދާނެ. އަޅުނޑަށް އެނގޭ، ތިޔަބޭފުޅުން ހިތްހަމަނުޖެހޭކަން. ކީއްވެތޯ ހިތްހަމަޖެހެންވީ. ކޮންކަމެއްތޯ ވީ. ހަމައެކަނި ވީ ވެރިކަންބަދަލުވުން. އެހެންވީމާ، ތިޔަބޭފުޅުންނަށް އަދި އަޅުގަނޑުމެން ހަމަ އަޅުގަނޑު އެބައެދެން، ތިޔަބޭފުޅުން ބޭނުންފުޅު އެއްޗެއް ކިޔުއްވަންވީ އަޅުގަނޑާ ދިމާލަށް. ފުރައްސާރަވެސް ކުރައްވަންވީ. މަލާމާތްވެސް ކުރައްވަންވީ ހަޖޫވެސް ޖައްސަވަންވީ. ފާޑުވެސް ކިޔުއްވަންވީ. އަޅުގަނޑު ހަމަ ތިޔަބޭފުޅުންދެކެ ވާނީ ލޯބި. އަޅުގަނޑު ނުދެކެން، ރައްޔިތަކު ދުރުވިސްނިގެންއައިސް، ޒަމާންވީ މިކަހަލަ ބޯދާވެރިކަމެއް ބަދަލުކޮށްލިބަޔަކު ދުނިޔޭގައި މަދު. ކާކަށްތޯ، ކޮން ސިޔާސީ ވިސްނުންތެރިޔަކަށްތޯ، ފިކުރުކުރާ މީހަކަށްތޯ، ތިޔަބޭފުޅުންނާ ރުޅިއާދެވޭނީ. ނާދެވޭނެ. އަޅުގަނޑެއް އިރާދަކުރެއްވިއްޔާ ދުވަހަކުވެސް ތިޔަބޭފުޅުންދެކެ ރުޅިއެއް ނާންނާނަން. ތިޔަބޭފުޅުން ބޭނުންފުޅުއެއްޗެއް އަޅުގަނޑާ ދިމާއަށް އަޅުގަނޑަކީ މިވެނިކަމެއްކުރާ މީހެކޭ، މައިންބަފައިންނަށްވެސް ގޮވިދާނެ. އަޅުގަނޑު އަޅައެއްނުލާނަން.\nއަޅުގަނޑު މި ދަންނަވަން މިއުޅޭ ވާހަކައަކީ، އަޅުގަނޑުމެންގެ ތަޞައްވުރެއް އެބައޮތޭ، އަޅުގަނޑުމެންގެ ޕްލޭނެއް އެބައޮތޭ. އެ ޕްލޭންގައޭ އަޅުގަނޑުމެން ކުރިއަށް މިދަނީ. އިންތިޚާބު އަންނަނިއްޔޭ ކިޔާފައި އޭގެއިން މަގުތައް ކުރުކޮށްފައި ހުރަސްކޮށްފައި އައިސް އެވެނިތަނެއްގައި މިވެނިކަމެއްކޮށްލަން، މިވެނިތަނެއްގައި އެވެނިކަމެއްކޮށްލަން އެއީކީއެއް އަޅުގަނޑުމެން ކުރާނެ ބާވަތުގެ ކަމެއްނޫނޭ.\nސުޢޫދު ހިންގައިދެއްވުމަށް، މިސާލަކަށް އެހަވާލުވެލެއްވީ، ޔުނިވަރސިޓީ ނުވަތަ މަތީ ތަޢްލީމު ޙާޞިލުކުރާ މަރުކަޒު. އެމަރުކަޒުގެ ވާހަކަ އަޅުގަނޑުމެން ދެމީހުން ދައްކަމުންއަންނަތާ އެއީ، އަޅުގަނޑުމެންނަށް އުމުރުންވީހާދުވަހެއް. އަޅުގަނޑަކަށެއް ނުވިސްނޭ އެއީ އެއްވެސް ހާލެއްގައި އެއީކީއެއް އަޅުގަނޑުމެން މިއަދު އޭގެފަހަތް ނުބަލައި އެކަން އަޅުގަނޑުމެން ކުރާނެގޮތް. އަޅުގަނޑުމެންގެ، އެމް.ޑީ.ޕީ.ގެ މަތީތަޢްލީމުގެ ސިޔާސަތު ރޭވިފައި އޮންނާނީ މިމޮޑެލްގައި. އަޅުގަނޑުމެން ކުރަމުން ގެންދިޔަ ވިސްނުމަކީ އެއީ. އަޅުގަނޑުމެން އެއަށް މިކިޔަނީ، ޕީ.ޕީ.ޕީ. އޭ. ޕަބްލިކް ޕްރައިވެޓް ޕާރޓްނަރޝިޕް އޭ. ސަރުކާރާއި ވިޔަފާރިއާ އަދި އެދެބައިގުޅިގެން ހިންގޭ މަސައްކަތްތަކުގައި އެހިންގޭ ބާވަތުގެ މަދަރުސާއެއް. އެމަދަރުސާއަށް، އެ ޔުނިވަރ ސިޓީއަށް ބޭފުޅުން ވެދެވަޑައިގަންނަވަން ޖެހޭނީ ފީދައްކަވާފައި. އެ ފީ ދެއްކުމަށްޓަކައި ސަރުކާރުން ދޭނެ ގްރާންޓެއް، ދޭނެ ހިލޭ އެހީއެއް. އަދި ސަރުކާރުން އެ ފީ ދެއްކުމަށްޓަކައި ލޯނު ފެސިލިޓީއެއް އުފައްދާދޭނެ. އެދެބައި އެއްވީމާ އެމަދަރުސާ ރަނގަޅަށް ހިނގާނީ. އެއިރުން އެމަދަރުސާއަކީ، ބައިނަލްއަޤްވާމީ ފެންވަރުގައި ހިނގާ، ރަނގަޅު މަދަރުސާއެއްގެގޮތުގައިވާނެ. ސަރުކާރަށް މިއުޅެނީ، އަޅުގަނޑުމެންގެ ބަޖެޓުން، ސަރުކާރުގެ ބަޖެޓުން މިހާރު އިތުރަށް ނާސަރީތައް އެޑިޔުކޭޝަންގެ ބަޖެޓަށް ގެނައިމާ ދެން ރާއްޖެއަށް ލިބޭ އާމްދަނީން އަޅުގަނޑުމެންނަށް ނުފުދި.\nދިވެހިރާއްޖެ ތަރައްޤީއެއް ނުކުރެވޭނެ، ސަރުކާރުން އެކަނި. ސަރުކާރުގެ ބަޖެޓުން އެކަންކުރަންވެގެން އަޅުގަނޑުމެން އުޅެއްޖިއްޔަކާއެއް. މިހާތަނަށް އައިއިރުގައި އަޅުގަނޑުމެންނަށް ކަމެއްނުވެ މިދަނީ، ހަމައެކަނި ސަރުކާރުގެ ބަޖެޓުން އެކަންކުރަންއުޅޭތީ. އަޅުގަނޑު މާގިނަދުވަހެއްނުވާނެ، އެބޭފުޅުންނަށް ލައިސަންސެއް ދިނުމުގެ ވާހަކަދެއްކިތާ. އޭގެއަނެއްދުވަހު ބުނީ އާނ ތިމަންނާމެން ދެން މިހާރު ބިންގާއަޅައިގެން ހަދަނިއްޔޭ، ފަށަނިއްޔޭ، ބޭރުންވެސް ލާރިލިބެންއެބަހުއްޓޭ. އެތައްތަނަކުން ފައިސާ ހޯދެން އެބަހުއްޓޭ. އެއްވެސް މައްސަލައެއްނޫނޭ. އެމަދަރުސާ ހިނގާނެ. އަޅުގަނޑުމެންނަށް ސަރުކާރުން ސީދާ ހިންގާ ތަންތަނަށްވުރެ، ސަރުކާރާ ޕްރައިވެޓް ސެކްޓަރާ ގުޅިގެން ހިންގާ ތަންތަން މާ ބާރަށް ހިނގާނެކަމުގެ ފުރިހަމަ ޔަޤީންކަން އޮވޭ. އެހެންވީމާ ހަމަ ސުޢޫދު އެކުރެހި މަންޒަރު އެއީ، މިއީ ޔުނިވަރސިޓީ ޓައުނެކޭ. އެކަމަކާއެއް އެއްވެސް ބޭފުޅަކު އެއްވެސް މީހަކު ޝައްކެއްނުކުރާނެ.\nކޯގަންނަ އަކީ ކޮބައިކަން އަޅުގަނޑުމެންނަށް ހަމަ މާކުރިއްސުރެ އެނގޭ. އެތަނަކީ ޢިލްމު އުނގަންނައިދިނުމުގައި މީސްމީހުންނަށް، ތަންދޮރު އޮޅުންފިލުވައި ދިނުމުގައި އަރާހުރި ތަނެއް. ރާއްޖޭގައި ފަހަކަށްއައިސް ދުށް އެންމެބޮޑު ދީނީ ދަންނަބޭކަލަކީވެސް ދިވެހިއަދަބީ ޝާޢިރަކީވެސް. އެއްބޭފުޅަކީ، ބޮޑުފެންވަޅުގޭ ސީދީ. އެބޭފުޅާއަކީ މިރަށު ޢާއިލާއަކުން ވަޑައިގެންނެވި ބޭފުޅެއް. ދެން ހުންނެވި ބޭފުޅަކީ، ދަރަވަންދޫގެ ޙުސައިންދީދީ. ޙުސައިން ޞަލާޙުއްދީން. އެބޭފުޅާ ކިޔަވާ ވިދާޅުވީ މީދޫއިން. ޙުސައިން ޞަލާޙުއްދީން ސިޔަރަތު ފަށްޓަވާއިރުގައި، އެބޭފުޅާގެ އެދުރުންގެ ވާހަކަ ކިޔައިދެއްވާނެ. އަދި އެބޭފުޅާ ތަޢްލީމު ޙާޞިލުކުރެއްވިތަން ކިޔައިދެއްވާނެ. އައްޑޫމީދޫ ބޮޑުފަނޑިޔާރު ތަކުރުފާނާއި، ބަހާއުއްދީން ފަނޑިޔާރު ތަކުރުފާނާއި، މުޙިއްބުއްދީން ފަނޑިޔާރު ތަކުރުފާނާ އަދި އޭގެފަހުން، ބޮޑުފެންވަޅުގޭ ސީދީއާއި، ޙުސައިންޞަލާޙުއްދީނާއި، ޑޮކްޓަރ މުޙަންމަދު މުނައްވަރާއި، ދިޔާނާ ސަޢީދާ، އަޅުގަނޑުމެންގެ ބަންޑާރަ ނައިބުންގެ ގޮތުގައި ރާއްޖޭގައި ޙަޤީޤަތުގައި ވަޒީފާއަދާކުރަމުން މިއަންނަނީ ހަމަގިނައިން މިރަށުމީހުން. އޭގައި ސިއްރެއްވާނެ. އޭގައި ޙަޤީޤަތެއްވާނެ.\nއަޅުގަނޑުމެން އެ ފިޠުރަޠުގެ ޙަޤީޤަތް އޮޅުވާލާފައި، ނުވަތަ ފަހަނަޅައިފައި، ފުރަގަސްދީފައި ކަންކަންކުރަން އުޅެގެނެއް، ރިވެތިގޮތަކަށް ލިބޭ ޤުދްރަތީ، ފިޠްރަތީ ތަރައްޤީއެއް އަޅުގަނޑުމެންނަކަށެއް ނުލިބޭނެ. ސަރުކާރުން ގަސްތުކުރީ، މިއިއްޔޭ އަޅުގަނޑުމެންގެ މަތީތަޢްލީމުގެ މައިމަރުކަޒަކީ. އެހެންވީމާ، އިރާދަކުރެއްވިއްޔާ މީދޫ، ހުޅުމީދޫ، މީދޫއާއި ހުޅުދޫ އަޅުގަނޑުމެން ބިނާކުރަމުން އަންނާނީ މަތީ ތަޢްލީމަށާއި ޢިލްމަށް ފަހިވާ ތަނެއްގެގޮތުގައި. ބައެއްބޭފުޅުން ވިދާޅުވޭ، އަޅުގަނޑު މިހުރިހާ ވާހަކައެއްދައްކާފައި ދިޔާމާވެސް ކީއްވެހެއްޔޭ މިގަޑީގައި އައިސް މިރަށުގެ މުޅި މިއަތޮޅުގެ މުޅިތަޞައްވުރާ ގުޅޭގޮތުން އަޅުގަނޑުމެން ޕްރެޒެންޓޭޝަނެއް ނުވަތަ ތިޔަބޭފުޅުންނަށް މަޢްލޫމާތު ހާމަކުރީ. އެއީ، ގޮނޑި ހޯދާންވެގެންހެއްޔޭ؟ އަޅުގަނޑުގެ ޖަވާބަކީ އާދޭހޭ. އެއީ، ގޮނޑި ހޯދާށޭ.\nކުރީގައި އޮންނަނީ، އެންމެ ޕާޓީއަކުން ހިނގާ ވެރިކަމެއް. ކުރީގެ ސަރުކާރުގެ ރައީސުލްޖުމްހޫރިއްޔާއަކީ، ގިނަ ޕާޓީ އެކުލެވޭ އިންތިޚާބެއްގައި ވާދަކޮށް، ސަރުކާރު ހިންގުމާ ޙަވާލުވެ ވަޑައިގެންނެވި ބޭފުޅެއްނޫން. މިސާލަކަށް، އިނގޭތޯ އެމެރިކާގެ ރައީސް އެއީ، އެހެންނޫނިއްޔާ ބައްލަވާ ފަރަންސޭސި ވިލާތުގެ ރައީސް، ނުވަތަ އިނގިރޭސި ބޮޑުވަޒީރު ކައިރީގައި ތިޔަބޭފުޅާ ތިޔައުޅުއްވަނީ ތިޔަބޭފުޅާގެ ޕާޓީއަށް ގޮނޑި ހޯއްދަވަންހޭ މީހަކު ބުނެފިއްޔާ، އޭނާ ހިތަށް އަރާނެ، އެ ސުވާލުކުރަނީ މޮޔައެކޭ. އެބޭފުޅާގެ ވަޒީފާއަކީ، ވާޖިބަކީ، ޤާނޫނީ ދައުރަކީ އެއީ. އެނޫންކަމެއް ކުރާކަށްނޫން އަޅުގަނޑު މިހުންނަނީކީއެއް. ވެގެންމިއުޅޭގޮތަކީ، ދިވެހިރައްޔިތުން ވަރަށް ސާފުކޮށް ބުނުއްވި، ވަރަށް ސާފުކޮށް ކަނޑައެޅުއްވި ދެންއޮތް5އަހަރަށް ހެޔޮގޮތުގައި ދިވެހިވެރިކަން ދިވެހިރައްޔިތުންގެމައްޗަށް ކޮށްދޭނީ އެމް.ޑީ.ޕީ.ގެ ޗެއަރމަނޭ. އަޅުގަނޑުމެންނަށް ވާޖިބު ހުރިހާ ރައްޔިތުންނަށް ހަމަހަމަގޮތުގައި ތަފާތުކުރުމެއްނެތި އެކަންކުރުން. އަޅުގަނޑުމެންނަކަށެއްނެތް އެއްވެސް ރައްޔިތެއްގެ ޙައްޤަށް އެއްވެސް ކެންޑިޑޭޓެއްގެ އިންތިޚާބީ ޙައްޤަށްވެސް އަރައިގަތުމުގެ ފުރްޞަތެއް. އަދި ވޯޓު އޮޅުވާލަން އުޅުމުގެ ފުރްޞަތެއްވެސްނެތް. އަދި ސަރުކާރު މުވައްޒަފެއްލައްވާ ވަކިއަތަކަށް ވޯޓުދޭން މަސައްކަތްކުރުމުގެ ބާރެއްވެސް. އަދި ސަރުކާރު މުވައްޒަފަކު ވަކިގޮތަކަށް ކަންކުރާތީވެ، އެކަމާ ހިތްހަމަނުޖެހިގެން އުޅުމުގެ އިޚްތިޔާރެއްވެސް ނުވަތަ ހިތްހަމަނުޖެހުމުގެ ފުރުޞަތެއްވެސް. އެހެންނަމަވެސް، އަޅުގަނޑުމެންނަކީ ކޮބައިކަން، ޑޮކްޓަރ ޑީ.ޑީ.އަކީ ކޮން ބޭފުޅެއްކަން، އަޅުގަނޑުމެންނަކީ ކޮންވިސްނުމެއްގެ ބައެއްކަން އެއީ، އެއްވެސްބަޔަކަށް އޮޅޭނެ ވާހަކައެއްނޫން. އަޅުގަނޑުމެން އައިސް މިތިބީ އެއްފިކުރަށް. އެފިކުރުގައި އަޅުގަނޑުމެން މިރާއްޖެ ބިނާކުރަމުން ގެންދެވޭތޯ މަސައްކަތްކުރަމުން މިދަނީ.\nއަޅުގަނޑު ދާދިފަހުން އިނގިރޭސިވިލާތަށް ކުރި ދަތުރެއްގައި، އަޅުގަނޑެއް ނުދެކެން އެއީ، އަޅުގަނޑަށް ކޮންމެހެން އިނގިރޭސިރާނީ ދެއްވި ދަތުރެއްކަމަކަށްވެސް އަދި އެބޭފުޅާގެ ގަނޑުވަރުގައި އަޅުގަނޑު ބެހެއްޓެވީ އަޅުގަނޑަށް ވެގެނެއްނޫން. ކެނެރީގޭ މުޙަންމަދު ނަޝީދު މީގެކުރީގައިވެސް އިނގިރޭސިވިލާތަށް ގޮސްގޮސް އައިސްވެސް އުޅޭ. އޭނާއެއް ގެންގޮސް އެތަން ތަނަކު ނުބަހައްޓާ. އަދި އެއީކީ އަޅުގަނޑަކާ ގުޅުންހުރި އެހާބޮޑުކަމެއްނޫން. ތިޔަބޭފުޅުންނާ ގުޅުންހުރިކަމެއް. ވާހަކައަކީ ދިވެހިރައްޔިތުންނާ، ދިވެހިރާއްޖޭގެ ރައްޔިތުން ދިވެހިވެރިކަން ރިވެތިގޮތުގައި ކުރުމަށް ނިންމައި ޞުލްޙަވެރިކަމާއެކީގައި އެމައްޗަށް އެވެރިކަން ބަދަލުކޮށް، އެކަންކުރާނެ ވެރިޔަކު ހޮވީމާ އަޅުގަނޑުމެންނަށް އަބަދުވެސް ހަމްދަރުދީވާ ބައެއް. އަޅުގަނޑުމެންނާ ގާތްބައެއް ދުރުބައެއްނޫން. ތާރީޚީގޮތުންނާއި އެތައްގޮތަކުން އަޅުގަނޑުމެންނާ ގުޅިފައިއޮތް ބައެއް، އިނގިރޭސީން އެއީ. ރާނީވިދާޅުވީ، ދެން ދިވެހިރާއްޖެއަށް ތިމަންނާއަށް އެއްކަމެއް ކޮށްދެވެންޏާ، އެންމެ އަޅޭ ކަލޭ ބޭނުން ކަމަކީ ކޮބައިހޭ؟ ދެން އަޅުގަނޑު ދަންނަވައިފިން، މާތް ކަމަނާފާނޭ، ރާނީއޭ، އަޅުގަނޑު ބޭނުމޭ ނަރުދަމާވެސް، ފެންވެސް، މަގުވެސް، ހޮސްޕިޓާވެސް، މިހުރިހާއެއްޗެއް ބޭނުމޭ. އެކަމަކު އެހުރިހާ ކަމަކަށްވުރެ އަޅުގަނޑު ބޭނުމޭ، ކޯގަންނަ ރައްކާތެރިކޮށްދޭން. އަޅުގަނޑު އެހުރިހާކަމަކަށްވުރެ ބޭނުމޭ، ރާއްޖޭގެ ޒަމާންވީ ލިޔެކިޔުންތައް ވީރާނާވެދިޔަނުދީ، އާޘާރުތައް ޙިމާޔަތް ކުރެވޭނެގޮތެއް ހޯދަން. އަޅުގަނޑުމެންނަކީ ކޮންބައެއްކަން އެބައެނގެންޖެހެއޭ.\nއަޅުގަނޑުމެންގެ އުޞޫލު މިހުރި ގޮތަކީ، 95 ވަނަ އަހަރުވެސް ރަސްގެތީމުގައިހުރި އެންމެ މުސްކުޅި މިސްކިތް ރަނގަޅަށް އަޅުގަނޑުމެން ބަލައިފިއްޔާ އެއީ، މާލޭ ހުކުރުމިސްކިތަށް ވުރެވެސް މުސްކުޅިނޫން ކަމެއްނޭނގެ. އެތަން ތަޅާލައިފި. މިރަށުގެ ކޯގަންނަ ތަޅާނުލައި މިބެހެއްޓެނީ މިރަށު ރައްޔިތުންގެ ހިތްވަރު ތަންކޮޅެއް ވަރުގަދަކަމުން. އެތައްބަޔަކު އުޅެމުންދާނެ މިހާރު އެތަންތަޅަން. އަޅުގަނޑުމެން ބޭނުން އެއީ، ރައްކާތެރި ތަނަކަށް ހަދަން. މަދުވާނެ ދުނިޔޭގައި އޭގެތަނެއް އިނގޭތޯ. ދެން އަޅުގަނޑު މިއަދު ކޯގަންނަގެ ތާރީޚަށް ދާކަށްނެތިން. އަޅުގަނޑުމެން އަދި ހޯދަން މިއޮތީ، އިބްނި ބަރަކާތުލްބަރްބަރީ އައީ، މީދޫއިންތޯ، ތަބްރޭޒުންތޯ، ބަރްބަރީންތޯ، ބޭރު ކަރައިންތޯ، އަޅުގަނޑުމެން އެ ދިރާސާއައް ދާންވީ. ފުރަތަމަ ވަޑައިގެންނެވީ ކޮންތާކަށްތޯ، މިތަނުންތޯ މާލެވަޑައިގެންނެވީ. ވަރަށްގިނަވާހަކަ އެބަހުރި ފެތުރިފައި. ވަރަށްގިނަ ދިރާސާ އެބަހުރި ކުރެވެން. މިއީ، ޢިލްމީ ރަށަކަށް ވާންޖެހޭނެ.\nދެން އަޅުގަނޑަށްވެސް އެނގޭ، ޢިލްމަކުންނެއް ކައިބޮއެއް ނޫޅެވޭނެކަން. ފިކުރަކުންނެއް ބަނޑެއް ނުފުރޭކަން. އެހެންވީމާ، ކާން މަސައްކަތްވެސް ކުރަންޖެހޭނެކަން. އެހެންނަމަވެސް، މިތަނަކީ ޔުނިވަރސިޓީ ޓައުނަކަށްވެ، ދެން ކައިރީގައި އެއޮތް ރިޒޯޓުއޮވެ، އަދި އެސް.ޓީ.އޯ.އިން، އެވާހަކަ ބާރަކަށް ފާޅުގައެއް ނުދައްކާ. އަދި ޑޮކްޓަރ ޑީ.ޑީ.ވެސް މިވާހަކައެއް ބާރުގައި ފާޅުގައެއް ނުދައްކަވާ. އަޅުގަނޑެއްވެސް އަނެއްހެން އެހެން ދަންނަވަނީކީއެއްނޫން. އެބޭފުޅުން އެބަ މަސައްކަތްކުރައްވާ، މިތަނުގައި ދަނޑުވެރިކަމުގެ ބޮޑެތި ޕްރޮޖެކްޓްތަކެއް ހިންގެވުމަށް. އަދި މިތާ މިއޮންނަ ހުރާ އެއީ، މި ދަތުރުފަތުރުކުރުމުގެ ނިޒާމުގައި އަޅުގަނޑުމެން އެ ހުރާ އެއީ، ގެސްޓް ހައުސްއެއްގެ ގޮތުގައި ނުވަތަ ރަނގަޅުތަނެއްގެ ގޮތުގައި ތަރައްޤީކުރުމުގެ މަޝްރޫޢެއްވެސް އެބަގެންގުޅެވޭ. އެކަންވެސް އިރާދަކުރެއްވިއްޔާ ހަމަ ހައިޓައިމްގައި މިއޮތީ. އަންނާނެ. އަޅުގަނޑު އޭގެ ތާރީޚެއް ތިޔަބޭފުޅުންނަށް އަރުވާކަށެއްނޫން. އެހެންނަމަވެސް، އެކަންވެސް އަންނާނެ. އަޅުގަނޑުމެން ކުރާކަމެއް މިކުރަނީކީއެއް ކޮންމެހެނެއް ދެނެއް ތިޔަބޭފުޅުން މާބޮޑަށް ބޭނުންވާތީކީއެއްނޫން. އަޅުގަނޑުމެން ބޭނުންވާތީ. އަޅުގަނޑުމެން މިކަންކުރަން ބޭނުންވާތީ. އަޅުގަނޑުމެން ބޭނުންވާތީ، އަޅުގަނޑުމެން ވެރިކަން ބަދަލުކުރާންވެސްއުޅުނީ. އަޅުގަނޑުމެންނަށް މިވެރިކަން މިހެންއޮވެގެން މިރާއްޖޭގެ ތަރައްޤީ ނުލިބޭނެކަން އަޅުގަނޑުމެންނަށް ފެނުނީމާ، އަޅުގަނޑުމެން އައިސް ތިޔަބޭފުޅުން އަރިހުގައި ދެންނެވީ. ބަލަ މިހިން މިހިން ހިނގާކަމެކޭ މިއީ، މިކަމުގައި އުޅެދޭންވީ ނޫންހޭ. ތިޔަބޭފުޅުންގެ ވިސްނުން ރަނގަޅުކަމުން، ތޫނުކަމުން، ތިޔަބޭފުޅުން ތާއީދުވެގެން އާނ، ތީ ރަނގަޅުކަމެކޭ ކިޔާފައި.\nދެން އަޅުގަނޑަށް ހަމަ ވަރަށްބޮޑަށް ޔަޤީން، އަޅުގަނޑުމެންގެ މި މަޖިލީހުގެ ގޮނޑިތައް ހޯދުމުގައި ނުވަތަ އެ ގޮނޑިތަކޭ ކިޔައިގެން ވާހަކަދެއްކީމާ އަޞްލުގައި އެހާދެން އުނދަގޫ ގޮތެއް އަޅުގަނޑަށްހީވަނީ އަދި މިވަނީ. މިއީ، އަޅުގަނޑުމެން ބޭނުންވެގެން މިއުޅެނީ މިބޮޑު ބަދަލު އަންނައިރުގައި، އަދި ފުރަތަމަ ދެވަނަކަމަކަށް އަޅުގަނޑު ތިބޭފުޅުންނަށް ފާހަގަކޮށްލަން އެންމެގޮނޑިއެއް ނުލިބުނަސް އަޅުގަނޑުގެ ވެރިކަމަށްވާކަމެއްނެތް. މުސާރައަކުންވެސް އެންމެތަންކޮޅެއްވެސް އުނިވަނީކީ އެއްނޫން. ދެންހަމަ އެއްވެސްއުނިކަމެއް ރައީސުލްޖުމްހޫރިއްޔާއަށް އަންނަނީކީއެއްނޫން.\nއެހެންނަމަވެސް، ރައީސުލްޖުމްހޫރިއްޔާ އިންތިޚާބުވެފައިމިހުރީ، ވަޢުދު ފުއްދުމަށްޓަކައި. އެކަންކުރުމަށް އަޅުގަނޑަށް ބޭނުންވަނީ ޤާނޫނީ ޙިއްޞާ. ބޮޑު ބަދަލެއް މިރާއްޖޭގެ ވެރިކަމަށް މިއަންނަނީ. އެބަދަލު އަންނާން މިޖެހެނީ ޤާނޫނީ އޮނިގަނޑެއްގެ ތެރޭގައި. އެނޫންގޮތަކަށް މިބަދަލުތައް އަންނަންޏާ އަޅުގަނޑުމެންނަށް ގެއްލުންވާނެ. އެ ޤާނޫނީ އޮނިގަނޑު ބިނާކުރުމުގައި އަޅުގަނޑުމެން މި ތިޔަބޭފުޅުންގެ އަރިހުގައި މިދަންނަވަނީ، ޙިއްޞާ ދެއްވާށޭ. ތިޔަބޭފުޅުންގެ ރުހުން ދެއްވާށޭ، އެއްބާރުލުން ދެއްވާށޭ، ތިޔަބޭފުޅުންގެ ތާއީދުދެއްވާށޭ. ތިޔަބޭފުޅުންގެ ލޯބި އަޅުގަނޑުމެންނަށް ދެއްވާށޭ. އެ ޤާނޫނީ އޮނިގަނޑު ބިނާކުރަންވެގެން އަޅުގަނޑުމެން މިއުޅެނީ. އަޅުގަނޑު އޮންނާނެ، ސުޢޫދުލައްވާ އެ ލިޔުއްވާފައި. ކޮންކޮން ޤާނޫނެއްތޯ އަޅުގަނޑުމެން ހަދަން މިޖެހެނީ. އެ މާކުރިގައި. ހަނދުމަފުޅު ހުންނާނެކަންނޭނގެ، އެމް.ޑީ.ޕީ.އާ ޑީ،އާރު.ޕީ.އާ ދެޕާޓީ ދެމެދުގައި ބައްދަލުވުމެއް ހިނގި. އެއީ ފުރަތަމަ ވެސްޓް މިނިސްޓަރ ބައްދަލުވުމަށްފަހު، އޭގެފަހުން ނުކުތް ބައްދަލުވުމެއް. އޭރުގައި އަޅުގަނޑުމެން ކިޔަންފަށައިން، މިކަމެއްނުވެއޭ، އެކަމެއްނުވެއޭ. ދެން އަޅުގަނޑުމެން އިށީނދެފައި ހަމަ މިރަށު ވަރަށްގިނަ މީހުންނާ އެކީގައި. ދެން އަޅުގަނޑު މާގިނައިން މީސްމީހުންގެ ނަން ކިޔަންވީ. އަޅުގަނޑުމެން ނިންމައިފިން ބަލަ ޤާނޫނުތަކެއްނޫންހެއްޔޭ ބޭނުންވަނީ. އެދުވަހު އަޅުގަނޑުމެން ބުނީން، 19 ޤާނޫނު ބޭނުންވެއޭ. މިޤާނޫނުއަސާސީ އިޞްލާޙު ކުރުމަށްދާން. ޤާނޫނުއަސާސީ އިޞްލާޙުވީމާ އެބަ ފާހަގަވޭ، ފަސްދޮޅަސް އެތައް ޤާނޫނެއް އެބަބޭނުންވޭ، އެޤާނޫނުއަސާސީތަންފީޒުކޮށް، ރިވެތިގޮތުގައި ހިންގުމަށް.\nކުރީދުވަހު، ދާދި އިހަކަށްދުވަހު ސުޢޫދު ފާހަގަކުރެއްވި، ލާމަރްކަޒީ އުޞޫލުން ސަރުކާރު ހިންގުމަށް، ވެރިކަން ހިންގުމަށް، އިދާރީ ކަންކަން ރޭވުމަށް، ރައްޔިތުންނަށް، ރައްޔިތުންގެ ބާރު ދިނުމަށް އަޅުގަނޑުމެން ވަކާލާތުކޮށް، އެބިލު އެކުލަވާލާ، އެބިލު މަޖިލީހަށް ހުށަހެޅީމާ. ބަލަ އެއީ. ރަނގަޅުއެއްޗަކަށްނުވި. އެބިލަށް ވޯޓެއް ނުދިނެއްނޫންތޯ އެމް.ޑީ.ޕީ. އިއްތިހާދުގެ މެންބަރުންކިޔާ އެހެންބައެއް. ނުދިނޭ އިނގޭތޯ، އެހެންވީމާ، މިޤާނޫނީ ޙިއްޞާ ނެތީހެއް ލާމަރްކަޒީއެއްވެސް ނުވާނެ. އަޅުގަނޑެއް ނުދަންނަވާނަން، ޤާނޫނީ ޙިއްޞާ ނެތީހެއް މަގުތަކެއްވެސް އެޅޭނެއެކޭ، ނަރުދަމާއެއްވެސް ހެދޭނެއެކޭ. ކޮބައިތޯ؟ އެއީ، އަނެއް ފަލްސަފާއަކީ ސަރުކާރުން ހުރިހާ މަގަކާއި ނަރުދަމާއަކާއި ތަކެއްޗެއް ހެދުން. މިއަދުވެސް އެވިދާޅުވަނީނޫންތޯ، ތިމަންނާމެންގެ ކާބަފައިންނާ، ތިމަންނާމެން ކޮނޑުގައި ދާއޮހޮރުވައިގެން، ކޮނޑުގައި ބަރުއުފުލައިގެން ހެދި އެއަރޕޯޓެކޭ އެއީ. އެ އެއަރޕޯޓު އަޅުގަނޑުމެން މިއުޅެނީ ވިއްކާލާށޭ. ހުޅުލޭ އެއަރޕޯޓު އެއީ، ތެދެއް. އަޅުގަނޑުމެން ބައްޕަމެން ޖަލަށްލައިގެން ބުރަ މަސައްކަތުގައި އެޅުއްވި އެއަރޕޯޓު. އެ އެއަރޕޯޓު ވިއްކާލަންވެގެން އަޅުގަނޑުމެން މިއުޅެނީ. އެބޭފުޅުން އެވިދާޅުވަނީ، އަޅުގަނޑުމެން މިއުޅެނީ އެ އެއަރޕޯޓު ވިއްކާލަންވެގެންނޭ. އަޅުގަނޑުމެން މިއުޅެނީ އެ އެއަރޕޯޓު ހިންގުމަށް ޙިއްޞާވާނެ އެހެންފަރާތެއް ހޯދުމަށް، ދިވެހިސަރުކާރާއެކީގައި. އެފަރާތުން ގެންނަންވީ ހަމައެކަނި ފައިސާއެއްނޫން. އެފަރާތުން ގެންނަންވީ އޭގެ ހުނަރުވެރިކަމޭ. އޭގެ ޓެކްނޮލޮޖީސް. އަޅުގަނޑުމެންނަށް ޔަޤީނޭ އެ އެއަރޕޯޓުން މިހާރު ސަރުކާރަށް ލިބޭއެއްޗެއްގެ ހަތަރުގުނަ ލިބޭނެއޭ އެ އެއަރޕޯޓުގެ 50 ޕަސެންޓް ސަރުކާރުގައި އޮތީމާ. މިހާރު 100 ޕަސެންޓް އޮވެގެން، ލިބޭއެއްޗެއްގެ ހަތަރުގުނަ ލިބޭނެއޭ، ޖަރުމަނުބައެއް އަނެއް 50 ޕަސެންޓް ގެންގުޅެއްޖިއްޔާ. ޖަރުމަނުމީހުންގެ އަތުގައި ރުފިޔާވެސް ހުރީތީވެ، އެމީހުންނަށް ކުޑަކޮށް ތަންދޮރުވެސް ފިލާފައިތިބީތީވެ، އަޅުގަނޑުމެންނަށްވުރެ.\nދެން އަޅުގަނޑުމެންނަކަށް މިއަދު އަދި މަތިހަށިނަގާފައެއް ނުކިއޭނެނޫންތޯ އަޅުގަނޑުމެން ޖަރުމަނު މީހުންނަށްވުރެ މޮޅޭ. މިކަންކަން އަޅުގަނޑުމެންނަށް ޖަރުމަނުމީހުންނާ އެއްވަރަށް ވެދާނެއޭ. އެހެނެއްނުކިޔޭނެ. އެއީ، ތެދަކަށެއްނުވާނެ. ހަމަ ބުނެދާނެ، ނޫންނޫން އަޅުގަނޑުވެސް ޑިގްރީއެއް ނަގާފައިހުރި މީހެއް. އެއީކީއެއް ދެތިންހަތަރުމީހަކު ޑިގްރީއެއްނަގައިގެން އަދިވާކަމެއްނޫން. މުޅިޘަޤާފަތަކުން ވާކަމެއް. މުޅި އާދައަކުން މުޅި ޤައުމެއްގެ ޙާލަތު އެކީގައި ބަދަލުވާންފެށީމާ ވާގޮތަކީ، ރަނގަޅަށް ކަންތައްތައް ކުރުން. އަޅުގަނޑު ހަމަ ހުރެފައި މިއިން ބޭފުޅެއްގެ ހިތްހަމަ އަޅުގަނޑަށް ޖައްސާލެވިދާނެ. އަދި އެގޮތަށް ވޯޓު ލިބޭ މިންވަރަށް ހިތްހަމަވެސް ޖެއްސިދާނެ. ވަކިވަކިން ބޭފުޅުން ހޯއްދަވައިގެން އެބޭފުޅުންނަށް ދީލަތި އެހީ ރައީސުލްޖުމްހޫރިއްޔާ ދެއްވައިގެން އެކަންކުރެވިދާނެ. އަޅުގަނޑުގެ ދެފައިކޭޓަށް ދައުލަތުގެ ޚަޒާނާ ލައިގެން، ހަމަ ހުޅުމީދޫ މެދުމަގުން ނުކުމެ، ފަހަރަކު ގެއަކަށް، ފަހަރަކު ގެއަކަށް ދެމުންދެމުންގޮސް އަޅުގަނޑަށް މިގޮނޑި ނެގިދާނެ. އަޅުގަނޑެއް ނުދެކެން އެއީ، ތިޔަބޭފުޅުންވެސް އަދި ދިވެހިރާއްޖެވެސް އަޅުގަނޑުމެންވެސް އެދޭނެގޮތެއްނޫންކަން. މި މެންދުރުގަޑީގައި ވާގޮތެއްނޫން އިނގޭތޯ އެއީ. އަޅުގަނޑަށް އިހަކަށް ދުވަހަކު ޑޮކްޓަރަކު ކިޔައިދީފި. ތިރިކޮށް ހުރީމާ އޮކްސިޖަން މަދުވީމާ ނިދޭގޮތްވަނީ. ޙަޤީޤަތުގައި ނިދި އައިސްގެނެއްވެސްނޫން ކަމަށްވަނީ. އަނބުރައިގަންނަނީ ކަމަށްވަނީ.\nއާދެ، އަޅުގަނޑު އެބުރަ އެ އުނދަގޫ، އެދަތީގައި ތިޔަބޭފުޅުން ގިނައިރު މިއުޤޫބާތުގައި ބައިތިއްބާ ކަށެއް ނުހަދާނަން. އަޅުގަނޑަށް ޔަޤީން، ތިޔަބޭފުޅުންނާ ތިޔަބޭފުޅުންގެހިތާ އަޅުގަނޑުމެންގެ ހިތާ، ހިތާހިތުގެ ގުޅުމަކުން ގުޅޭކަން، އަޅުގަނޑަށް ޔަޤީން. ދެންމެ އަޅުގަނޑު މިތަނަށް އަންނަނިކޮށް ހައެއްކަކުދިން އިސްތިޢުފާއަށް ގޮވާލައިފި. އަޅުގަނޑު ވަރަށް އުފާވި. ދެން އިރުކޮޅަކުން އައިސް ބަލައިލިއިރު އެ ހައެއްކަ ކުދިން އެތިބީ ސަލާންކުރަންއައިސް. ކިހިނެއްހޭ އަނެއްހެން ދެންހަމަ އެކަންވެސް ހިނގާނެ ގޮތް ނޫންތޯ. ކޮންމެވެސް ކުއްޖަކު ކޮންމެވެސް މީހަކު އެކުދިން ކައިރީގައި އެހެންހަދާލާ، މިހެންހަދާލާ، ބުނީމާ އެހެން ހަދާލީ، މިހެން ހަދާލީ. އެއީކީ އެއްވެސް މައްސަލައެއް ނޫނެއް ނޫންތޯ. އެއްވެސް މައްސަލައެއްނޫން އެއީކީއެއް. އަޅުގަނޑުމެންގެ ޙަޤީޤަތުގައި އެއްވެސް މައްސަލައެއްނެތް. އިއްޔެގައި ހުރި މައްސަލަތައް މިއަދު ދެގުނަމަދު. މިދިޔަ ހަމަސްދުވަހުގެ ތެރޭގައި މާމަދު. ފުރަތަމަކަމަކަށް ތިޔައިންބޭފުޅަކު ބިރެއްނުގަނޭ މިތާ ތިބެވެއެއްނޫންތޯ. އެހެންނޫންނަމަ ތިޔަބޭފުޅުން ބިރުންގޮސް ހަލާކުވެފައޭ ތިބޭނީ އިނގޭތޯ އަޅުގަނޑުގެވެސް ނަންގަންނަން. ހަމައެވަރުކޮށްލެވޭނެ އަޅުގަނޑަށްވެސް. އެކަމަކު އަޅުގަނޑުމެންނަށް މިއޮތީ އެކަމުން އިރާދަކުރެއްވިއްޔާ ސަލާމަތްވެފައި.\nއަޅުގަނޑުގެ ވެރިކަން ހިނގާނީ، ތިޔަބޭފުޅުން އަޅުގަނޑަށް އެދޭހާ ދުވަހަކު. އެންމެ މިނެޓެއްވެސް އަޅުގަނޑު މަޑެއްނުކުރާނަން، ތިޔަބޭފުޅުން އަޅުގަނޑާ ނުރުހޭއިރު. އަޅުގަނޑަށް އެނގެންވެސް އެނގޭނެ. ތިޔަބޭފުޅުން ވޯޓުންވެސް އެކަންދައްކަވާނެ. ބަހާ ޢަމަލުންވެސް ތިޔަބޭފުޅުން އެކަން ދައްކަވާނެ. އަޅުގަނޑުމެން މިއުފައްދަނީ އެ ޘަޤާފަތު. އަޅުގަނޑުމެން އުފެއްދޭތޯ މިމަސައްކަތް މިކުރަނީ ރައްޔިތުންގެ ރޫޙާއި، ރައްޔިތުންގެ ޖޯޝާއި، ރައްޔިތުންގެ އަޑު އުފުލޭނެ މަގުތަކެއް. އަޅުގަނޑަށް އެނގޭ، އަޅުގަނޑުމެންނަށް ކުރީގައިވެސް އެނގޭ، މިއަދު އަދި މިކަން މިދަނީ އެންމެރަނގަޅު ހަމައިގައި ނޫންކަން. ފުރަތަމަކޮޅުގައި ދަތްފަޅާއިރުގައި ތަދުވާނެ، އެ ތަދު މިހާރު މިވަނީ.\nދެން ބައެއްބޭފުޅުން ވިދާޅުވޭ، ނަޝީދޭ މިއަށްވުރެ ރަނގަޅު މިސާލެއްނެތޭ، ތިމާފޭހި އިލޮށި ތިމާގެ ލޮލަށް ހެރުމުގައި. އެއީ، ތެދެއް، އަޅުގަނޑުމެން މިހާ އުނދަގުލުން ވެރިކަންކުރާ ޤާނޫނުއަސާސީއެއް އުފެއްދީ. އަޅުގަނޑުމެން މި ސިވިލް ސަރވިސްއެއް އުފައްދަން ވެގެން ވަކާލާތު ކުރީ. އެހެންވީމާ، އަޅުގަނޑުމެން ބޭނުން އެ ސިވިލް ސަރވިސް ހިންގަން. އަޅުގަނޑުމެން ބޭނުމެއްނޫން، ސަރުކާރު މުވައްޒަފުންނަށް އަނިޔާކުރާކަށް. އަދި އަޅުގަނޑުމެންނާ ނުރުހުނަސްވެސް އެބޭފުޅުން ވަޒީފާއިން ވަކިކޮށް ހަދާކަށް. އަޅުގަނޑުމެންނަށްވެސް ވާނެ އެކަންކަން. އެކަމަކު އަޅުގަނޑުމެންނެއް ބޭނުމެއްނޫން، މި ސިވިލް ސަރވިސް ހަލާކުކޮށްލާކަށް. އަޅުގަނޑަށްވެސް އެނގޭ، މިހާރު އުފެދިފައިއޮތް ސިވިލް ސަރވިސްއަކީ، އަޅުގަނޑު ދުށިން ކުޑައިރުގައި އެ ސިވިލް ސަރވިސް އުފެދިގެން އައިއިރުގައި ހަމަ އުނދޯލީގައި އިންނަވާފައި، ކޮބާ! އެވެނިގެއެއްގެ މިވެނިމީހެއް ރަނގަޅުވާނެއެއްނު. އޭނާގެ ކޮއްކޮވެސް ރަނގަޅުވާނެ، އޭނާގެ ބޭބެއާއި އޭނާގެ ބޭބެ އިނދެގެން އުޅޭމީހާގެ ބޭބެއާވެސް. އެއީ، ސަރުކާރަށް މީހުން ވަންނަނީ. ސަރުކާރު ބޮޑުވަނީ. 42 ހާސް މީހުން. އެވެނި ބޭފުޅެއްގެ ގާތްމީހުންނާ މިވެނި ބޭފުޅެއްގެ ގާތްމީހުންނާ އަނެއް ބޭފުޅެއްގެ ގާތްމީހުންނާ މިހެންގޮސް ބޮޑު ސިންގާހާ ތަނެއް އުފައްދައިފި.\nއެހެންނަމަވެސް، އަޅުގަނޑުމެން ދެން ބޭނުމީ، އެ ސަރވިސް ރަނގަޅުކުރަން. ހަރުދަނާގޮތުގައި، ރިވެތިގޮތުގައި ހިނގާ، ރައްޔިތުންގެ ޚިދްމަތެއްގެ ގޮތުގައި އެކަން ބަދަލުކުރަން. އެކަންބަދަލުކުރަން ހަމަކުރީގައި ކުރިކަންތައް އަޅުގަނޑު ކުރީމާ އަޅުގަނޑާ ހިތްހަމަނުޖެހުނީމާ، އެވެނި މީހަކު ނަގާ ދެންގެންގޮސް އޭނާ ގޭގައި ބެހެއްޓުން. އެގޮތަށް މިކަންކޮށްގެނެއް އަޅުގަނޑެއް ގަބޫލެއްނުކުރަން، އަޅުގަނޑަށް ޔަޤީން ތިޔަބޭފުޅުންވެސް ގަބޫލުފުޅެއް ނުކުރައްވާނެ، އެއީކީއެއް މިރާއްޖޭގެ ހެޔޮވެރިކަމަކަށް މިރާއްޖެ އެނބުރޭނެ ގޮތެއްކަމަކަށް.\nމި ހޫނުގައި އަޅުގަނޑާ އަޅުގަނޑުމެންގެ ސަރުކާރާއެކުގައި ތިޔަބޭފުޅުން މިވަގުތުކޮޅު ޙިއްޞާކޮށްލެއްވިކަމަށްޓަކައި އަޅުގަނޑުމެން ނިހާޔަތަށް ޝުކުރުވެރިވަން. ހަމަ ނިންމާލުމުގެކުރީގައިވެސް އަޅުގަނޑު ޔަޤީންކޮށް އަރުވަން ބޭނުންވަނީ، އަޅުގަނޑުގެ ހިތަކުންނެއް މިރަށެއް ކައްސާލައިގެންނެއްނުދާނެއޭ. ވަރަށްގިނަފަހަރަށް އަޑުއިވޭ ޝަކުވާއެއް، މިއަތޮޅަށް އަޔަސް އަދި މިރަށަކަށް ނާދެއޭ. އެވެސް ހަމަ ވަމުންވެސް ދާގޮތެއް. އެކަމަކު އަޅުގަނޑު ހަމަ ކޮންމެފަހަރަކުވެސް މިރަށަށް އާދެވޭތޯވެސް ބަލަން.\nއެހެންވީމާ، އަޅުގަނޑުގެ އުންމީދަކީ، އަޅުގަނޑުގެ ވަރަށްބޮޑު އުންމީދެއް އެއީ އިނގޭތޯ. އުންމީދަކީ، އަޅުގަނޑުމެންގެ ފަސްއަހަރުދުވަހުގެ ތެރޭގައި މިފެނާއި، ނަރުދަމާއާއި، ކަރަންޓާއި، މަގާއި، ބޯހިޔާވަހިކަން ލިބިފައިއޮތް ރަނގަޅު ދިރިއުޅުމެއް އުޅެވޭ، ޔުނިވަރސިޓީ ޓައުނަކަށް މިތަންވުން. އިރާދަކުރެއްވިއްޔާ އަޅުގަނޑުމެން އެގޮތަށް އެކަންކުރާނަން، އަޅުގަނޑު އެދެނީ، މާދަމާއަކީ އަދި މިއަށްވުރެ މާއުފާވެރި ދުވަހަކަށް ވާނެކަމަށް.


Varun Aai Natasha Ge Kaiveni Mi Mahu Alibaug Gai - Vaguthu\nވަރުންއާއި ނަތާޝާގެ ކައިވެނި މި މަހު އަލީބާގުގައި\nބޮލީވުޑުގެ މަޝްހޫރު އެކްޓަރ ވަރުން ދަވަންއާއި އޭނާގެ ކުޑައިރުގެ ލޯބިވެރިޔާ ނަތާޝާ ޑަލާލްއާއި މި މަހު އަލީބާގުގައި ކައިވެނި ކުރުމަށް ހަމަޖެހިއްޖެ އެވެ.\nމިދިޔަ އަހަރު ކައިވެނި ކުރުމަށް ރާވައިގެން ތިބި ނަމަވެސް ކޮވިޑް-19ގެ ސަބަބުން ކައިވެނި ފަސްކުރެވުނު ވަރުންއާއި ނަތާޝާގެ ކައިވެނީގެ ތައްޔާރީތައް މިހާރު ދަނީ ކުރެވެމުންނެވެ.\nއަލީބާގުގެ ހޮޓެލްއަކުން އިންޑިޔާގެ ނޫހެއް ކަމަށްވާ ޕިންކު ވިލާއަށް މަޢުލޫމާތު ދީފައިވާ ގޮތުގައި ވަރަށް ފަހުން ވަރުން ވަނީ އަލީބާގުގެ ފަސްތަރީގެ ހޮޓެލްއެއް ކައިވެނީގެ ހަފްލާއަށް ބުކް ކުރުމަށް އެތަނަށް ގޮސްފައިވެއެވެ.\n''މިއީ ވަރަށް ބޮޑު ކައިވެނީގެ ހަފްލާއެއް. ޕަންޖާބީ ސްޓައިލަށް ބާއްވާ ހަފްލާއެއް. ކޯވިޑުގެ ގަވާއިދުތަކާއި އެއްގޮތަށް މި ކައިވެނީގެ ހަފްލާއަށް ވެސް ދަޢުވަތު ދީފައިވަނީ 200 މީހުންނަށް'' ޕިންކުވިލާއަށް މަޢުލޫމާތު ދިން ފަރާތުން ހާމަކޮށްފައިވެއެވެ.\nއިންޑަސްޓްރީގެ ކުރީކޮޅުގައި ވަރުންއާއި ނަތާޝާގެ ގުޅުން އޮތީ ވަރަށް ބޮޑަށް ސިއްރު ކުރެވިފައެވެ. ނަމަވެސް ފަހުން ވަރުން ވަނީ އިންޓަވިއުތަކުގައި ވެސް އޭނާގެ ލޯބިވެރިޔާގެ ވާހަކަ ދައްކައި އެކަން އާއްމުކޮށްފައެވެ. އަދި ވަރުންއާއި ނަތާޝާގެ ކައިވެނީގެ ވާހަކަ ވެސް ވަނީ އިންޓަވިއުއެއްގައި ވަރުން ބުނެފައެވެ.\n''އެންމެން ވެސް ފާއިތުވި ދެ އަހަރު ދައްކަމުން ދަނީ އަހަރެންގެ ކައިވެނީގެ ވާހަކަ. އަދި އެއްވެސް ކަމެއް ފައިނަލްއެއް ނުވޭ. ގަބޫލުކުރަން ދަތި ވަރަށް ގިނަ ކަންތައްތައް ދަނީ ދުނިޔެއަށް ކުރިމަތިވަމުން. ހުރިހާ ކަމެއް ވެސް ރަނގަޅު ވެއްޖެ ނަމަ މި އަހަރު ވެސް ކުރެވިދާނެ. މި ބުނީ ވަރަށް އަވަހަށް ކައިވެނި ކުރުމަށް ތައްޔާރުވަނީ އޭ'' ވަރަށް ފަހުން ފިލުމު ފެއަރއަށް ދިން އިންޓަވިއުއެއްގައި ވަރުން ބުނެފައިވެއެވެ.\nޖެނުއަރީ 14, 2021 07:06


India ge vaccine diplomacy - Hali News\nއިންޑިއާގެ ވެކްސިން ޑިޕްލޮމެސީއަށް ގައުމުތަކުގެ ތަޢްރީފް\n21 February 2021, 20:19\nއިންޑިއާއިން ނިންމާފައި ވަނީ ލެޓިން އެމެރިކާއާއި ކެރީބިއަން އަދި އޭޝިއާއާއި އެފްރިކާގެ ފަގީރު ގައުމުތަކަށް ކޮވިޑް19ގެ ވެކްކސިން ހިލޭ ފޯރުކޮށްދިނުމަށެވެ. އިންޑިއާގެ އެކްސްޓާނަލް އެފެއާޒް މިނިސްޓްރީން ބުނާ ގޮތުން އެގައުމުން މިހާރުވެސް ވަނީ 49 ގައުމަކަށް ވެކްސިން ފޯރުކޮށްދީފައެވެ. ވެކްސިން ޕްރެންޑްޝިޕް ޕްރޮގްރާމުގެ ދަށުން މިހާތަނަށް 22.9 މިލިއަން ވެކްސިން ޑޯޒް އިންޑިއާއިން ވަނީ މި ގައުމުތަކަށް ފޮނުވާފައެވެ.\nމީގެ އިތުރުން ސުލްޙަ ބަލަހައްޓާ އދގެ ލަޝްކަރުގެ މީހުންނަށް ދެ ލައްކަ ޑޯޒް ވެކްސިން ދިނުމަށްވެސް އިންޑިއާއިން ވަނީ ނިންމާފައެވެ.\nވޯލްސްޓްރީޓް ޖަރނަލްގައި އެރިކް ބަލްމަން، އިންޑިއާގެ ވެކްސިން ޑިޕްލޮމެސީ ޕްރޮގްރާމާ ބެހޭ ގޮތުން ބުނެފައި ވަނީ މިފަދައިންނެވެ.\n"ދުނިޔޭގެ ވެކްސިން ރޭހުގައި އެންމެ އާދަޔާ ޚިލާފް ލީޑަރަކަށް ފެނިފައި މި ވަނީ އިންޑިއާއެވެ. އަމިއްލަ ރައްޔިތުންނަށް ދިން ވެކްސިންއަށް ވުރެން ތިން ގުނަ ގިނައިން އިންޑިއާއިން ވަނީ އެގެން ގައުމުތަކަށް ވެކްސިން ހަދިޔާކޮށްފައެވެ."\nނިއުޔޯރކް ޓައިމްސްއިން ބުނެފައި ވަނީ އެވަރުގެ ދެވަނައެއް ނެތް ވެކްސިން އުފައްދާ އިންޑިއާއިން ވަނީ އަވަށްޓެރިންނަށް މިލިއަނުން ވެކްސިންގެ ޑޯޒްތައް ދީފައެވެ.\nބަންގްލަދޭޝްގެ މިނިވަންކަމުގެ ހަނގުރާމައިގައި އިންޑިއާއިން ވެދިން އެހީތެރިކަން ހަނދާނަށް ގެންނަވަމުން، ބަންގްލަދޭޝްގެ ފޮރިން މިނިސްޓަރ ވިދާޅުފެވައި ވަނީ، މި ވަބާގެ ތެރޭގައިވެސް އިންޑިއާ އައިސްފައިވަނީ ވެކްސިންގެ ހަދިޔާއާއެކުގައެވެ.\nއިންޑިއާގެ ކުންފުނިތަކުން ބުނެފައިވަނީ އެތައް ބިލިއަން ވެކްސިން ޑޯޒެއް މިއަހަރުގެ ތެރޭގައި އުފައްދާނެ ކަމަށެވެ. ދުނިޔޭގައި އުފައްދާ ވެކްސިންގެ 60 ޕަސެންޓް އުފައްދަނީ އިންޑިއާއިން ނެވެ.\nކޮވިޑް ވެކްސިންގެ އިތުރުން ބީސީޖީއާއި ޑީޕީޓީއާއި ހިމަބިހީގެ ވެކްސިންވެސް އެންމެ ގިނައިން އުފައްދަނީ އިންޑިއާއިންނެވެ.\nއިތުރު ލިޔުންތައް ވެކްސިން


Moaldiviangai dhathurukurumun indiyaage kims hospitalun diskaunt dhenee\nމޯލްޑިވިއަންގައި ދަތުރުކުރުމުން އިންޑިޔާގެ ކިމްސް ހޮސްޕިޓަލުން ޑިސްކައުންޓް ދެނީ\nމޯލްޑިވިއަންގެ ފްލައިޓެއްގައި އިންޑިޔާގެ ޓްރެވެންޑްރަމަށް ދަތުރުކުރުމުން ޓްރެވެންޑްރަމްގެ ކިމްސް ހޮސްޕިޓަލުން ޑިސްކައުންޓް ލިބޭގޮތަށް ހަމަޖެހިއްޖެ އެވެ.\nއެގޮތުން ހޮސްޕިޓަލަށް ދެއްކުމަށްފަހު ހަދަންޖެހޭ ލެބް ޓެސްޓްތައް ހަދާއިރު 10 ޕަސެންޓްގެ ޑިސްކައުންޓެއް ލިބޭނެއެވެ. މީގެ އިތުރުން މެޑިކަލް ޗެކަޕް ހެދުމަށް 15 ޕަސެންޓްގެ ޑިސްކައުންޓް ލިބޭނެއެވެ. އަދި ކޮޓަރި ކުއްޔަށަށް 10 ޕަސެންޓްގެ ޑިސްކައުންޓެއް ލިބޭނެއެވެ.\nއަދި ރޭޑިއޮލޮޖީގެ ސީޓީ ސްކޭން، އެމްއާރްއައި އަދި ޕީއީޓީގެ ހިދުމަތް ނޫން އެހެން ހިދުމަތްތަކަށް އެ ހޮސްޕިޓަލުން ޑިސްކައުންޓް ލިބޭނެއެވެ.\nމޯލްޑިވިއަންގެ ފަރާތުން މި ނޫހާ ވާހަކަ ދައްކަވަމުން މާކެޓިން މެނޭޖަރ ޝަމާ ނަޝްރީން ބުޝްރީ ވިދާޅުވީ މޯލްޑިވިއަންގެ ފްލައިޓެއްގައި ދަތުރުކޮށް ބޯރޑިން ޕާސް ހިފައިގެން އެ ހޮސްޕިޓަލަށް ދިއުމުން ކިމްސް ހޮސްޕިޓަލުން ޑިސްކައުންޓް ލިބޭނެ އެވެ.\nޝަމާ ވިދާޅުވީ މި ޑިސްކައުންޓްތައް ލިބޭނީ ހަމައެކަނި މާލެއިން ޓްރެވެންޑަރަމަށް ދަތުރުކުރާ ފަރާތްތަކަށް އެކަނި ނޫން ކަމަށާއި ހަނިމާދޫއިން ޓްރެވެންޑްރަމަށް ދަތުރުކުރާ ފަރާތްތަކަށްވެސް ކިމްސް ހޮސްޕިޓަލުން ޑިސްކައުންޓް ލިބޭނެ ކަމަށެވެ.


vnews -2aharuge medhu kendumakah fahu Rani enburi annanee\nރާނީ ދެން އެންމެ އަވަހަސް ފެންނާނެ ފިލުމު 'ހިޗްކީ' ގެ ޕޯސްޓަރެއް\nމިހާރު ޝޫޓް ކުރަމުން އަންނަ ރާނީގެ ފިލުމަކީ 'ހިޗްކީ' އެވެ. މިފިލުމު ކުޅެން ފެށުމުގެ ކުރިން ރާނީއަށް އެންމެ ރަނގަޅަށް އެކްޓް ނުކުރެވިދާނެދާތީ ޖެހިލުންވި ކަމަށާއި، ޑައިރެކްޓަރާވެސް އެވާހަކަ ހިއްސާ ކުރި ކަމަށް އޭނާ ބުންޏެވެ. އެހެންނަމަވެސް ވަގުތުދީގެން މަސައްކަތް ކޮށްފިނަމަ ކާމިޔާބުވާނެ ކަމަށް ޑައިރެކްޓަރު ބުނި ކަމަށާއި، ފުރަތަމަ ދުވަހުގެ ޝޫޓިންގައި މިއީ ނުވާވަރުގެ ކަމެއް ނޫންކަން ރާނީ އަށް އިހްސާސް ކުރެވުނު ކަމަށްވެސް އޭނާ ބުންޏެވެ. އޭގެ ފަހުން ރާނީއަށް މި ފިލުމުގެ މަންޒަރުތައް ކުޅުމަކީ ވަރަށް ފަސޭހަކަމެއް ކަމަށް ގަބޫލު ކުރެވުނު ކަމަށާއި، ޢޭނާ އަކީ ކާކުކަން ދެން ހަނދާން ނައްތާލައިގެން ނުވާނެ ކަމުގެ އިހްސާސް ކުރެވުނު ކަމަށްވެސް ރާނީ ބުންޏެވެ.\nރާނީގެ ފާހަގަ ކޮށްލެވޭ ފިލުމުތަކުގެ ތެރޭގައި ބޮލީވުޑްގެ ކާމިޔާބު ފިލުމުތަކެއް ހިމެނެ އެވެ. މީގެތެރޭގައި 'ބްލެކް'، 'ތަލާޝް'، 'މަރްދާނީ' އަދި 'ނޯ ވަން ކިލްޑް ޖެސިކާ' ފަދަ ފިލުމުތައް ހިމެނެ އެވެ. ރާނީގެ އެނބުރި އައުމަށް އިންތިޒާރުކުރާ އޭނާގެ ފޭނުންނަށް ރާނީގެ ފިލުމެއް ފެންނަން މާ ގިނަ ދުވަހެއް ދެން ނެތެވެ. އަންނަ އަހަރުގެ ކުރީ ކޮޅު ރާނީގެ އެނބުރި އައުން ބެލުންތެރިންނަށް ކަމުދާނެ ކަމަށް އޭނާވެސް އުއްމީދު ކުރެ އެވެ.


MDP ge Congress: rah gudaane bomeh!\nއެމްޑީޕީގެ ކޮންގްރެސް، ރަށް ގުޑާނެ ބޮމެއް!\nއެމްޑީޕީގެ މީގެކުރިން ބޭއްވި އެއްވުމެއްގައި ރައީސް ނަޝީދާއި އިސް އެހެން ބޭފުޅުން: ކޮންގްރެސް ބާއްވަން ވަނީ ތައްޔާރުވެފަ\nއެމްޑީޕީގެ އެތެރޭގެ ވާހަކައިގެ އަޑުތައް ހުރި ގޮތުން އެ ޕާޓީގެ އެތެރޭގައި ވަރަށް ބޮޑު ހިޔާލު ތަފާތުވުންތަކެއް އެބަ އުޅެ އެވެ. އެ ހިޔާލު ތަފާތުވުމުގެ ތެރޭގައި ތަފާތު ވިސްނުންތައް އެންމެ ބޮޑަށް އެނބުރިގެންފައި ވަނީ އަންނަ ސެޕްޓެމްބަރު މަހު އޮންނަ އިންތިހާބުގައި ވާދަ ކުރާނެ ރިޔާސީ ކެންޑިޑޭޓެއްގެ މައްސަލައިގަ އެވެ. ބައެއް ފަރާތްތަކުން ބުނާ ގޮތުގައި ޕާޓީ އޮތީ އަންނަ ސިޔާސީ ތޫފާނެއް ތެރޭގަ އެވެ. އެ ތޫފާނާއެކު ވަރަށް ގިނަ ކޮޅިގަނޑު އައިސް ކަންކަމަށް ބަދަލުތައް އައިސްފާނެ އެވެ. އއ. އުކުޅަހުގައި ބާއްވަން އުޅޭ އެ ޕާޓީގެ އަދާޔާ ހިލާފު ކޮންގްރެސް ނުވަތަ އެކްސްޓްރާ ކޮންގްރެސްއަކީ މީގެ ތެރެއިން ކޮޅިގަނޑަކަށް ވެދާނެ އެވެ.\nއެމްޑީޕީން ނިންމާފައިވާ ގޮތުގައި ކުރީގެ ރައީސް މުހައްމަދު ނަޝީދަކީ އެ ޕާޓީގެ ރިޔާސީ ކެންޑިޑޭޓެވެ. އެ ޓިކެޓް ވަނީ "ފާޑެއް" ގެ ޕްރައިމަރީއެއްގެ ތެރެއިން ކާމިޔާބު ކުރައްވާ އެވެ. ރައީސް ނަޝީދަށް އިންތިހާބުގައި ވާދަކުރެއްވޭނެ ކަމަށް މީގެ ކުރިން ވަރަށް ބޮޑު އުއްމީދެއް އޮތެވެ. އެއީ ޕާޓީގެ ހުރިހާ މެންބަރުން ވެސް ބޭނުންވާ ގޮތެވެ. ޕްރައިމަރީގައި އެމަނިކުފާނު ހޯއްދެވި ކާމިޔާބީން ވެސް އެމްޑީޕީގެ ރޫހަކީ ރައީސް ނަޝީދުކަން ޔަގީނަށް އެނގެ އެވެ.\nނަމަވެސް އަންނަ މަހު ކެންޑިޑޭޓުން ކުރިމަތިލައްވަން ހުޅުވާލާއިރު ރައީސް ނަޝީދަށް އިންތިހާބުގައި ވާދަ ކުރެއްވިދާނެ ކަމަށް އެއްގޮތަކަށް ވެސް ނުބެލެ އެވެ. ފަހު ވަގުތު ހުޅުވޭނެ ކަމަށް އެމްޑީޕީ ބުނާ އަދި ރައީސް ނަޝީދާއި އަރިސް ބޭފުޅުން ވިދާޅުވާ ދޮރުތަކެއް ހުޅުވެމުން ދާތަނެއް ނުފެނެ އެވެ. ގާނޫނީ ގޮތުން މިހާރު ވެސް ބަންދުވެފައިވާ އެ ދޮރުތައް ހުޅުވަން ރައީސް އަބްދުﷲ ޔާމީން ވެސް ފުރުސަތު ދެއްވާނެ ކަމަކަށް ބެލެވޭނެ ތަނެއް ނެތެވެ. އެކަން ރައީސް ނަޝީދަށް ވެސް އެމްޑީޕީއަށް ވެސް މިހާރު ރީއްޗަށް ސާފުވާނެ އެވެ.\nއާދިޔާހިލާފު ކޮންގްރެސް އެއް އަންނަ އިރު އެންމެ އާދަޔާހިލާފު އެއްކަމަކީ އަދިވެސް ރައީސް ނަޝީދު ގެންދަވަނީ ކެމްޕެއިން ކުރައްވަމުން ކަމަށްވުމެވެ. ފަހަތަށް ފިޔަވަޅެއް އެޅުއްވުމުގެ ވިސްނުންފުޅެއް އެމަނިކުފާނުގެ ނެތެވެ. "އިތުރު ބެކަޕެއް ނެތޭ" ވެސް ވަނީ މިފަހުން ވިދާޅުވެފަ އެވެ.\nރައީސް ނަޝީދު: ޕާޓީގެ ކޮންގްރެސް ބާއްވަން ވަނީ ތައްޔާރުވެފައި\nރައީސް ނަޝީދު ފަހަތަށް ފިޔަވަޅު ނޭޅުއްވި ނަމަވެސް އެ ޕާޓީގެ ބައެއް ބޭފުޅުންނާއި އާންމު ބައެއް މެންބަރުން ފަހަތަށް އެއް ފިޔަވަޅު އަޅާ އެހެން މަގަކުން ބާރަށް ދުއްވައިގަންނަން ތައްޔާރަށް ތިބި ކަމަށް މިހާރު ބެލެވެ އެވެ. އެ މަންޒަރު ދަނީ ފެންނަމުންނެވެ. އެ އަޑުތައް އެކި ދިމަދިމާލުން ދަނީ އިވެމުންނެވެ. ބަނަކޮށްފައިވާ އެ ވިލާގަނޑުގެ ފެން ވަރަށް އަވަހަށް ވެހެން ފަށައިފާނެ އެވެ.\nމި ވާހަކަ އެންމެ ފުރަތަމަ ފެއްޓެވީ އެމްޑީޕީގެ އުސޫލުތަކަށް މިހާރު ވަރަށް ބޮޑަށް "އީމާން" ވެގެން ހުންނެވި އެކަމަކު މެންބަރަކަށް ވެވަޑައި ނުގަންނަވާ މަޖިލިސް މެންބަރު އަހުމަދު މަހުލޫފެވެ. ރައީސް ނަޝީދަށް ވާދަ ނުކުރެވިއްޖެނަމަ "ބެކަޕް ޕްލޭނެ"އް އޭނާ ހިއްސާކުރެއްވި އެވެ.\nއެއީ މިޒާޖުގައި މަޑުމައިތި ގޮތެއް ގެންގުޅުއްވާ ޕާޓީގެ ގިނަ ބަޔަކު ލޯބި ހޯއްދަވާފައިވާ އިބްރާހިމް މުހައްމަދު ސޯލިހު (އިބޫ) ކުރިޔަށް ކޮއްޕާލުމުގެ ހިޔާލެވެ. ރައީސް ނަޝީދަށް ވާދަ ނުކުރެއްވޭނަމަ އިދިކޮޅު ކެންޑިޑޭޓެއްގެ ގޮތުގައި އިބޫ ނެރެން ގިނަ ބަޔަކު ތާއީދު އޮވެއެވެ. އެމްޑީޕީގެ ގިނަ އާންމު މެންބަރުން ވެސް އެކަމަށް އެއްބަސްވެ އެވެ.\nރައީސް ނަޝީދަށް ޕާޓީގެ ޓިކެޓް ހަވާލުކުރުމަށް ހަރުގޭގައި އާދައިގެ ހަފުލާއެއް ބޭއްވިއިރު ޕާޓީގެ އިސް ބޭފުޅުންނާއި ގައުމީ މަޖިލީހުގެ ވެސް ގިނަ ބޭފުޅުން އެ ހަފުލާގައި ބައިވެރިވަޑައިގެން ނުގަތުމަކީ ވެސް ސިޔާސީ ވާހަކަތަކެއް ކިޔައިދޭ މަންޒަރެކެވެ.\nއެކަން އެހެން އޮވެ، އިބޫގެ ނަމުގެ އަޑު ވެސް ގަދަވެފައިވަނިކޮށް އެމްޑީޕީއިން ވަނީ ކޮންގްރެސްއެއް ބާއްވަން ނިންމާފަ އެވެ. ރިޔާސީ ޕްރައިމަރީއަށްފަހު ކޮންގްރެސް އެވެ. ރިޔާސީ ޓިކެޓް ރައީސް ނަޝީދަށް ހަވާލު ކުރުމަށްފަހު ކޮންގްރެސްއެއް ބާއްވަނީ ކޮން ބޭނުމަކު ހެއްޔެވެ؟ އަސާސީ ގަވައިދަށް ގެންނަން އުޅެނީ ކޮން ބަދަލުތަކެއް ހެއްޔެވެ؟\nއެމްޑީޕީ ޕްރައިމަރީ ކުރިއަށްދިޔައިރު އިބޫ އެމްޑީޕީ ހަރުގެ ސަރަހައްދުގައި: ކޮންގްރެސް ބާއްވަން ވަނީ ތައްޔާރުވެފައި\nބެލެވޭ ގޮތުގައި ކޮންގްރެސްގައި އަސާސީ ގަވައިދަށް ބޮޑު ބަދަލުތަކެއް ގެންނާނެ އެވެ. ޕްރައިމަރީގައި ކާމިޔާބު ހޯދާ ފަރާތަށް އިންތިހާބުގައި ވާދަ ނުކުރެއްވޭނެ ގޮތް ވެއްޖެނަމަ ހަދާނެ ގޮތެއް މިހާރު އެމްޑީޕީއަކު ނެތެވެ. އެކަމަށް ގޮތްތަކެއް ހޯދައި ގަވައިދަށް އަކުރެއް ނުތައް މާއްދާއެއް އިތުރު ކުރުމަކީ ކޮންގްރެސްގެ މަގުސަދު ކަމަށް ބެލެވެ އެވެ. އިތުރު ޕްރައިމަރީއެއް ބާއްވާނެ ވަގުތު ނެތްނަމަ ކެންޑިޑެސީ ހަވާލު ކުރާނެ ފަރާތެއް ހޮވުމުގެ ބާރު ޕާޓީގެ ގައުމީ މަޖިލީހަށް ދީފާނެ ކަމަށް ވެސް ބެލެވެ އެވެ.\nމިހެންވެއްޖެނަމަ، ރައީސް ނަޝީދަށް ޕާޓީން ތެރޭން ލިބުނު ފުރުސަތު އެ ޕާޓީ ތެރޭން ގެއްލުން ވަރަށް ގާތެވެ. ރައީސް ނަޝީދު މިވަގުތު ރާއްޖެއިން ބޭރުގައި ހުންނެވިއިރު ޕާޓީގެ ލީޑަޝިޕް އޮތީ މާލޭގަ އެވެ. އިބޫ ހުންނެވީ މާލޭގަ އެވެ. ގޮތްތައް ނިމިގެން ދާނީ މާލޭގަ އެވެ. ޕީޕީއެމްގައި އުފެދުނު ފަދަ ދެ ފެކްޝަން އެ ޕާޓީ ތެރެއިން އުފެދިގެން ނުދިޔަ ނަމަވެސް ހިޔާލުގެ ގޮތުން ކޮންގްރެސް ދެބަޔަކަށް ބެހިގެން ދާނެ އެވެ.\nއިންތިހާބަށް ކުރިމަތިލާން ވަގުތު ޖެހި ވަގުތު ހަމަވެގެން ދާއިރު ވެސް ރައީސް ނަޝީދަށް ބަލަހައްޓައިގެން ތިބެއްޖެ ނަމަ އެއީ އެ ޕާޓީން ހަދާނެ އެންމެ ބޮޑު ގޯހަށް ވުމަކީ ވަރަށް ޔަގީން ކަމެވެ. އޭރަށް އެމްޑީޕީގެ ސަރުކާރެއް އުފެއްދެން އޮތް ފުރުސަތު ގެއްލި، ރައީސް ނަޝީދު މިނިވަން ކުރެވެން އޮތް މަގު ވެސް ބަންދުވާނެ އެވެ. އެ ގޯސް ހަދަން ތިބެން ޕާޓީގެ އިސް ބޭފުޅުން ބޭނުން ނުވާކަން ކޮންގްރެސްއިން އެނގިގެންދާނެ އެވެ.\nއެކަމަކު އެ މަގުން ހިންގަވަން އަދިވެސް ރައީސް ނަޝީދު އެއްބަސްވެވަޑައިގަންނަވާ ކަމަކަށް ނުބެލެވެ އެވެ. އާދަޔާ ހިލާފު ކޮންގްރެސްއަކީ ރައީސް ނަޝީދު މާ ހިތްޕުޅާވާ ކޮންގްރެސްއެއް ނޫން ކަމަށް އެމަނިކުފާނު މިހާތަނަށް އެކަމާ ގުޅިގެން އެއްވެސް ވާހަކަފުޅެއް ވިދާޅުނުވާތީ ބާރު ލިބެ އެވެ.\nކޮންމެއަކަސް އެމްޑީޕީގެ ކޮންގްރެސް ވެގެން ދާނީ ޝައުގުވެރިވެފައިވާ ރާއްޖޭގައި ސިޔާސީ މައިދާނަށް އަންނާނެ ވަރުގަދަ ރޯޅިއަކަށެވެ. އެމްޑީޕީއިން އެންމެފަހުގެ ނިންމުން ނިންމައި، އިންތިހާބާމެދު އޮތް އެ ޕާޓީގެ މެންބަރުންގެ ޝައްކުތައް ފިލުވާނެ ކޮންގްރެސްއަށެވެ. ރައީސް ނަޝީދާއެކު މަޑުކޮށް، ހުރި ހުރިހާ ފުރުސަތެއް ބަންދުކުރުމަށް ނޫނީ އެހެން މަގަކުން ގޮސް ރައީސް ނަޝީދު އެއްކޮށް މިނިވަންކުރުމަށް އެ ޕާޓީން މަގު އިހްތިޔާރު ކުރާނެ ކޮންގްރެސްއަކަށެވެ.\nއެމްޑީޕީ ރައީސް މުހައްމަދު ނަޝީދު ރިޔާސީ އިންތިހާބު 2018 + އެމްޑީޕީ ކޮންގްރެސް 2018\nޖޭޕީގެ ހިޔަނި ކެބިނެޓް ބުނެދެނީ ކޮން ވާހަކައެއް؟\nގާސިމަށް ނަޝީދާއި އިބޫ ކަމަކު ނުދޭ، ދެން ކާކު؟


އެންމެ ފައިދާހުރި ވިޔަފާރިއަކަށް ވާނީ މިދުނިޔޭގަ އަގު ދައްކައި އާޚިރަތް ދުވަހުން މުދައު ލިބޭ ގޮތަށް ކުރެވޭ ވިޔަފާރި!: މުފްތީ މެންކް\nއެންމެންވެސް ބޭނުންވަނީ ކޭޝްކާޑުން ފައިސާ ކަނޑައިލެވޭއިއރު އަތުގައި މުދައ ހުރުމަށެވެ! ދެކަންތައް އެއްވަގުތެއްގައި ވުމަށެވެ. ނަމަވެސް އަހަރެންގެ ނަޒަރުގައި އެންމެ ފައިދާހުރި ވިޔަފާރިއަކީ މިކޮޅުން ކޭޝްކާޑުން އަގުދައްކައި އާޚިރަތް ދުވަހު މުދައު ލިބިގަންނަ ގޮތަށް ކުރާ މުޢާމަލާތުތަކެވެ. ޙަޤީޤީ ފައިދާ ކުރާނީ އެފަދަ ވިޔަފާރިންކަމުގައިވާތީއެވެ.\n"އަހަރެންނަށް ޖެހެނީ އަބަދުވެސް އެހެން މީހުންނަށް ކަންކަން ކޮށްދޭށެވެ. ނަމަވެސް އެއްވެސް މީހަކު އަހަރެންނަށް ހަމަ އެއްވެސް ކަމެއް ކޮށެއް ނުދެއެވެ. މިއީ ދެން އިންޞާފެއް ހެއްޔެވެ؟ އަބަދުވެސް ކަންކަން ކޮށްދޭން ޖެހެންވީ އަހަރެންނަށް ހެއްޔެވެ؟"\nމިއީ ވަރަށް ގިނަ ބައެއްގެ ހިތުގައި އުފެދޭ ޝުޢޫރުތަކެކެވެ. އުފެދޭ ސުވާލުތަކެކެވެ. ކަމުގެ އަސްލަށް ބަލައިލަމާ ހެއްޔެވެ؟ ފުރަތަމަ ކަމަކީ ތިބާ އެއްވެސް މީހަކަށް އެއްވެސް ކަމެއް ކޮށްދޭން ޖެހޭނީ އެމީހެއްގެ ކިބައިން އެއްވެސް ކަމަކަށް އެދިގެނެއް ނޫނެވެ. ހަމަ ﷲ ތަޢާލާއަށްޓަކައެވެ. ވީމާ އެއްވެސް މީހަކު ތިބާއަށް ކަމެއް ކޮށްނުދީގެން ޝަކުވާއެއް ކުރުމުގެ އެއްވެސް ޙައްޤެއް ތިބާއަކަށް ނެތެވެ.\nދެވަނަ ކަމަކީ ﷲ ތަޢާލާއަށްޓަކައި ކުރާ އެއްވެސް ކަމެއް ގެއްލިގެން ނުދާނެކަމެވެ. ދާނީ ބަރާބަރަށް އާޚިރަތުގެ އެކައުންޓަށް ޖަމާވަމުން ކަމެވެ. ތިބާއަށް އެންމެ ބޮޑަށް ބޭނުންޖެހޭ ވަގުތު ބޭނުންކުރަން ލިބޭނެއެވެ. އެއީ ޤިޔާމަތް ދުވަހު ހިސާބު ބެއްލެވޭ ވަގުތެވެ. އެންމެ ހެޔޮ އަމަލެއް ނަމަވެސް އިތުރުވޭތޯ ކަންބޮޑުވެ ތެޅި ފޮޅެންޖެހޭ ވަގުތެވެ.\nވީއިރު މިދުނިޔެއިން އުންމީދުކުރަންވީ ކޮންކަމަކަށް ހެއްޔެވެ؟ މީހަކަށް ކަމެއް ކޮށްދޭއިރު އެމީހާގެ ކިބައިން މިދުނިޔެއިން ބަދަލަކަށް އެދެވޭނަމަ އެކަން އެހިސާބުން "ބެލެންސްވެ" އެ ނިމުނީއެވެ. އާޚިރަތް ދުވަހުން ލިބޭނެ އެއްވެސް ފައިދާއެއް ނުއޮންނާނެއެވެ. ވީމާ އަހަރެމެންނަށް ކުރެވޭ އެންމެ ފައިދާހުރި "ވިޔަފާރި"އަކަށް ވާނީ މިދުނިޔޭގައި އަގު ދައްކައި އާޚިރަތް ދުވަހުން މުދައު ލިބޭ ގޮތަށް ކުރެވޭ ވިޔަފާރި ނޫން ހެއްޔެވެ؟


Meedhaluge undhagoo soashal meediaagaves, rahkaatherikamuge fiyavalhu alhan jehey !\nމީދަލުގެ އުނދަގޫ ސޯޝަލް މީޑިއާގަވެސް، ރައްކާތެރިކަމުގެ ފިޔަވަޅު އަޅަން ޖެހޭ !\nކުޅުދުއްފުށި ހޮސްޕިޓަލްގެ އައިވީސްޓޭންޑެއްގައި އޮތް މީދަލެއްގެ ފޮޓޯއެއް ސޯޝަލް މީޑިއާގައި ގިނަ ބައެއްގެ ސަމާލުކަން ހޯދައިފިއެވެ.\nމިއީ އަސްލު ފޮޓޯއެކަން ނުވަތަ ހަދާފައިވާ ފޮޓޯއެއްކަން ޔަގީނެއް ނުވެއެވެ. އެއްބަޔަކު އެއީ ގެންނަން ބުނި ސުޕަ ސްޕެޝަލިސްޓުންތޯ ސުވާލު ކުރަމުން ދިޔައިރު އަނެއްބަޔަކު ޖެއްސުމަށް އެއީ އެންއައިއައި އިން ގެނައި ޑޮކްޓަރެއްތޯ ދަނީ ސުވާލު ކުރަމުންނެވެ.\nކުޅުދުއްފުށީގައި ނޫނަސް މާލޭގެ ލޯކަލް މާރުކޭޓުގެ ގޮޅިއެއްގެ ތެރޭގައި ބަރަބޮލެއްގެ ފަޅިއެއްކާން އޮތް މީދަލެއްގެ ފޮޓޯވެސް ވަނީ ސޯޝަލް މީޑިއާގައި އާންމު ވެފައެވެ.\nއަޅުގަނޑު ދެކޭގޮތުގައި މިފަދަ ތަކެތި އާލާވަނީ ތަން ބެލެހެއްޓުމުގައި ފަރުވާ ކުޑަވުމުންނެވެ. މީދަލަކީ އޭގެ ޒާތުގައި ވަރަށް ނުތާހިރު އެއްޗެކެވެ. އަދި ތަފާތު ވައްތަރު ވައްތަރުގެ ރޯގާތަށް މިހާރު ފެތުރެމުންދާއިރު މީދަލަކީވެސް އެކިއެކި ބަލިތައް ފަތުރާ އެއްޗެކެވެ. އެގޮތުން މީދަލުގެ ޒަރީއާއިން ޖެހޭ ނުރައްކާތެރި ބަލިތަކަށް އަޅުގަނޑު ބަލާލާނަމެވެ\nހެންޓަވައިރަސް ޕަލްމޮނަރީ ސިންޑްރޯމް\nމިއީ މީދަލުގެ ބާވަތެއްކަމުގައިވާ ރައިސް ރެޓް ގެ ޒަރީއާއިން ފެތުރޭ ވަރަށް ނުރައްކާތެރި ބައްޔެކެވެ. މި ބަލި ފެތުރެނީ މީދާ އުޅޭ ތަންތަނުގައި ތަގައްޔަރު ވެފައިވާ ވައި އިންސާނުން ނޭވާލުމުގެ ތެރެއިން ހަށިގަނޑަށް އެތެރެވުމުންނެވެ. އަދި މީދާ ދަތް އެޅުމުން ނުވަތަ އޭގެ ކުޑަކަމުދާ އަދިބޮޑުކަމުދާ ތަކެތީގައި ހޭކުމަކީވެސް މިބަލި ފެތުރޭނޭ ކަމެކެވެ. ހެންޓަ ވައިރަސްގެ ސަބަބުން އިންސާނާގެ ފުއްޕާމެއަށް ނުވަތަ ނޭވާލާ ނިޒާމަށް ތަފާތު ބަލިތައްޖެހެއެވެ. މިގޮތުން އެންމެ ފާހަގަ ކުރެވެނީ ނޭވާ ކުރުވުމެވެ.\nމިއީ ބެކްޓިރިއާއެއްގެ ސަބަބުން ދިމާވާ ސިއްހީ މައްސަލައެކެވެ. މި ބެކްޓީރިއާ އާންމުކޮށް ހުންނަނީ މީދަލުގެ އަސަރު ފޯރާ ފެންގަޑުތައް ފަދަ ތަންތަނުގައެވެ. އެހެންކަމުން މީދާ ގިނަ ސަރަހައްދެއްނަމަ ފަތަންދާ މީހުންނާއި އަދި ބޯފެން ރައްކާކުރުމުގައިވެސް ހާއްސަ ސަމާލުކަމެއްދީ ރައްކާތެރިވާންޖެހޭނެއެވެ. މީދަލުގެ އަސަރު ފޯރާފައިވާ ފެން ނުވަތަ ކާނާ ބޭނުން ކުރެވޭނަމަ ސެލްމޮނެއްލޯސިސް ޖެހުމަށް މަގުފަހިވެއެވެ.\nމީދާ ގިނައިން އުޅެނީ ކުނިބުނި ގިނަ ތަންތަނާއި، މީހުންގިނައިން އުޅޭ އަދި ތެތް ސަރަހައްދު ތަކުގައެވެ. ކާއެއްޗެހި ގެންގުޅޭ ތަންތަނަކީ މީދާ ވަރަށް ގަޔާވާ ތަންތަނެވެ. އެގޮތުން ތަފާތު ރެސްޓޯރަންޓް ތަކުގައިވެސް ވަނީ މީދަލުގެ އުންދަގޫ ވަރަށް ބޮޑުވެފައެވެ. އެހެން ކަމުން މިފަދަ ތަންތަން ރަނގަޅަށް ސާފުތާހިރުކޮށް ބެލެހެއްޓުމަކީ ވަރަށް މުހިންމު ކަމެކެވެ.\nމީދާ ގިނަ ސަރަހައްދެއްނަމަ ރައްކާތެރި ވުމުގެ ގޮތުން ކުރެވޭނޭ ވަރަށް ގިނަ ކަންތައްތައް ހުރެއެވެ. އެގޮތުން ކާތަކެތި ރައްކާކުރުމުގައި ބިއްލޫރި ފުޅި ނުވަތަ ސްޓީލް ތަށި ފަދަ އެއްޗެހި ބޭނުން ކުރުމަކީ ވަރަށް ރައްކާތެރި ގޮތެކެވެ. ކުނި ކޮތަޅު ބޭންދުމަށް ރަންގަޅަށް މަތިޖެހޭފަދަ ދަގަނޑުގެ ބާވަތަކުން ހަދާފައި ހުންނަ ޑަސްޓްބިންއެއް ބޭނުން ކުރުމަކީ އެދެވިގެންވާ ގޮތެކެވެ. ގޭތެރޭގައި ދިރޭއެއްޗެއް ގެންގުޅޭނަމަ އެތަކެތީގެ ނަޖިސް އަދި ކާންދޭން ބޭނުންކުރާ ތަށި ފަދަ ތަކެތި ރަނގަޅަށް ސާފުކުރުމާއި، ގޭތެރެ އަބަދުވެސް ސާފުތާހިރުކޮށް ބޭއްވުމަކީ ބަލިތަކުން ރައްކަތެރިވުމަށް އެޅޭނެ ފިޔަވަޅެކެވެ. ޖުމްލަ ގޮތެއްގައި ބުނާނަމަ ސާފުތާހިރު ކަމަކީ މިފަދަ ނުރައްކާތެރި ދިރޭއެއްޗެހިން ސަލާމަތް ވުމަށް އޮތް ގޮތެވެ.\nއެކިއެކި ގައުމު ތަކުގައި މީދާ ފަދަ އިންސާނުންނަށް ގެއްލުންދޭ ދިރޭ އެއްޗެހީގެ އުނދަގުލުން ސަލާމަތް ވުމަށް ޕެސްޓް ކޮންޓްރޯލްގެ ނަމުގައި މަސައްކަތް ކުރާ ވަކި އޭޖެންސީއެއް އޮވެއެވެ. މިމީހުންގެ މަސައްކަތަކީ ނުރައްކާތެރި ދިރޭއެއްޗެހި އުޅޭ ސަރަހައްދު ތަކަށް ގޮސް އެތަކެތި ނައްތާލުމެވެ. ރާއްޖޭގައިވެސް މިފަދަ ބަޔަކު އުފެދުމަކީ އަޅުގަނޑުގެ ހުވަފެނެކެވެ.